
CAPITOLUL 1 


„Cantități, multe cantități. Un număr 
nesfârşit de cantități. Lumile acestea se 
interpenetrează, se suprapun fără să se 
atingă; ele pot coexista în acelaşi spațiu.“ 
Eugen Ionescu — Pietonul aerului 


” e ce dracu o ia încolo? Pe-acolo pare mai liber. 
Am putea merge în multe locuri, de pildă să 
facem un ocol şi să ne ducem în depozitul ăla. 

De-am mai fost. Ce rahat, era în drum, paznicii nici n-au 
observat. Puștiul e o minune. Trebuia să luăm și ăla, cum 
îi zice? Toiagul, în puii mei. Sclipea ciudat, poate putea 
să manifeste, dar Puştiul e idiot, și Jean e idiot. Urmează 
la dreapta, ce dracu vrea? lar muncim? Păi, vere, nimeni 
nu se bagă unde n-are ce căuta! Îl mănâncă-n fund, ia 
vezi!” 

— Ce-i aici? 

Jean se întoarse. 

— Depozit. Mâncare. Vin. 

— Ce? Vin? Ai înnebunit? 

— Așa zice el. 

— Și tu? Ce vezi? 

— Nimic. 

„Tare. Nimic. Adică un depozit. Poate salam. Sau con- 
serve. Wow, ce bine ar fi să fie conserve! Dacă nu-i nimic, 
îl ia mama dracu. Îi trag doi pumni în gură, să mai asculte 
și de alţii, ce, eu nu-s pe-aci? Doar le-am spus de-o mie 
de ori, asta-i Ţigănia, Meteorul, nu te bagi, e ca naiba. Ce 
să mai zic? Am dreptate? Păi da, am totdeauna, ce puii 
mei!” 

— Unde dracu ne bagă? 

— În pisici, de unde să știu? Locul ăsta nu-i pe bune, 
are aripioare. 

— Cum adică? 

— Îngeri. Prea mulţi îngeri, știi? Acolo, între chestii. 
Poate sunt și foldere, sau altceva. 

— Chestiile alea? 

— Înâm. Poate sunt foldere. Dar nu știu. El trebuie să 
ştie. Bate din aripi. Îl vezi? 

— ÎL văd pe dracu! Ai luat-o razna iar! 

— Nu, uite, acolo. E un băieţel în mașină. 

— Ce mașină? 

— Mașina aia. E verde și nu ştiu cum îl cheamă. 

— Las-o moartă. Vezi ceva, unde ne duce ăsta? 

— Nu ştiu. Nu vreau să caut. 

„Tu ţii minte când ţi-am spus că se strică vremea? O să 
plouă. O să plouă în cinci minute. Și pe urmă o să se lase 
ceața. Mă, să ştii că nu e nimic de crezut aici. Toate sunt 
la fel, ce contează? Bariera aia era stricată, bine că n-a fost 
de-a anapoda. Dar rezolva cumva Puștiul...” 

— Ce face? 

— A dat de ceva. 

Puștiul se oprise concentrat. Apoi întoarse capul, mă- 
surându-i cu intensitate. 

— Peretele ăsta. E anapoda și putem trece. 

— Şi dincolo? Jeane, unde ne duce nebunul? 

— Mâncare. Ştie el. 

— Bine, hai. Dacă mierlim, naiba, mierlim și gata! 

— Zice că nu. Dracu ştie! 

— Bine. Zi-i să... 

„Nu trebuie, nu e nimic de zis, lasă-l să facă, ştie el. Dacă 
nu mănânc ceva într-o oră, mor. Bine, hai, nu mor, dar tot 
mai bine era la celălalt depozit. Pe-aici n-am mai fost nici- 
odată, cine știe ce ne așteaptă?” 

Observă că Puștiul îl privea iar peste umăr cu intensi- 
tate. 

— Ce-i? răbufni. 

— Nu te mișca! Nici nu clipi! 

Îngheță. 

— Nici tu! făcu cel numit de ceilalți „Puștiul” și arătă 
către Jean. E aici, aproape! Atenţie, mă ridic! Nu mișcați! 
Stătuse aplecat către baza zidului cenușiu, dar acum 
înălță fruntea și începu să mormăie cuvinte stranii, lu- 
cruri fără înțeles pentru ceilalți doi. 

— Acum o vedeți? 

— Să mă ia naiba! „O afurisită de linie, acum o văd, 
sclipește subtil, dacă n-o descânta puştiul, ne tăia în două 
la prima mișcare, de unde naiba o fi venit? N-are o gro- 
sime mai mare de câţiva microni, cum a știut Puştiul de 
ea?” 

— Sebastian, ridică brațul stâng... atât, e destul, o pot 
anula. Pare o simplă instrucțiune... 

Brusc, linia dispăru. 

— Gata, am șters-o. Vrei să spui ceva? 

— Mulţumesc — îngână Sebastian, înțelegând aluzia. 
Ridică ochii și zări prin pâcla de deasupra puncte mă- 
runte, strălucitoare. O să plouă rău, ne grăbim și noi? 

— Taci. Îmi trebuie o tastatură. 

Pe Jean asta părea să-l fascineze întotdeauna. 

— O tastatură? O faci acum? 

Puștiul nu răspunse. Scormoni în textura ciudată a 
unui material gălbui aflat chiar lângă el. Când ridică 
mâna, către degetele lui se deschiseseră, aidoma unor 
ochi de melc, câteva zeci de excrescenţe subțiri, care pă- 
reau să-i caute atingerea. 

— Voi fiți atenţi — îi preveni cel căruia i se spunea Puștiul. 
Nu vă fâțâiţi. Intru direct cu void main, fără iostream, nu 
e nimic de afișat și, oricum, n-am display... 

„Ce dracu spune ăsta mereu, e dus complet, așchia aia 
din creier, naiba știe? Trebuia să luăm toiagul, îmi amin- 
tea de un joc în care capeți puteri. Sau poate era o armă, 
dar Puștiul n-a vrut, iar tâmpitul de Jean i-a ținut isonul. 
A zis că nu tot ce pare toiag e toiag. Și asta ce-o mai fi?” 

„Asta” era un mic carton plastifiat ce zăcea lângă talpa 
lui dreaptă. Se aplecă și îl ridică între degetele tremură- 
toare. Palmieri, un țărm, oceanul. Sub toate scria „Dark City”. 

— Nu trebuia să-l atingi — gemu Jean. Are plasă. 

Câteva fire ca de păianjen atârnau pe marginea carto- 
nului. Sebastian încercă să-l arunce, dar nu reuși. Puștiul 

mormăia în continuare şi atingea delicat mugurii tasta- 
turii improvizate, dar se întoarse brusc și strânse aerul în 
pumnul celeilalte mâini. Din micul carton se scurse o fu- 
ningine fină și o pleiadă de imagini zbură printre ei ca un 
stol de păsări colorate, risipindu-se în aerul umed. 

— Un film de pe net, lasă-l dracu! Şi potolește-te, am 
zis să nu vă mișcaţi! O să plouă în cel mult un minut! 

— Mai e mult? făcu nerăbdător Sebastian. 

— E chiar acum! 

Pe zidul din faţa lor, cimentul păru să se topească. 
Apăru o diafragmă care se deschise cu un zvâcnet ciudat, 
ca un ochi ce încearcă să se adapteze la o lumină prea pu- 
ternică. 

- Hai! 

Jean își potrivi pe umeri micul rucsac și înaintă. Puștiul 
intră primul. 

- Hai, la dracu, n-o să ţin deschis o mie de ani! 

Ultimul trecu Sebastian, chiar în clipa în care o picătură 
imensă de ploaie se sparse cu zgomot pe asfaltul crăpat. 
Puștiul făcu un gest, iar în urma lor, diafragma se topi în 
structura zidului. 

— Șșsșt! În şoaptă. Pot fi paznici, sau senzori. Sau alt- 
ceva. 

„Bun, am intrat, avem un tavan deasupra capului, e 
ceva. Noroc cu Puștiul. Cam întuneric. Şi nu știm unde 
duce tunelul ăsta.” 

— Unde duce tunelul ăsta? 

— În brațele Femeii de Tablă, chicoti Jean. Ai încurcat-o. 

— Du-te dracu! 

Își şterse fruntea îmbrobonată de sudoare. „E frica — se 
gândi. Frica de toate. Pe-aici te poate omori orice! Dar tre- 
buie să mănânc... să mănânc...” 

Tresări. 

— Acolo! 

— Un pokemon, nu te apropia, unii sunt agresivi — îi 
atinse Jean brațul. 

— Staţi cuminţi — îi preveni Puștiul. Locul e gol. Prea 
gol. 

— Nu-i chiar așa — îngână Jean. Sunt doi îngeri în colț. 

— Cum arată? 

— Bătrâni. Un moș şi o babă. Au haine de țărani. 

— Sunt morți? 

— Nu știu. Dar, da, altfel n-ar sta așa pe chestiile alea... 

— Ce chestii? suspină Sebastian. 

— Sunt două scaune mari, galbene. Nu le vedeți? 

— Văd ceva — admise Puștiul. Două foldere mari. O să 
le ocolim, noi mergem pe-aici — arătă. 

În față, coridorul se adâncea intersectat de diferite struc- 
turi mai mult sau mai puțin transparente. Una, ca un cuțit 
de ghilotină, părea însă destul de consistentă. 

— Lucruri anapoda — oftă Sebastian. 

— Secvenţe informaționale. Nu le atingem, n-avem ne- 
cazuri. Trebuie să aşezăm între noi și ele spațiu și timp. 
Merg eu primul, voi mă urmați. Și să nu staţi chiar în spa- 
tele meu, nu vă suport când îmi suflaţi în ceafă! 

— E un diavol acolo — arătă Jean. Îl vedeți? 

— Nu contează — dădu a lehamite din mână Puștiul. E 
dintr-un joc video. Are alte instrucțiuni. 

— De unde puii mei ştii? mârâi Sebastian. Și dacă ne 
omoară? Trebuia să luăm toiagul ăla! 

— Nu-l puteam decoda suficient de repede, era prea 
străin, tâmpitule! Înţelege că nu pot orice! Dacă puteam, 
curățam deja lumea asta de porcării! 

— Ssst! Auziţi ceva? îi atenționă Jean. 

Se opriră să asculte. Un vuiet surd părea că se apropie 
de dincolo de pereţii înflorați cu pete ciudate ce pluteau 
indecis unele peste altele. Sunetul crescu în intensitate, 
apoi petele de pe o porţiune de perete zburară rotindu-se 
pe toate feţele, ca nişte așchii colorate neobișnuit, iar prin 
dreptul ochilor uimiți ai băieților trecu în goană un mic 
avion, de doar câţiva coţi. În urma lui, un bărbat minuscul, 
îmbrăcat în albastru, zbura parcă încercând să-l ajungă. 
Scena dură o fracțiune de secundă, apoi petele colorate 
reconstituiră mozaicul iniţial al peretelui. Poate exact cum 
fusese, poate altfel. 

„Naşpa. Și dacă venea spre noi? Creştea până se făcea 
mare și ne strivea. Și pereții ăştia! Păi, naiba, normal că 
nu sunt chiar pereți, petele alea sau bucăți, ce-or fi, au o 
groază de dimensiuni...” 

— Jeane, e ceva? 

— Tunelul nostru e făcut din mici îngerași — chicoti 
Jean. Au o parte de trup pe-aici, iar alte părți în alte părți! 

— Ce vrei să spui? — păru interesat Puștiul. În care 
părţi? 

— Nu știu. Lumi. Alte lumi. A noastră are lungime, 
lățime, înălțime. Astea mai au alte câteva. Sunt anapoda, 
însă pot construi lucruri noi... 

— O să verific la întoarcere, dacă ne mai întoarcem pe 
aici. Hai să mergem. Nu vă e foame? îi zori Puștiul. 

Înaintau cu prudenţă, unul în spatele altuia, când Jean 
îi pâsâi. 

— Ce-i? Ce dracu ai? 

— Acolo, pe geam. 

— Unde dracu vezi un geam, țăcănitule? mormăi Se- 
bastian, dar se opri fascinat când dintre feliile de lucruri 
inconsistente și plate se arătă sclipirea de oțel a apei. 

— Acces la mare! Hei, un acces la ocean! 

— Acces interzis — le-o reteză Puștiul. După culoare, 
imaginea e de pe la 50 de metri adâncime. Puteţi merge 
mai departe cu mine sau vă puteți îneca. Să vă ia dracu. 

„Și ştiam să înot odată. Ei, prostii. Normal că n-am 
chef să mor, ce rahat! Dar idiotul ăsta îmi strică mereu 
cheful. Putea să nu fie așa măgar. Putea s-o spună altfel. 
Ah, ce-i asta?” 

O țesătură părând împletită din fire de iarbă trecu ra- 
zant la doar doi sau trei centimetri de fruntea lui. 

— Ti-am spus să te grăbești — îl fixă Puștiul acuzator. 

— Nu părea consistentă... 

— Să te ia dracu! explodă Jean. Tu n-auzi ce zice omul 
ăsta? Nu era consistentă? De unde ştii că nu era? Putea fi 
mai consistentă decât mucii ăia de-i folosești pe post de 
creier! 

Sebastian plecă ochii. 

— Da, mă grăbesc... mă grăbesc... și mai taci naiba, ce-ţi 
pasă ție? Muream și gata, ce-ţi pasă? se revoltă brusc. 

— Am ajuns - îi anunţă Puștiul, cu o voce candidă și 
parcă mirată. 

Priviră de jur-împrejur. 

— Unde am ajuns? Şi mâncarea? 

— Faceți câțiva pași. E aici. 

— Aici? Unde aici? 

— E puţin ascunsă — admise Puștiul. Dar o să dăm la 
o parte perdeaua. E doar un fişier header. 

— Un... ce? se minună Jean. A, parcă văd ceva. N-avem 
niciun înger. Doar câteva foldere și... și... o, asta-i bine! 

Brusc, pereţii tunelului se umplură de rafturi pe care 
se înghesuiau o mulţime de produse alimentare. 

— Wow! făcu Sebastian. Salam, conserve... 

— Nu stăm mult - îi preveni Puştiul. Încărcăm rucsa- 
curile şi ne cărăm. Dincolo sunt băuturi. Mie-mi place 
vinul. Vouă? 

Nu-i răspunse nimeni. Băieţii erau ocupați să apuce cât 
mai multe, eventual deodată. 

— Uitaţi-vă ce luaţi, să nu fie vechi. Le cărăm degeaba. 
Dar nimic nu părea suficient de vechi pentru a nu putea 
fi ingurgitat. 

— Ăştia au bani destui, lua-i-ar dracu — mormăi Seba- 
stian. Sau le-au furat și ei de la alții. 

— Şi una şi alta — propuse Jean. Ăștia, din Meteor, se 
ocupă cu de toate. Ia uite! 

Se aplecă și atinse un rotocol ce părea de metal şi care 
stătea într-o poziție ciudată, parcă suspendat la câțiva cen- 
timetri de sol. Sebastian privi o vreme, apoi concluzionă: 

— Prostii. Un Dogecoin. Are o valoare prea mică, nu 
merită efortul. Dacă era Bitcoin sau Ethereum, pun pariu 
că Puștiul îl avea deja în buzunar! 

— Ai nimerit-o — zâmbi acesta. Aţi terminat? Hai și la 
băuturi. 

Sebastian clătină din cap confuz, nezărind nicio altă 
încăpere. 

— Desferec-o, s-o vedem! 

— Nu se poate. Trebuie să ocolim. 

Îşi săltă pe umăr rucsacul, fără să încerce să și-l aşeze 
cum se cuvine pe spate și înaintă către o zonă ceţoasă, 
peste care se etala o arcadă subțire. 

— Șmecheri, băieții! comentă. Nu le pun pe toate la un 
loc. Între ele e un coridor cu capcane. 

— E periculos? șovăi Jean. 

— N-ar trebui, sunt relativ virtuale... doar că pot aco- 
peri altele, naiba ştie? Mergem încet. 

Trecură de arcadă. „Nașpa, nu trebuie să mergem acolo... 
N-am chef să mor pentru un pahar de vin. Dacă era iarbă, 
ecstasy, mai era ceva. Cu ăştia, din Meteor, nu te joci. Nu 
te pui cu ei, te omoară ca pe un șobolan. Nici afaceri nu 
poți face, au grijă să ieși totdeauna în pierdere.” 

Vru să dea la o parte o ghirlandă de ghemotoace crețe, 
de culoare vânătă, dar Puştiul șuieră: 

— la mâna, nu fi tâmpit! 

Scoase bâjbâind din rucsac o şurubelniţă lungă și 
atinse ghirlanda. Imediat viziunea acesteia se mută, lă- 
sând la vedere o funie subțire, plină de ghimpi. 

— Sunt otrăviți. Am mai văzut aşa ceva la niște băieți 
în „1 Mai”. Chestii virtuale care par inofensive, dar în 
spatele lor au pus capcane. 

— Nişte îngeri, anunţă Jean transportat, cu ochi visători. 
E un autobuz și doi bărbați se uită la noi. Ne fac cu mâna. 

„Unde dracu-i vede? Ăsta e dus de-a binelea.” 

— Unde? întrebă Puștiul. 

— În faţă. Lângă burta aia verde. 

— Ce e burta aia? Tot înger? 

— Nu. Umblă să-nghită, nu contează ce. 

— Capcană. Vezi ceva dincolo de ea? 

— O gaură. Şi niște mâini. les din ea, intră în ea... e și 
un pat acolo. 

— Ocolim prin dreapta — hotărî Puştiul. Jean, te urăsc 
când faci așa — îndreptă spre acesta degetul inelar. 

Jean se scobea în nas cu dezinvoltură. 

— Așa? făcu, plin de candoare. 

— De fapt, ce puii mei căutăm? Chiar nu putem fără? 
pufni Sebastian. 

— Mergem? se plictisi să-i asculte Jean. O luăm după 
individ? 

— Care individ? întrebară într-un glas ceilalți doi. 

— Ăla. Ne arată calea. 

— Ce e? Cine e? se miră Puștiul. 

— Un moș. Are o barbă lungă și bălăngăitoare... 

— Bălăngăitoare e mă-ta! se enervă Sebastian. Expli- 
că-ne, ce dracu vrei să spui? 

— Un moș. E ciudat, ne cheamă într-acolo. E o felie de 
pajiște, o vedeţi? 

— Mda -punctă Puştiul. Acum o văd. Dar nu văd nici- 
un Moș. 

— O fi Bătrânul? accentuă, cu ochi sclipind deodată, 
Sebastian. 

Puștiul dădu din umeri: 


15 


TÂRGU JIU 59 Mircea Liviu Goga 


— E doar o legendă. 

— Şi Lumina? accentuă iar Sebastian. 

— Unde ne cheamă? se întoarse Puștiul spre Jean. 

— Acolo! Zice că nu e niciun pericol! 

— Şi vrei să-l cred? Eu o luam pe dincolo... 

— Un puț... un puț adânc. Acolo, pe unde vrei tu să ne 
duci. Tu crezi că e un podeț de lemn. 

— Bine, hai să vedem. la-o înainte. Mergem pe pajiște? 

— Da, după autobuz. Până la prima stație. 

— Care-o fi aia? mormăi Sebastian, obosit. 

— Păi, am și ajuns. Scrie acolo. 

Cei trei cântăriră neîncrezători stâlpul uriaș de care 
atârna o placă scorojită. 

— Ce scrie? se miră Puștiul. 

— Vladivostok. E în rusește. la znaiu pa ruski. 

Ceilalți doi se priviră și pufniră în râs. 

— Pe dracu. De-aci începe pajiștea. Încotro o luăm? 

— Daleko - mormăi Jean, visător. Sceaslivo darogu... 
ia ni panimaiu pacemu vi bâlo... 

— Dă-i o palmă — se răţoi Sebastian către Puști. Trebuie 
să-și revină, avem nevoie de el! 

Pleosc! Palma căzu grea pe ceafa lui Jean. 

— Mergem? 

Jean își scărpină ceafa și se răsuci alene către Sebastian. 

— Mi idiom... 

— Spune pe unde o luăm, eu nu văd tot ce vezi tu. 

— Tam. Adică, acolo. E o tufă de tuia. 

Puștiul tresări. 

— Tuia înseamnă capcană. 

— Acum, nu. E o trecere. E reală, nu e anapoda. 

Păși înainte, iar ceilalți îl urmară supuși. 

— Vedeţi? 

Dădu la o parte ramurile şi descoperi o intrare întune- 
cată. 

— Pe-aici a luat-o. 

— Cine? 

— Moșul. Nu e nimic anapoda. Asta e real. 

— Lasă-mă pe mine — se repezi Puștiul. 

— Nu! E o ordine desfășurată. Eu intru primul. 

— Lasă-l dracu, moare și gata! se enervă Sebastian. 

— Confeti! arătă Puștiul către cer. Au plase. Nu stau 
să le descânt, pierdem vremea! 

— Ce sunt? 

— Nu ştiu. Ceva de pe Instagram. Hai! îl împinse de 
la spate pe Jean. Hai, tu întâi, nu așa ai spus? 

Intrară pe rând, împingând în stânga și-n dreapta ra- 
murile de tuia. În spatele lor, poiana se coloră de confetti. 

— Era o gură de rai — se tângui Sebastian. Puteam să 
căpătăm puteri... 

— Lasă prostiile. Trebuie să mâncăm, să bem. Alea 
sunt puterile, idiotule! 

— Semeni cu Pacman... 

Tunelul întunecat în care intraseră se lărgi, transfor- 
mându-se într-o încăpere iluminată de-a lungul pereţilor 
de câteva monitoare. 

— Butoaie şi bidoane -— chicoti Puștiul. Reale. Uite și 
spirtoase! 

— Stai! gemu Jean. Un înger. Cred că e muncitor. Unul 
din cei care au construit locul. Zice că gâtul. Atenţie la gât... 

Cei doi îngheţară. Puștiul privi atent şi păru să vadă 
ceva. 

— Adrese... și instrucțiuni... 

În jurul gâturilor li se înfășuraseră un fel de aţe subțiri, 
aproape insesizabile. 

— Nu mișcați. Le şterg imediat. Se pare că au și ei pro- 
gramatorii lor... 

Fără să se aplece, își descălță piciorul drept și agăță 
între degetele acestuia un obiect dreptunghiular. Se forță, 
stând într-un picior, să-l ridice, până reuși să-l apuce cu 
stânga. Obiectul, greu de definit, căpătă excrescențe sub- 
tiri, iar băiatul se grăbi să le apese. În câteva clipe își sim- 
țiră gâturile eliberate. 

„La naiba — cugetă Sebastian. Era cât pe-aci s-o punem 
de mămăligă. Să fiu al dracu, facem o echipă nemaipo- 
menită.” 

Privi mândru către ceilalţi: 

— Suntem cea mai strong gașcă de pe pământ! 

Jean îi făcu semn să tacă și arătă cu un deget proaspăt 
scos din nas: 

— Acolo! E cineva! 

— Au paznic? şopti, speriat, Sebastian. Am încurcat-o... 

Puștiul miji ochii. 

— Pare altceva... 

Înaintară prudenti de-a lungul butoaielor. 

— Nu sunt nici senzori. Doar dacă... 

Niciunul dintre ei nu completă fraza lăsată în suspen- 
sie de Puști. Doar holbară ochii, încercând să înțeleagă ce 
vedeau. De tavanul întunecat coborau zeci de lanțuri de-a 


18 


TÂRGU JIU '59 Mircea Liviu Goga 


lungul cărora se alergau stropi de apă. Unul dintre lan- 
turi, mai lung sau poate doar tras în jos ceva mai mult 
decât celelalte, se termina cu două brățări metalice care 
înconjurau încheieturile mâinilor unei făpturi. 

— E înger? şopti, surescitat, Sebastian. 

— Nu — îi răspunse tot șoptit Jean. 

— Pare real — completă Puştiul. Hai să vedem. 

Jean scoase dintr-un buzunar al rucsacului o lanternă. 
La lumina ei zăriră, agăţat de lanţ, trupul subțire al unei 
adolescente. Purta blugi tăiați sus, în jurul coapselor și un 
tricou care fusese odinioară alb, iar acum era murdar și 
plin de sânge. Sângele cursese mai ales dintr-o rană la 
frunte, dar puteai ghici și alte răni ascunse sub țesătură. 
Puștiul o apucă de claia de păr blond și îi trase capul pe 
spate. La lumina lanternei zăriră hematoamele de pe 
obrazul drept și din jurul ochilor închiși. Fusese bătută 
serios, organizat — şi cu simț de răspundere. 

— Cred că e moartă — șopti Jean. Lăsaţi-o dracu. 

— Au prins-o la furat — rânji Puștiul. Așa o să pățim și 
noi dacă n-o ștergem repede. 

În clipa aceea fata gemu, se mișcă puţin și deschise 
ochii. Privirea ei se intersectă cu cea a lui Sebastian, care 
se dădu înapoi, electrizat. 

— E vie, în puii mei!!! Ce facem? 

— Vrei s-o salvăm? îl testă Jean. Ești în stare s-o cari în 
spate? 

— Păi... 

— Trebuie s-o luăm cu noi — rosti, împins deodată de 
o viziune, Jean. 

— De ce? 

— Nu ştiu. Așa trebuie. 

— V-aţi tâmpit amândoi — mârâi Puştiul. Sunteţi cretini 
de-a binelea. Cine știe de câte zile stă aici atârnată? E pe 
ducă, au bătut-o de i-a sărit deja smalțul și n-avem ce 
schimba... 

— Dă-o jos — strânse pumnii, încrâncenat, Jean. 

Puștiul îl măsură tăcut din cap până în picioare. 

— N-avem cum -înțelese Sebastian. Lanţul e real, nu-l 
putem tăia, n-avem cu ce. 

— Nu trebuie să tăiem lanţul — insistă Jean. Mă ajuţi? 
se întoarse către Sebastian. Ridică-mă să ajung la legături. 

Sebastian se codi o clipă, apoi acceptă. 

— Bine — împreună el palmele, închipuind o treaptă. 
Urcă. Puștiule, luminează, în puii mei, nu sta ca un idiot! 

— Facem o prostie — mormăi acesta, ridicând lanterna. 
Cea mai nașpa chestie pe care o puteam face... 

Jean se ridică pe treapta improvizată. Întinse mâinile 
și pipăi încheieturile fetei. 

— l-au intrat în carne — îi anunţă. Sunt prinse cu sârme, 
dar cred că le pot desface... 

— Dacă murim -— continua să mormăie Puștiul — să nu 
ziceți că nu v-am spus... 

— Uite, gata, mai e una... 

Peste trei secunde, trupul fetei se prăbuși grămadă pe 
podea. Sebastian își desprinse mâinile și începu să le frece 
între ele, când Jean sări jos. 

— Bravo! îi felicită Puștiul, zeflemitor. Așa da, acțiune 
caritabilă! La ce vă trebuie puștoaica asta, n-aveţi cu cine 
să vă giugiuliți? 

Cei doi nu-l luară în seamă. Se aplecară peste fată, stu- 
diind-o cu atenție. 

— Are dreptate — îngăimă Jean. Nu se va ţine pe pi- 
cioare. 

— Vrei s-o lăsăm aici? Dacă se întorc ăia, o omoară. 

— N-o omoară. O atârnă la loc și-o mai bat o dată. Vor 
s-o chinuie. 

— De ce? 

Puștiul îi dădu la o parte și privi. 

— Mda. Dacă voiau s-o omoare, o lichidau din prima. 
Vor să afle ceva. 

— O car eu — propuse Sebastian. 

— Şi să-ţi ducem noi rucsacul? S-o crezi tu! 

— ÎI duc tot eu. Hai, ajutați-mă, îl pun în față. 

— N-o să ajungem departe. 

— Nici nu trebuie. O luăm prin anapoda. Încurcăm ur- 
mele, punem capcane. Ce puii mei, știm cum se face! 
Mergem un pic şi ne oprim, găsim un loc sigur. 

— Hai pe insulă — propuse Jean. Aveai prieteni acolo, 
este? Ştii drumul. 

— E prea aproape de Lumină. 

— Dinspre partea aia, abia se observă. 

— Şi pe urmă? 

— Hai — interveni Puștiul. Pe urmă, mai vedem. 

— O iau în spate. Mă ajutaţi? 

Jean și Puștiul ridicară, oftând, trupul fetei. Sebastian 
se aplecă puțin, îi înconjură cu braţele coapsele și o săltă 
icnind. Instinctiv, puștoaica îi cuprinse gâtul și își lăsă 
capul pe umărul lui drept. 

— Deschide trecerea! 

— a-ţi şi bidonul, dacă vrei să bei ceva mai încolo! 
Bine, sticla de votcă ţi-o duc eu... — bombăni Jean. 

Puştiul se apropie de un perete întunecat ce părea să 
se înalțe până la cer. Înfipse în el mâna dreaptă și mur- 
mură o vreme ceva. Se ivi o bortă umplută de o lumină 
ciudată, verzuie. 

— leșiţi. Rămân puțin să pun capcanele. Așteptaţi-mă 
lângă stânca de jad. 

Când cei doi dispărură, Puştiul intră şi el cu spatele în 
deschizătură, continuând să vorbească singur şi să des- 
crie linii ciudate cu mâna dreaptă. În urma degetelor lui 
apăreau fire subțiri, argintii, ce se intersectau îngrămă- 
dindu-se să formeze o plasă ca de păianjen. 

O plasă ucigașă. 

Îi ajunse din urmă târziu, după ce mai aranjase câteva 
trape şi, între două dintre ele, înșurubase Urletul. Găsise 
porcăria aia cu mulți ani în urmă și reușise să-i descopere 
programul complet înainte de a-l lăsa surd pentru tot- 
deauna. Acum o avea, cum s-ar zice, la degetul mic, iar 
auzul îi rămăsese intact. Desigur, nu erau singurele lui 
arme, dar pe cele mai teribile — gropile de potențial, păpu- 
şile muppets sau supraîncărcarea operatorilor — nu le ac- 
tiva decât cu ocazii speciale. lar de data asta nu era cazul. 
Țiganii din Meteor nu i-ar fi urmărit dacă descopereau că 
drumul e plin de surprize neplăcute; erau nişte tipi destul 
de comozi care, cei drept, puteau face foarte urât dacă le 
zpândăreai orgoliul, însă micul lor jaf nu putea repre- 
zenta o provocare de mare amploare. 

Gândind astfel, Puștiul omisese ceva. Avea să-și dea 
seama mult mai târziu, iar consecințele omisiunii urmau 
să-l coste destul de scump. 

În sfârșit — îşi va spune atunci. Toţi greșim, nimeni nu-i 
perfect. Important e să scapi cu viaţă... 

— Ei, gata? 

Nerăbdătorul era Jean. Se sprijinea de stânca de jad 
fără să ia în seamă liota de chinezi care săpau de zor în 
jurul lui. Puștiul zâmbi. 

— Îngeri? 

— Aripioare — confirmă băiatul. Dincolo e un șantier 
întreg. 

— Știu, am mai fost pe-aici. Dar lucrurile se mai schimbă. 
Ăștia ce fac, se giugiulesc? 

— Încearcă s-o pună pe picioare. E paradită rău. 

Puştiul făcu doi pași și se proțăpi în faţa celor doi. 

— Cum e? 

— Nasol — zâmbi cu o jumătate de gură Sebastian. E 
vânătă toată. Ne-ar trebui niște antibiotice. Şi să stăm un- 
deva, o vreme. 

— Ziceai că ai prieteni pe insulă. 

— Nu putem merge imediat, e vreme rea. Le-am dat 
telefon. 

— Telefon? De unde? 

Sebastian îi indică, obosit, cabina telefonică abia mijită 
dintre două plăci albăstrui ce vălureau ciudat. 

— De când e cabina asta? N-o știam. 

— De pe net. A apărut de curând, cred. Dar are conexi- 
unile potrivite. 

Puștiul privi spre dreapta. Doi cowboy se alergau pe 
o bucată de stepă, trăgând între ei cu pistoalele. În mod 
ciudat, nu se auzea niciun zgomot. Oftă. 

— Dă-mi coordonatele adăpostului prietenilor tăi. 
Facem o nouă deschidere. 

— Nu le știu. De unde puii mei să le știu? Pe insulă, în 
amonte! 

Puștiul oftă iar. 

— Bine, caut. 

Privi în sus. Din cerul arămiu ce arăta ca suprafața 
unei stafide începuseră să cadă cărți de joc. Le urmări o 
vreme, apoi se hotări: 

— Dacă e as de pică, reuşim... 

Apucă între degete cartea care tocmai îi flutura pe 
lângă o ureche. O răsuci. 

— Abia-mi vine să cred! murmură. la-ți în spinare ga- 
gica, n-are rost să zăbovim. Soarta ne zâmbește. 

Sebastian se ridică și întinse mâna spre fată. Aceasta 
se ridică puțin, apoi căzu la loc. Ochii imenși, de un verde 
electric, îl priviră neajutorați. 

— Tot e bine că nu se smiorcăie — comentă Jean. 

— Mai putem sta un pic? Dacă nu mănânc ceva, mor. 

— Ai mai spus asta — făcu, amuzat, Puștiul. Mănâncă, 
n-am chef să te văd murind, putem să mai stăm un minut. 

Sebastian scoase din rucsac un salam de vară. Simţi 
privirea pofticioasă a fetei și, după o clipă de ezitare, îl 
rupse în două. 

— Ia şi tu... 

— Bună scenă - se hlizi Puștiul. Lacrimogenă, pe bune. 
Am văzut ceva asemănător într-o telenovelă... 

— Hai sictir — se enervă Sebastian. 

Fata muşcă lacomă din salam. În timp ce mesteca, îi 
aruncă Puştiului o privire ucigașă. Acesta, uimit, se trase 
înapoi. 

— E otigroaică! Chiar m-a speriat, la naiba! Bă, gagiule, 
ce rahat ai luat cu tine? Cine dracu-i asta? 

Sebastian privi către fată. 

— Ceva din mine spune că am făcut ce trebuia, la naiba! 

Ultimul cuvânt fusese clar aruncat către Puşti. Acesta 
dădu din umeri şi ridică mâinile a renunțare: 

— Tigroaica e a ta. Să nu mă mai amesteci. 

— Mergem când sunteți gata? încercă, timid, Jean. 

— Suntem gata. Ajutaţi-mă. 

— La dunga aia verde vă opriți... 

Se ridicară toți — fata, ajutată de Jean și Sebastian. Ulti- 
mul se aplecă şi o luă în spate. 

— Dunga aia — repetă Puștiul. Niciun pas mai în față 
până nu vă spun eu. 

— Ce e dunga aia? întrebă Jean, luând-o înaintea tu- 
turor. 

— O linie de stabilitate. OK, acum staţi pe loc, trebuie 
să creez un proiect. 

— Ce? 

— Un pod, o trecere spre insulă, un proiect, ceva. 
Lăsaţi-mă să mă gândesc... 

Închise ochii și începu să mormăie. Sebastian auzea 
doar frânturi: 

„Fişierul vector pod... ifndef iostream pod... include 
iostream pod... define iostream pod... endif... class vec- 

tor... ce naiba spune ăsta? Ce bine că e cu noi! N-aș putea 
să-nvăţ niciodată păsăreasca de-o știe el! Am fi murit de- 
mult, dracu știe? E băiat bun, dar şi mare ticălos. Nu-i 
pasă decât de el... bine, şi de noi...” 

Zarea păru să fumege. Chiar în fața lor se schiță un 
portal oval, întunecat. 

— Treceţi repede! le aruncă Puștiul. 

Jean se repezi primul. Sebastian se năpusti și el înainte, 
cu toate că greutatea fetei și a rucsacului i se părea tot mai 
dificil de susținut. Ajunse dincolo, iar viscolul cumplit îl 
trânti într-un troian imens. Peste el căzu Pușştiul. Încercă 
să se ridice. Fata se strânsese pe spatele lui ca o pisică 
uriașă. 

— Rahat, aici e iarnă! urlă Jean, care stătea proțap în 
faţa lor, în timp ce vântul adăuga pe pieptul lui, în fiecare 
clipă, un nou strat de doi-trei centimetri de zăpadă. O să 
înghețăm! 

Se scutură și le întinse mâinile. 

— Sus! În puii mei, sus! Cred că sunt treizeci de grade 
sub zero! 

Sebastian își simți urechile şi nările îngheţând cu viteză; 
se gândi la tricoul lui subţire și la pantalonii scurți ai puș- 
toaicei. 

— Unde ne băgăm? întrebă, prinzând mâna întinsă şi 
săltându-se în genunchi. 

— Aflăm acum... 

Puștiul îi cântări prin lumina rea, roșiatică, ce se scur- 
gea din perdeaua norilor care se fugăreau pe cer nebu- 
nește. Mișcă mâinile și murmură iar ceva. O fâșie albastră 
se decupă în spațiu, în dreapta lor. 

— Pe-acolo. E frig, dar nu e viscol. Ne duce direct la 
prietenii tăi — rânji el către Sebastian. Ia-o în cârcă. Sau, 
ia-o cum vrei... 

Sebastian nu ripostă, așa cum ar fi procedat în alte oca- 
zii. Se ridică gemând din zăpadă, cu fată cu tot, și porni 
împleticindu-se către locul indicat. Jean, care ducea doar 
rucsacul, îl ajunse și îl întrecu. 

— Acolo! le strigă din urmă Pușştiul. E o intrare un- 
deva... 

Un igloo imens le apăru înainte şi cineva dinăuntru 
dădu deoparte ușa cioplită dintr-un sloi de gheaţă. Se nă- 
pustiră către vocile prietenoase și către căldura focului 
iute care ardea în inima adăpostului. 

Căzură grămadă, gâfâind. 

— Tu ești? Doamne, cât ne bucurăm! rosti cineva. Nu 
credeam că mai ajungi aici pe o vreme ca asta! 

Doi sau trei inși îi ajutară să se ridice. Fata alunecă de 
pe spatele lui Sebastian și se rezemă de unul dintre stâlpii 
ce susțineau bolta adăpostului. 

— Sunt prietenii tăi? Bine-aţi venit! Luaţi, gustați, asta 
încălzește! 

În mâini apărură, nu se ştie de unde, câteva pahare. 
Puştiul, primul, mirosi și bău. 

— Coniac! Mișto! Chiar aveam nevoie... 

Băură toţi, chiar și fata. Se scuturară. 

— Uau! Tare! Mișto! 

— Nu e deloc mişto — adăugă după o clipă Jean. Tre- 
buie să ies iar. 

— De ce? se miră Puștiul. 

— Pentru că - rosti cu o voce scăzută, dar care putu fi 
auzită de toţi — mă taie o pișare de-ţi lasă gura apă... 

Câţiva începură să râdă. Unii, totuși, se abţinură. 

— Acum ţi-ai găsit? scrâșni Sebastian. 

— Vasile — spuse tărăgănat cineva — du băiatul la WC, 
arată-i. Nu trebuie să ieși — se întoarse către Jean. Te duce 
Vasile. Eu sunt Andrei, îmi pare bine că te cunosc. 

— Şi mie. Unde-i buda? 

— Pe-acolo. Mai are cineva nevoie? 

Cei rămași se priviră. 

— Se pare că nu — zâmbi Sebastian. 

— De unde veniţi? 

— Din Meteor. Ne-am făcut provizii. 

— Ei cine sunt? 

— El e Puştiul. Ea e... cum ai zis că te cheamă? 

O privi întrebător, dar răspunsul sosi târziu, șovăielnic: 

— N-am zis... 

— Bine, n-ai zis — conveni nerăbdător Sebastian. Deci, 
cum te cheamă? 

— Nu știu. 

— N-ai nume? 

Se întoarse către Andrei, explicând: 

— Am găsit-o de curând. O prinseseră ăia, au bătut-o... 
nu ştiu cine e. Cred că nici ea nu mai știe cine e. Am luat-o 
cu noi pentru că... 

Făcu un gest evaziv, încercând parcă să se scuze. 

— Înţeleg — îi așeză o mână pe umăr Andrei. Aţi sal- 
vat-o. E un gest minunat. Doar gesturi de acest gen ne 
mai pot mântui. 

Sebastian lăsă capul în jos. 

— Păi... aşa am simțit. Doar că au bătut-o rău. Aveţi ceva 
medicamente? 

— Sigur. O s-o ajutăm. Pare că abia se ține pe picioare. 

O privi atent. 

— Ce zici, putem să-ți dăm un nume? Şi cum fata nu 
schiță niciun gest, continuă: am găsit, Magdalena! Ba nu, 
Cristina! Adică... ia stai. Să te văd. Eşti frumoasă. Ca o 
prințesă elfă. Ah, știu! Te cheamă... Arwen! E dintr-un 
film de odinioară. Cum ţi se pare? E un nume minunat, 
îl vrei? 

— Înâm! zâmbi ea, chinuit. Avea buza de jos umflată 
și rănită, iar zâmbetul crăpă puţin coaja rănii. Se șterse cu 
dosul mâinii drepte și adăugă: 

— Pot să beau puțină apă? 

— Sigur. Uite — îi întinse un pet. E apă proaspătă, de 
Izvarna. Trebuie să te vadă un doctor. Din fericire, chiar 
avem un doctor, mai precis o doctoriță. Geo, — se adresă 
altui flăcău, care privea pofticios către proaspăta botezată 
și rânjea nătâng — du-te și cheam-o pe Victoria. Și hai să 
trecem toți dincolo, e mai larg și mai cald... 

Trecură toţi în camera vecină, iar Sebastian privi uimit 
pereții monocromi cu unghiurile stranii pe care le făceau 
între ei. Când se mișca, i se părea că pereții se înmulțeau, 
iar unii dintre ei păreau să se întindă până la orizont către 
necunoscut. Camera avea o fereastră în care bătea soarele 
și dincolo de geam zări o grădină cu pomi în floare. În 
funcţie de unghiul din care privea, fereastra părea una 
singură, sau două, sau trei. 

„Ce loc naşpa! Pe ăsta doar Jean l-ar înțelege. Poate sunt 
și îngeri... și ăștia ce vor, să stăm jos?” 

În cameră se aflau două mese lungi și câteva scaune. 
Într-una dintre mese văzu înfipt un colţ înnegrit de dis- 
chetă. 

— Ce-i aia? 

— Nu ştim. Așa am găsit-o. O chestie arhaică, oricum. 
În general, nu ne băgăm unde nu ne fierbe oala. 

— Ceva de pe Youtube — auziră vocea lui Jean. Şi, știți, 
sunt alături de ea mereu doi îngeri... 

— El vede îngeri — explică pentru toată lumea Sebas- 
tian. Adică lucruri vechi, amprente energetice... 

Jean apăruse în pragul ușii care părea şi ea când una, 
când trei sau chiar mai multe, în funcție de cum o priveai. 

— Pare o înregistrare de familie. 

— Mda - făcu Pusștiul. 

Și, cu un mormăit dubios, o făcu să dispară. 

— E soare? arătă Jean spre fereastră. Credeam că e iarnă... 

— Doar în partea aia — explică Andrei. Pe partea asta e 
primăvară, dacă veneați pe-aici n-aţi fi apucat să tremu- 
rați. Doar că e mult mai greu de trecut, din alte motive... 

Sebastian mai zări o ușă, în afară de cea pe care intra- 
seră. 

— Acolo? 

— O arhivă. Mii, milioane de foldere. Nu prea știm ce 
conţin. 

— Înseamnă — conchise Puştiul — că sunt legate de un 
server serios. O să mă uit puțin, dacă-mi dați voie... 

— Sigur. Vă e foame? Avem destule provizii, păstrați-le 
pe-ale voastre pentru mai târziu. Ah, Victorie — se adresă 

unei cucoane grăsuţe care tocmai intrase însoțită de Geo 
- ai un pacient. Consult-o pe fata asta, a pățit-o urât, tra- 
teaz-o tu. O cheamă Arwen. Vasile, ia-o pe Cristina și 
spune-i... 

— Doarme. 

— Trezește-o, avem musafiri. Să facă niște aperitive, 
ceva. 

Se întoarse spre Sebastian. 

— Luaţi loc, mai bem un coniac. Pe unde-ai mai um- 
blat? 

— Când ici, când colo... 

Se așeză pe unul din scaune și primi în mână paharul. 
Ceilalți îi urmară exemplul. 

— Nu i-ai găsit? 

— Pe părinți? Nooo... Am aflat însă unde am locuit pe 
vremuri. E greu de ajuns. Oricum, peisajul s-a schimbat. 
Ai mei au plecat... nu știu unde. Poate că sunt morți de- 
mult. Le-a fost cam nașpa să se adapteze... 

— Mda, așa e — admise Andrei. Chiar că-mi pare rău 
pentru tine. 

— Și voi? Probleme? 

— Ca peste tot. Au fost câteva atacuri, dar nu de am- 
ploare. Uite, avem noroc cu folderele alea. Am găsit și 
ceva arme. Sigur, cele mai multe sunt din anapoda, însă 
unele dintre ele sunt destul de consistente pentru a putea 
fi oarecum folosite. Ne-ar trebui un programator bun, 
Geo face și el ce poate. Săptămâna trecută, cum să-ți spun? 
Ne-am trezit cu tavanul ciuruit. N-ai idee cât am pătimit 
să-l facem la loc. 

— Nu e real? arătă Sebastian cu degetul în sus. 

— Nu prea. De fapt, ne aflăm într-o fostă parcare, în 
sus, pe vremuri, se vedea cerul. Aproape tot adăpostul e 
de pe net. Adică anapoda, știi? Dar dacă ieși în livadă, ai 
undeva, în stânga, o mică biserică de lemn. Nu apare 
mereu, doar din șapte-n şapte zile. Mâine ar trebui să 
apară. Când o vedem, ne ducem la ea și intrăm, că se ține 
liturghia. Doar noi; în general nu mai vin și alții. Sau, de- 
pinde. Se mai întâmplă să avem și musafiri. Liturghia e 
ţinută de... nu ştiu. Poate sunt îngeri, cum spune priete- 
nul ăsta al tău. La sfârșit auzim muzică și voci care cântă... 
nu se vede nimic, dar se aude muzica asta, ca o binecuvân- 
tare. lar noi ne rugăm atunci, știi? Ne rugăm să fim mân- 
tuiți... 

Goli paharul și privi meditativ prin sticla semitranspa- 
rentă. 

— Nu știm cine ţine liturghia. Se aude, dar nu se vede 
nimeni. E ca şi când însuși lisus ar veni aici pentru noi și 
ne-ar spune acele cuvinte frumoase... 

Făcu un gest către peretele din stânga. Sebastian se uită 
uimit într-acolo și zări agăţată o cruce de lemn peste care 
iniţial trecuse cu privirea, fără s-o ia în seamă. Pe cruce, 
un mic lisus ridică încet capul și-i zâmbi trist. Rănile îi 
sângerau continuu, dar picăturile prelinse una după alta 
păreau că sunt absorbite discret de lemnul crucii sau se 
pierdeau într-o dimensiune insondabilă. 

— Nu-l ştiu — șovăi. E demult? ÎI aveţi demult? Ultima 
dată parcă nu era... 

— L-am găsit într-un folder din arhivă. Ştii cât ne-am 
bucurat? Nu aveam decât două-trei reprezentări statice. 

Oftă. Oftă și Sebastian. Puștiul privea nervos către ușa 
prin care intraseră, iar Jean se scobea în nas, fără să-i pese 
de părerea celor din jur. Câteva momente tăcură toți. 
Apoi acea ușă se dădu la o parte și intrară pe ea mai întâi 
trei platouri pline cu mâncare, iar după ele o fată brunetă 
și plinuță, care le susținea atentă și îngrijorată să nu le 
scape. 

— Cristina, pune-le aici — o direcţionă Vasile cu un gest. 
Şi mulțumim mult. 

— Doamne-ajută — rosti aceasta cu evlavie, așezând 
farfuriile pe masă. Mai aveți nevoie de ceva? 

— Mai vreţi ceva, băieţi? întrebă Andrei. Ceva de la 
bucătărie. Pâine? 

Sebastian vru să clatine din cap în semn de refuz, dar 
Jean i-o luă înainte: 

— Pâine? Wow! De când n-am mai mâncat! 

— Aduc imediat! îl asigură fata și ieși în grabă. 

Andrei se ridică. Puştiul vru să se repeadă la primul 
platou, dar Sebastian îl opri. 

— Stai! Andrei vrea să spună ceva! 

Acesta îi mulțumi din priviri și începu: 

— „Tatăl nostru care ești în ceruri...” 

„Băieți buni — gândi Sebastian. Dar dacă au damblaua 
asta, ce să-i faci? Nu le place să vorbești urât și trebuie să-i 
lași în apele lor când li se pune pata. Până la urmă, ce naiba, 
suntem la ei acasă, puțin respect, în puii mei, nu?...” 

— ...Şi sfințește, Doamne, masa aceasta... hai, mâncaţi! 
— invită cu un gest larg Andrei pe cei de față, după ce-şi 
făcu semnul crucii. 

Se închinară toți, mai puţin Jean și Pușştiul. Până şi Se- 
bastian se forță să imite gestul. Cristina apăru cu un co- 
șuleţ de nuiele împletite plin cu felii de pâine și-l așeză 
în mijlocul mesei. 

— Poftă bună! 

Mâncară o vreme în tăcere. O carte poștală se materia- 
liză la un moment dat din tavan, dar Puștiul o prinse cu 
un reflex rapid și o aruncă nepăsător peste umăr, destruc- 
turând-o. Andrei îl urmări nemulțumit. 

— Uneori — spuse — așa primim veştile. 

— Ce vești? întrebă cu gura plină Jean. 

— Veşti din toată lumea. De la cei care mai încearcă 
încă să ajungă la noi. 

— Cine? se miră Sebastian. 

— Cei din jurul nostru. Armata. Crezi că lumea se re- 
duce la acest oraș? 

— Ai veşti despre lume? 

— Nu multe. E-mail-uri, când și când. Ca niște cărți poş- 
tale care apar din tavan. 

Pușştiul simţi reproșul din glasul celuilalt, dar dădu din 
umeri. 

— Ce mai contează? Dacă nu vine nimeni să ne salveze, 
ce importanţă au veștile? 

— Ei încă mai încearcă. Dar se pare că nu pot intra în 
oraș, așa cum nici noi nu putem ieși din el. E rău şi acolo, 
e război. Sau poate că deja nu mai e nimic. E posibil ca 
veștile să ajungă la noi foarte târziu, prea târziu. Poate au 
murit toți, cine știe? 

Uşa se deschise și intră doctorița. Toate capetele se în- 
toarseră către ea întrebător. 


34 


TÂRGU JIU '59 Mircea Liviu Goga 


— Am culcat-o. E plină de echimoze, ca să nu mai vor- 
bim de epuizarea psiho-fizică, dar o să-și revină — explică 
sec, cu voce profesională. 

— Au bătut-o... — începu Sebastian, dar doctorița îl opri 
cu un gest. 

— Mi-a povestit. Dacă nu mai aveți treabă cu mine, merg 
să mă culc. 

— La noi e seară — explică Geo pentru noii sosiți. E chiar 
târziu. Am păstrat mereu ceasurile potrivite, să ne putem 
face un program. Mai vreţi coniac? 

— Eu nu — clătină din cap Puștiul. M-am pilit deja. Se 
poate dormi pe undeva pe-aici? 

Jean se ridicase și el. 

— Nici eu n-aş prea mai sta... 

— Geo — zise Andrei — du-i pe băieți să se culce. Tu mai 
stai? se întoarse către Sebastian. 

— Puțin, dacă nu deranjez. Pot să mai beau și ceva coniac. 

— Ok, chiar voiam să mai vorbim. De când ai fost ulti- 
ma oară s-au întâmplat multe... 

Sebastian privi către uşa pe care dispăreau, pe rând, 
ceilalți. 

— Mda - murmură. Nici eu nu mai sunt chiar cum am 
fost... pentru asta trebuie să vă mulțumesc şi vouă... 

„Oare mint convingător? Nu s-a întâmplat nimic im- 
portant! Doar alergătură, nimic altceva. Dar nu vreau să-i 
supăr pe băieţii ăștia, sunt cut&zcool. lar eu am rămas tot 
ăla, cretinul cretinilor. Ce s-a schimbat? Ce-ar fi putut să 
se schimbe? Am mai crescut un centimetru sau doi, asta-i 
tot”. 

— Am mai crescut un centimetru sau doi — formulă cu 
voce tare ultimul gând. 

Andrei râse. 

— Cine sunt băieții? Spune-mi despre ei. 

— A, păi... mai întâi Jean. E ciudat, vede îngeri, ţi-am 
zis... 

— Când s-a născut, înainte sau după? 

— A, tot după. E cam de vârsta mea. 

— Şi? 

— Și-atât. L-am scos dintr-un căc... necaz, scuză-mă. 
L-am pus pe picioare, mi-e dator. Celălalt... 

— Cine-i celălalt? 

— E Puștiul. Nu știu cum îl cheamă cu adevărat. Nici 
el nu ştie. S-a născut exact în secunda în care s-a întâm- 
plat... (Sebastian arătă cu o mână, vag, de jur-împrejur) 
asta. Cred că i-a pătruns la naștere în creier o țandără. 
Ceva venit din anapoda. 

— De pe net? se minună Andrei și ridică la buze paha- 
rul. 

— Da. E cel mai bun programator din câți știu. S-a năs- 
cut vorbind... hm, limba aia cu care poți să schimbi lucruri. 
Dar altfel, e un ticălos nenorocit. 

— Înseamnă că e mai mare ca tine cu vreo doi ani. De 
ce-i ziceți Puştiul, dacă e mai mare ca voi? 

— Nu știu. E tâmpit. E un copil. Are nişte reacții de te 
doare mintea. Și e dur, nu-i pasă de nimeni. 

— Atunci, de ce e cu voi? 

— Ai dreptate — recunoscu Sebastian. Poate-i pasă și 
nu arată. Sau doar se simțea singur. 

— Unde l-aţi găsit? 

— He, he, la un bancomat anapoda, spărgea coduri și 
downloada bitcoini. Îl urmărea o gașcă-ntreagă, ăia voiau 
să-l jefuiască la sfârșit, înţelegi... ei, și l-am prevenit. Apoi 
a mers cu noi, poate-a fost felul lui de-a mulțumi, nu știu. 
Am mai avut și pe altcineva, îl chema Adrian, era mult 
mai mic decât mine, dar... 

— Ce s-a întâmplat? 

— Nu știm sigur — mormăi cu privirea în pământ Se- 
bastian. A pus mâna pe ceva, cred. Era ca o nișă și un mic 
havuz, știi? I-a venit chef să pună mâna şi... a fost rău. În- 
gerii l-au prevenit pe Jean, dar atunci n-am înţeles. Jean 
zicea că erau doi îngeri foarte strălucitori care stăteau 
lângă locul ăla şi încercau să-i îndepărteze pe toţi cei ce 
încercau să se apropie. Adrian a băgat mâna, a țipat și s-a 
evaporat. Uite, pur și simplu, parcă s-a şters din faţa 
noastră. Poate a fost teleportat undeva, dar... cred că dacă 
a țipat așa, nu era un loc bun. Jean a plâns, poţi să crezi? 
Andrei mormăi afirmativ. 

— Da, înțeleg. Viaţa e făcută din nenorociri. Pe vre- 
muri un înțelept despre care n-am reușit să aflu decât că-l 
chema Churchill zicea că istoria e un șir de nenorociri... 

— Ai căutat pe wiki?... 

— N-am găsit. Poate s-a şters, nu contează... dar viața? 
Nu e și ea tot un fel de istorie? 

— Adică... 

— Nenorociri. Cât suntem copii trecem peste ele ușor. 
Mai târziu, încep să ne macine și să ne omoare încet-încet. 
Am pierdut și noi un prieten în ultimul an. Lumea zice 

că de vină a fost Femeia de Tablă, dar nu e nicio dovadă. 
Putea fi la fel de bine şi Darth Vader sau cine ştie ce alt- 
ceva? 

— Darth Vader? A trecut pe aici? 

— Nu. Ei, vorbeam și eu. Netul era plin de personaje 
negative. Sigur, cele mai multe nu au forță reală, dar 
uneori... înţelegi? Asta este... 

— Vreau să mă culc — oftă Sebastian. M-am amețit și 
eu. Mulţumesc, știi? N-am mai avut demult o seară liniş- 
tită. 

— Mă bucur pentru tine. Mâine e liturghie. Aș vrea să 
veniți și voi, se poate? 

— Eu vin. Nu ştiu dacă și ceilalți, o să-i întreb. 

— Poate caută și ei mântuirea — îl privi cu seriozitate 
Andrei. 

— Îi întreb. Cred că vin, de ce să nu vină? 

Se ridică greoi din scaun şi făcu doi pași, încercând să 
se mențină cât mai drept. Andrei râse: 

— Te-ajut să ajungi în cameră. Te conduc, nu știi unde, 
n-o să nimerești... 

— Corect — râse Sebastian. Te pomenești că dau de Fe- 
meia de Tablă... 

Deschise ușa, încercând, din cele trei pe care le vedea, 
s-o aleagă pe cea corectă. 

— Unde duc celelalte? 

— A, nicăieri. Aici s-a suprapus un fel de spaţiu multi- 
dimensional peste ăla care era. Ferestrele, da, pot da alt- 
undeva, dar uşa asta dă mereu în coridorul nostru. 

— Pe-aici am venit? 

— Nu. Chiar nu-ți aduci aminte? Aţi trecut, de fapt, di- 
rect prin zid. 

— A fost o ușă... 

— Așa se reprezintă mental. Nu contează. Sunt lucruri 
pe care le vezi, dar, neavând legătură cu ceea ce ştii, sunt 
interpretate de creier în așa fel încât se creează cores- 
pondente. Igloo-ul ăla e departe, ne-a trebuit o oră să 
ajungem acolo să vă primim. Dar înapoi treci printr-o 
chestie care ți se pare ușă și ajungi imediat. Ia-o la dreapta, 
în capătul coridorului... 

Sebastian se opri în fața unei uși masive de stejar. 

— E reală? 

— Da -Îl lămuri Andrei. E ușa casei de la parterul unei 
locuinţe reale. Totuși, doar una din camere e mai liniștită, 
celelalte au încă probleme. Poţi intra, nu-i niciun pericol. 
Intrară aproape în același timp, trântind ușa de perete. 
Un praf subțire se desprinse de pe zidul lovit şi-i încon- 
jură ca o aură. 

— În stânga — preciză Andrei. Stai să fac puţină lumină... 

Apăsă un comutator și un bec se aprinse deasupra lor. 

— Aveţi curent electric? se minună Sebastian. 

— Nu chiar. Reţeaua electrică e din anapoda. Însă ştii 
că multe lucruri de-acolo au devenit destul de reale ca să 
poată fi folosite. Holul ăsta era plin de linii și de instruc- 
țiuni, le-a rezolvat Geo. Mă rog, au mai fost și altele, nu-ți 
mai spun... 

— Unde dorm? 

— Aici. 

Andrei deschise o altă ușă și-l invită să intre. 

— Aici e întuneric, normal, nu? O să dormiți toți la un 
loc, n-avem multe spaţii sigure. Patul din dreapta... 

— E chiar pat? 

— Încearcă! Te las, noapte bună. Sunt patru paturi, 
dimineața se face lumină fără să ne amestecăm. Nu știm 
de unde vine, poate chiar de la Lumină... 

Fără să-l mai ia în seamă, Sebastian se trânti în pat. 

— Cel puţin, descalță-te — îl sfătui Andrei. Cristina 
spală rufele și n-are rost să te pui rău cu ea... 

— Nu mă descalț. Dacă mă descalţ, mor toți... și mor 
și eu, aia-i problema. 

— Iartă-mă. Trebuia să vă propun o baie. Avem apă 
caldă... 

— Data viitoare... mulțumesc... 

Andrei nu mai spuse nimic și ieşi pe uşă. Sebastian ră- 
mase o vreme nemișcat, ascultând. Era linişte, dar se au- 
zea un zgomot ritmic și subțire, ca și când, undeva, de- 
parte, ar fi picat apă dintr-un robinet ce nu fusese bine în- 
chis. Până la urmă ceva foșni în patul de-alături. 

— Care ești? mârâi băiatul. 

— Eu... 

Sebastian tresări. 

— Cum te simți? Cum ești? 

— Nu-ţi pasă. Tu? 

— Eu sunt... beat criță — recunoscu Sebastian. 

— Eşti ameţit? chicoti fata. Ce vezi când închizi ochii? 

Băiatul ezită. 

— Văd... văd grădini. Şi un oraş care nu seamănă cu ăsta. 
Străzi. Unele largi, altele înguste. Mașini... știi ce sunt mașinile? 


40 


TÂRGU JIU 59 Mircea Liviu Goga 


— Știu. Am văzut câteva, dar nu funcționau... 

— Şi oameni. Tot felul de oameni. Nu-i cunosc, dar mi 
se pare că-i recunosc, cumva. Și mai văd câmpii, în jurul 
orașului. Dealuri, munți... știi ce sunt munţii? 

— Ce sunt munții? 

— Nişte locuri înalte pe care te poţi cățăra. Te urci pe 
ei şi când ajungi la capăt, priveşti în jur şi visezi. Ţi se 
pare că toate sunt ale tale. Erau ierni în care vârfurile lor 
se acopereau cu zăpadă, iar vara, cum să-ți spun... dar tu? 
Tu ce vezi când închizi ochii? 

— Eu? 

Fata se foi în așternut, iar Sebastian îi surprinse tremu- 
rul vocii. 

— Eu îl văd pe Bătrân... 

CAPITOLUL 2 


„Pur şi simplu, numai datorită 
acestei predeterminări, suntem 
constrânşi să credem că lumea 
vieții noastre cotidiene este singura 
lume posibilă.“ 


Carlos Castaneda — 
I rebuia să se întâmple. 


Arta visatului 

Mai întâi au fost unii care au inventat internetul. 

Apoi, alții au inventat primele jocuri pe calculator. 

A apărut pacman — şi a avut un succes nebun. 

Au urmat altele, din ce în ce mai complicate. Doom. Dinblo. 
Dune. Luptă. Strategie. Tupeu. Jocuri tot mai sofisticate, încer- 
când să creeze în virtual locuri cât mai palpabile, cât mai reale. 

S-au născut, în cele din urmă, ochelarii speciali conectaţi la 
calculator, iar omul a început să se desprindă de realitate potri- 
vindu-i la ochi şi făcând ca întregul spațiu virtual să-i dea ocol. 

În sfârşit, au apărut pokemonii, proiecții în plină realitate 
ale unei lumi imaginare; oamenii i-au luat în serios și au înce- 
put să-i vâneze. 

Apoi... 

Apoi evenimentul s-a produs. Poate rezultatul unei obscure 
sincronicități, poate datorită intersecţiei a două semnale lansate 
din satelit şi care au interferat cum n-o mai făcuseră niciodată 
până atunci. 

Iar internetul, într-un loc oarecare aflat pe suprafaţa 
Pământului, s-a cuplat cu lumea reală şi s-a vărsat în ea. 

.. Şi a fost seară și apoi dimineață... 

Și nimeni nu mai poate schimba nimic. 


Camera fusese inundată de o lumină palidă, dar caldă 
și suficient de plăcută. Sebastian se întinse în așternut 
până simți că-i trosnesc oasele. Căscă și privi în tavan, dar 
constată surprins că tavanul lipsea. În locul lui se întindea 
o imensitate sidefie pe care nu reușea să-și fixeze privirea. 
Se răsuci spre dreapta și se trezi că o priveşte pe fată, care, 
prin somn, îi întorsese spatele. 

„Cum dracu i-au zis? Ah, Arwen... Ce-ar fi să mă îndră- 
gostesc de ea? Ce puii mei, mi-au zis unii că dragostea te 
face cretin...” 

Se mișcă, își trosni oasele degetelor subțiri și se ridică. 
Dintr-un pat mai îndepărtat se ridicase și Puștiul. 

— Gata? râse acesta. Am dormit nemaipomenit. Ce-i 
cu cerul ăsta? 

— Nu ştiu. Unde au buda? 

— Hai s-o căutăm. 

Pereţii camerei păreau făcuți din gard viu, iar ușa prin 
care crezură că intraseră seara aducea cu o pergolă de 
trandafiri agățători. 

— Eşti sigur că pe-aici am venit? mârâi Puștiul. 

— Mda. Dar nu ştiu cum se deschide... 

Se apropiară de ea şi o suprafață de sticlă mată se dădu 
la o parte. Dincolo recunoscură coridorul. 

— Are un senzor — oftă Puștiul. Mă speriasem. 

— Tu? se minună Sebastian. 

— Uşa asta e reală, n-are program. Ce-aș fi putut să-i 
fac? Poate să-i trântesc un picior, s-o fac țăndări... 

— Hei, unde vă duceţi? 

Era Jean. 

— La budă. Vii? 

Se trezise şi fata. 

— Hai să ieşim... 

Își luară în braţe rucsacurile și ieşiră pe coridor. 

— Bună dimineața. 

Apăruse doctoriţa. 

— Andrei e acolo, v-aşteaptă. Şi către fată: cum te mai 
simți? 

Nou-botezata Arwen clătină ușor din cap, într-un gest 
elocvent de mulțumire. 

— Toaleta e tot acolo? întrebă cu naivitate prefăcută 
Jean. 

— Da - confirmă doctoriţa. În zonă lucrurile sunt des- 
tul de stabile, Geo lucrează la asta. Dar, mă rog, e posibil 
orice. Trebuie să fiți atenţi. 

— Mie-mi spui? rânji Pușştiul. 

— Parcă mai era o ușă — rosti Sebastian întrebător. Una 
de lemn, reală... 

— E pe partea cealaltă a apartamentului. De fapt, aseară 
n-aţi venit pe-aici. Ușa asta de sticlă e a unui fost maga- 
zin, dar toate dau în același coridor. 

— Acolo! arătă Jean. Intru primul... 

Când se reuniră iar, doctorița îi îndrumă spre camera 
în care mâncaseră cu o seară înainte. 

— Haideţi la micul dejun. 

În încăpere se adunaseră vreo două duzini de băieți, 
bărbaţi, fete și femei. Păreau destul de veseli. În mijlocul 
meselor tronau câteva platouri cu mâncare, iar unul 
dintre băieți povestea ceva. 

— A, uite-i! exclamă cineva, iar cei patru îl recunoscură 
pe Andrei. Stați jos, v-am păstrat locuri acolo! Serviţi şi 
voi câte ceva. 

Așezându-se, constatară că nimeni nu se holba la ei os- 
tentativ, cum s-ar fi aşteptat. Cel care povestea, continuă: 

— Așa. Ne-am dus pe Griviței, știți, strada aia făcută 
feliuțe. Smoliţii ne așteptau, erau patru. Aduseseră la gră- 
madă tot felul de prostii, multe dintre ele nu foloseau la 
nimic, dar arătau toate destul de bine, chiar dacă nu erau 
tocmai noi. Aduseseră și undiţele alea de ni le promise- 
seră şi niște legume din Drăgoeni. Ei, şi când a fost să ne 
tocmim, unul din smoliţi — Ion cred că-l chema, nu mai 
știu — zice: măi băieţi, dar voi aveţi ceva tablouri, opere 
de artă? Ha! De unde până unde? Păi — zice — știu un ama- 
tor de-așa ceva, plătește în euro totul, dar nu se lasă dus 
de nas, vrea lucruri adevărate, de calitate. Acum, știți și 
voi, avem foldere cu așa ceva, dar la modul concret, fizic, 
nu prea. Bine, ar mai fi de scormonit prin locuințele pă- 

răsite. Întreb: la ce-i trebuie? De ce nu caută prin muzee? 
Întrebam și eu de șmecher, știam că muzeele sunt la prea 
mică distanță de Lumină și e greu să te apropii, este? Dar 
tipul zice: voi, ăştia, bisericoşii, am auzit despre voi că vă 
puteți apropia de Lumină mai mult decât oricine alt- 
cineva. Aha, am priceput eu, vrea să ne încerce sau să 
ne-mpingă să scoatem noi castanele din foc... 

— Castane! sări o fată. Vindeau? 

— Nu, și nici n-am mai întrebat. 

— Păcat... 

— Dar am luat nuci, un sac întreg. Staţi să termin. Ei, 
și când am priceput ce vor m-am enervat și am vrut să-i 
trimit la plimbare, dar tipul mi-a zis: gândeşte-te, e vorba 
de bani mulți, puteți cumpăra o groază de lucruri... 

— Cât? întrebă cineva. 

— Mmm? 

— Ce sumă a avansat? 

— Mii de euro. Mult. Bani reali. Mi s-a părut suspect 
și i-am zis chiar așa: n-o fi prea mult? Și atunci s-a dat 
aproape și mi-a zis: strict confidenţial. M-a pufnit râsul, 
ce părere aveți? Strict confidenţial... 

— Și ce ţi-a spus? se arătă nerăbdător Geo. 

— Cică printre asemenea lucruri, opere de artă, știți, ar 
fi unul cu care se poate intra în Lumină și pleca din oraș. 

— Mda - clătină din cap Andrei. Am auzit, dar e o le- 
gendă. Un artefact, un fel de cheie... 

— Da, ei ziceau că omul ăla de cumpără nu prea știe 
nici el despre ce-i vorba, de-aia dă bani pe toate prostiile. 
Cică vorbește mereu despre o domnișoară care l-ar duce 

la Bătrân, dar n-am înțeles cum, chestia e prea întorto- 
cheată — și ce legătură au tablourile cu domnișoara și cu 
Bătrânul? 

— Altă legendă. Nu avem nicio dovadă că Bătrânul 
există — se arătă neîncrezătoare doctorița. 

— S-ar putea să existe, ce să zic? continuă povestitorul. 
Poate e, de fapt, bunul Dumnezeu. 

— Dumnezeu nu e o legendă, spuse apăsat Andrei. Și 
nici lisus. Dar poate că smoliții ăia necredincioși au inter- 
pretat totul aiurea. Şi ce-a mai fost? 

— Nimic, ce să mai fie? Ne-am întors cu marfa, n-am 
mai întrebat nimic. Ba, ia stai, i-am mai întrebat când ne 
mai vedem și ne-au zis că peste vreo două zile trec iar pe 
acolo. Ne anunţă ei. 

— Interesant - murmură Puștiul. 

— Aș, poveşti ciudate — dădu din umeri Andrei. 

— Nu-i chiar așa. Există chei în anumite realități vir- 
tuale care deschid portaluri neașteptate. 

— El chiar se pricepe — făcu un semn discret Jean și în- 
cepu să se scobească în nas cu dezinvoltură. 

— Ai fi în stare să te apuci să cauţi obiectul acela mis- 
terios? Nu cred că te putem ajuta. 

— Ar trebui ca mai întâi să ştim ce căutăm. Nici eu nu 
cred că ne puteți ajuta. 

— Ai zis „ne“? se împotrivi Sebastian. 

— Păi — rosti impasibil Puștiul — suntem împreună, nu? 
Ne fâţâim de colo-colo fără niciun sens de vreo doi ani. 
Mă gândesc că merităm un motiv. Un țel. Deși zgândări- 
tul lucrurilor e un obicei cam periculos și prostesc. 

— Până la urmă, totul e periculos. Orice greşeală poate 
fi ultima — își dădu cu părerea Geo. 

Pușştiul zâmbi misterios. 

— Sau doar prima. Adevărata primă greșeală. Ai greşit 
vreodată? 

— De câteva ori, chestii mărunte... 

— Am un prieten — rânji Puştiul cu subînțeles. A greșit 
recent și s-a ales cu o gagică cu ochi de câine huski... 

— Hei, ești tâmpit? sări Sebastian. Câinii huski n-au 
ochii verzi! 

— Dar îi au la fel de negri de jur-imprejur... 

— Ascultă, tu... 

— Vezi? se îndreptă Puștiul către Andrei, ignorând 
furia lui Sebastian. Asta e gaşca noastră. Tocmai spuneam 
că suntem împreună, dar poate că greşesc... 

— Băieți, nu vă certați — se adresă rugător una dintre 
fete. Avem și așa destule pe cap. 

— Eu știam — schimbă, întunecat la față, subiectul Se- 
bastian — că înainte de liturghie nu se mănâncă nimic... 

— Nu-i tocmai liturghie — admise Andrei. N-avem 
anafură și vin popesc, ştii... dar am binecuvântat masa 
asta, crezi că nu ajunge? 

— Ba da, de ce să nu ajungă? 

— Hei! sări în picioare Geo. A apărut! 

Priviră spre fereastră. Dincolo de ea, în livada primăvă- 
ratică, se ivise profilul unei bisericuțe de lemn. 

— Mergem! îi îndemnă Andrei. Se ridică de la masă și 
se apropie de fereastră. Făcu câteva gesturi pe lângă rama 
acesteia și toți o văzură mărindu-se și prelungindu-se 
până la podea. 

— Geo ne-a învățat — explică Andrei pentru oaspeți. 
Hai, veniţi întâi voi, vremea e minunată! 

În șir indian trecură prin fereastra devenită ușă şi pe 
care Andrei o deschisese la perete. Pajiștea din faţa bise- 
ricii era plină de bobițe de rouă care împrăștiau lumina 
soarelui într-un joc în care se amestecau culorile curcu- 
beului. Biserica de lemn nu era foarte mare, dar încăpeau 
în ea toţi cei de față, fără efort. 

— Nu e înghesuială, dar poate o să fie curând, uneori 
vin și alţii. Poiana are treceri și către alte cartiere. Odată 
au venit unii tocmai din Bârsești... 

Jean se scobi o clipă în nas, apoi, sub privirea oţelită 
brusc a Puștiului, renunţă și arătă către o zonă a pronao- 
sului. 

— Ce-o fi păţit acolo? 

Puștiul înaintă şi studie terenul. 

— Nu știu. Hai să intrăm. 

Dinspre interiorul naosului, constatară că lipsea 
aproape toată temelia bisericuţei, de jur-împrejur; în locul 
ei se căscau găuri largi prin care se vedea afară, iar în ra- 
rele puncte în care pereţii nu pluteau pur și simplu dea- 
supra pământului atârnând în zdrenţe ca niște cârpe 
uzate, acolo, în locurile unde ar fi trebuit ca piatra să se 
amestece cu cimentul și să formeze o bază solidă, se în- 
tretăiau plase formate din linii subțiri, de parcă toată 
greutatea pereţilor s-ar fi sprijinit pe fire de păianjen. 
Puştiul se aplecă și conchise: 

— Îmi pare rău de ei, dar biserica asta nu va mai ține 
mult. Temelia o să dispară curând, iar restul va mai pluti 
o vreme în aer până când se va alege praful... 

— Ce-a păţit? șopti Sebastian, care-i ajunsese din urmă. 

— Un virus. 

— Ce?! 

— Un virus. Biserica asta e un program, sper că eşti 
conștient. lar programul e virusat. Asta-i tot — deschise 
larg brațele. 

— Nu se poate face nimic? 

— Lucrează Geo. Ştim problema, căutăm o soluţie — le 
făcu din urmă semn să se liniștească Andrei. 

— Soluția e un antivirus bun — dădu din umeri Puștiul. 
Eu n-am așa ceva. Din câte știu se poate cumpăra de la 
șmecheri sau chiar downloada în vreo variantă free, cu 
condiția să aveţi un terminal, o tastatură. Mă rog, varianta 
free nu ține mult, dacă vreți ceva mai bun, costă o groază 
și nu știu dacă aveţi atâţia bani şi nici dacă merită efortul. 
Eventual, discutaţi cu un hacker, dar e tot pe bani. Puteţi 
găsi pe undeva, prin vreun folder, altă biserică... 

— Asta e specială. Chiar n-ai putea să ne ajuţi? 

— Lucrează Geo, n-ai spus așa? 

— Of, ce să zic? Face și el ce poate. Ajută-ne, dacă poţi 
mai mult. 

— Pot să încerc. 

— E mai mult decât nimic. Poate ține până cumpărăm 
antivirusul. 

Se priviră în ochi, cântărindu-se reciproc. Puștiul 
strâmbă primul din nas și-şi abătu privirea. 

— Bine, ne-ați ajutat la nevoie, vă ajut și eu. Lucrurile 
cinstite sunt cinstite. Dar trebuie să lucrez afară şi să... 

Se opri, auzind un cor nevăzut care începuse să psalmo- 
dieze, umplând văzduhul cu acorduri diafane. 


50 


TÂRGU JIU 59 Mircea Liviu Goga 


— Începe. i-am spus: e o biserică specială. Noi in- 
trăm. Dacă vrei cu adevărat să ne ajuţi în problema asta, 
fă-o cât mai curând. 

Puștiul le făcu semn celorlalţi doi. 

— Haideţi afară, să lăsăm oamenii la slujbă... 

Arwen îi întâmpină în pronaos. Avea ochi imenși, 
subliniaţi, ce-i drept, de vânătăi, dar scânteietori și plini 
de viaţă. Tratamentele doctoriței dăduseră rezultate. 

— Au o problemă, nu-i așa? 

Puştiul se opri lângă ea și o măsură lung. 

— Văd că știi, de ce mai întrebi? Ah, stai, de unde puii 
mei știi? 

— Se vede cu ochiul liber — arătă fata cu un gest către 
temelia bisericii. 

— Și de unde naiba știi că asta e problema? 

Arwen căscă gura parcă încercând să răspundă, apoi 
o închise la loc și-l străpunse cu o privire nemiloasă. 

— Mda, bine — îi întoarse spatele Puştiul. Hai să ocolim 
biserica, poate găsim ceva. 

Începură să meargă atenți prin iarba udă; la un mo- 
ment dat, Puștiul le făcu semn: 

— Stați. Aici e buba. 

Le arătă o intersectare de linii argintii ce părăseau bi- 
serica și porneau când împletindu-se, când răsfirându-se 
către o zonă de gard viu. 

— Tuia. Pericol — mormăi Jean. Și dacă le rupem cu 
ceva? arătă spre linii. 

— Se leagă la loc. Poţi să încerci. 

— N-are rost — înţelese și Sebastian. Deci, cum trebuie 
procedat? 

— Să vedem unde duc... 

Urmară firele până dincolo de gardul viu care se dovedi 
a nu conţine nicio capcană evidentă. Desigur, existau și 
lucruri invizibile al căror efect se simţea abia după o oa- 
recare vreme, dar Jean îi asigură că nu vede niciun înger 
și nici vreun alt lucru surprinzător. Firele duceau spre un 
stejar uriaș, al cărui trunchi conţinea o scorbură largă. 

— Intră în scorbură, le vedeţi? arătă Puştiul. Ăsta nu e 
un stejar, e altceva, în puii puilor. Hai acolo, dar atenţie, 
lemnul ăla pus de-a curmeziș pare o linie de stabilitate. 

Ajunși în dreptul lemnului care le tăia drumul, Puștiul 
se trânti la pământ și puse pe el o ureche. Se ridică după 
câteva clipe și clătină din cap. 

— Băieți, e un program curios. Deschide ceva şi trebuie 
să aflăm ce, înainte de-a merge mai departe. Altfel, o 
putem încurca și n-am chef. 

Își şterse transpirația de pe frunte, apoi se așeză tur- 
cește şi începu să plimbe mâna peste gazonul netuns. Fi- 
rele de iarbă se ordonară formând tastatura. 

„E dat în mă-sa! gândi admirativ Sebastian. Face orice 
din orice, sau aproape. Ţandăra aia din creier... ia să vedem, 
ce ne mai arată?” 

Scorbura stejarului se lumină. Apoi începu să se lăr- 
gească până deveni un adevărat ecran. Un stol de lucruri 
ce păreau resturi dintr-o veselă veche se năpustiră spre 
ei, dar puştiul le abătu cu un gest. Pe ecran apăru un pei- 
saj ciudat, stâncos și roşietic. 

— Ah! se lămuri Puştiul. E Google Mars... 

— Ce-i aia? căscă gura Jean și uită să se scobească în 
nas. 

— Un program de vizitare virtuală a planetei Marte. 
Firele duc acolo. La naiba, interesant... 

— Ce e planeta Marte? se miră Sebastian. 

— „Ce e planeta Marte?” îl maimuțări Jean. Eşti prost? 
E o planetă din sistemul solar! Chiar nu știi ce e Marte? 

— Nu, la dracu! se înroși de furie băiatul. Uite că nu 
știu! 

Arwen îl apucă de braț. 

— Sssst! Vino, nu-i încurca. Îți povestesc eu... 

Şi către ceilalți: 

— Nu ești prost dacă nu ești informat. 

— Idila puilor mei! dădu din mână Puştiul. Explică-i 
și pupă-l, să fie mai sugestiv. Jeane, fii atent, eu cred că 
lucrurile se leagă. Vezi acolo vreun înger? 

— Unde? 

— Acolo, pe Marte. Vezi ceva? 

Jean își încordă privirea. 

— Mmmm... e departe... 

— Facem un tur. 

Imaginea începu să se deplaseze, oferindu-le celor doi 
senzația că se află într-o navă spaţială care survolează 
planeta. 

— Ei? 

— Sunt îngeri. Dar sunt vechi, foarte vechi — rosti el, 
parcă visând cu ochii deschiși. De pe vremea când trăiam 
acolo... 

— Tu? 

— Noi. Pe pământ pluteau nori. Erau nori răi, fără viaţă. 
Dar acolo era apă, era soare, era lumină. Cineva ne adu- 
cea lucruri... 


53 


TÂRGU JIU “59 Mircea Liviu Goga 


— Ce fel de lucruri? 

— Nu ştiu. Lucruri de care aveam nevoie. Erau alții, 
dar tot noi, de fapt. Alte dimensiuni, nu știu. Un alt pă- 
mânt... dar aveam nevoie de lucruri care să ne ajute. 

— Cum le procuram? 

— Ţi-am spus, ni le aduceau. Veneau purtaţi pe cu- 
renţii spațiului. Ştii, în spațiu e ca pe mare: valuri, curenți... 

— Chestii cuantice — mârâi Puştiul. Adică sunt și nu 
sunt. 

— Sunt totdeauna, dacă vrei să fie. Nu contează dis- 
tanţa. Şi nici timpul. Nu știu să explic. Biserica asta... se 
transformă în lucruri acolo. Dar vezi, a fost demult. Lu- 
crurile au un fel de modele în sufletul lui Dumnezeu și 
ele apar în multe epoci și sunt la fel. Formele, adică, sunt 
aceleași. Oameni... oameni de lut, de piatră, de porumb... 

— De porumb? se minună Puștiul. 

— Porumbul nu e de pe la noi, a fost adus din stele. 
Nu din stelele de azi, ci din unele de demult... 

— Bine. Deci biserica se descompune aici și ajunge 
acolo... 

— Da. Nu. E mult mai complicat. Când i-au făcut pro- 
gramul, au luat diferite secvenţe, dar le-au luat cu îngerii 
lor cu tot. Nu trebuia, au greșit. Acum îngerii duc sec- 
venţele la locurile lor. 

— Nu pricep, dar nu contează. Ce-i de făcut, vezi ceva? 

— Ducem firele în altă parte. Schimbăm adresele. În- 
gerii le vor căuta multă vreme. Dar tot le vor găsi la 
sfârşit... 

— Cât timp câştigăm? 

— Nu știu. Puțin mult... 

Puștiul îl privi dintr-o parte, însă înţelese că Jean se 
afla într-o transă prea adâncă pentru a fi capabil să glu- 
mească. Oftă. 

— Bine. Schimb adresele. 

Umblă multă vreme la tastatura improvizată și con- 
stată, în cele din urmă, că firele argintii ce legaseră bise- 
rica de scorbură dispăruseră. 

— Pot să apară la loc și mâine — comentă obosit. Asta e. 

— Nu chiar mâine... 

Jean se scutură începând să-și revină. O mică rachetă 
Saturn 5 zbură pe lângă urechea lui şi se dizolvă undeva, 
deasupra capetelor tuturor. 

— Ne întoarcem? 

— Mda. 

Puştiul șterse cu un gest tastatura de iarbă. Se ridică. 

— Gata, fraierilor. 

Făcură cale întoarsă și se opriră abia în pronaosul bise- 
ricuței. Temelia arăta la fel de ciuruită. Sebastian privi 
mirat, apoi se întoarse spre Pușşti: 

— Ai zis că... 

— Am oprit procesul distructiv. Reparaţiile să le facă 
Geo, nu e mare brânză. Ai aflat ce e Marte? 

Sebastian zâmbi strâmb. 

— Mda. Nu știam, nu mi-a spus nimeni, niciodată, ce 
puii mei? Nu trebuie să râzi. 

— Sunt destule programe, băiețel... 

— Eu nu sunt ca tine. Şi trebuie să știi dinainte ce cauţi, 
nu? 

— Despre celelalte planete ce știi? 

— Nimic! se enervă Sebastian. O să caut, bine? 

— les enoriașii — îi preveni Jean. Potoliţi-vă! 

Cei din biserică ieșeau pe rând în aerul limpede al 
dimineţii eterne sosită de pe net. Andrei îi interpelă: 

— Se poate rezolva ceva cu... 

— S-a rezolvat, pentru o vreme — lămuri, cu o mutră 
sastisită, Puștiul. Poţi să-l pui pe Geo să refacă temelia, 
cred că se va descurca. Noi trebuie să plecăm. 

— Nu rămâneți la prânz la masă? 

— Nu. Mergem. 

— Păi... — căscă gura Jean. 

— Mergem -i-o reteză Puștiul. Ne-am luat tot, nu ne 
mai întoarcem. Ah, aveți cumva o foarfecă? 

— Foarfecă? se minună Andrei. Ce faci cu ea? 

— Mă tund. 

— Avem. Dacă vorbeşti serios. 

— Vorbesc serios. 

— Cristina, prietenul nostru vrea o foarfecă. Adu una 
de calitate, de care te poţi lipsi. Altceva? Chiar aș vrea să 
mai rămâneți. Vreți o biblie? Avem una găsită în arhiva aia... 

— Nu, nu acum. De fapt, ştiţi ceva? se răsuci Pușştiul. 
Cred că o să ne-ntoarcem curând, vreau să-mi bag nasul 
pe-acolo. Aţi zis că se poate. 

— Sigur... 

— Dar deocamdată plecăm, mergem într-un loc care... 
hm, nu contează. 

Din cerul albastru coborî, plutind ușor, o carte poștală. 
Băiatul n-o mai distruse; o prinse cu dexteritate şi o în- 
tinse către Andrei: 

— Poate e pentru tine... 

Cristina revenise cu foarfeca. Jean întinse mâna și o 
preluă înaintea Puștiului. 

— Te tund eu, să știi că mă pricep. 

— Mda. Bine. 

Le întoarse spatele, făcu doi-trei pași, apoi se întoarse. 

— Veniţi? 

Se grăbiră să-l urmeze. Sebastian făcu un gest de salut 
către ceilalți, o luă pe Arwen de mână și porni după Jean. 
Puștiul merse până la linia formată din câţiva cireși înflo- 
riți și bâjbâi un pic, ca un orb care încercă să recunoască 
un obstacol. Apoi înaintă puţin oblic și-i chemă pe toți 
lângă el. 

— E un zid real, imaginea anapoda îl acoperă. Dar asta 
pare o intrare. Putem deschide o altă poartă. 

— Unde mergem? se miră Jean. 

— Pe continent. 

— Ha? 

— Suntem pe insulă, nu? Mergem pe continent! 

Făcu un pas și dispăru din fața celor trei. 

— Curaj — îl auziră. E cam întuneric, dar ne descurcăm. 

Jean râse cu gura până la urechi. 

— Continent! Mişto chestie! 

Înaintă, dispărând și el. Sebastian, continuând să țină 
fata de mână, porni pe urma celor doi şi se trezi într-un 
coridor cu pereți plini de mucegai. Din loc în loc, muce- 
gaiul închipuia imagini animate pe zidurile cenușii. Ză- 
riră un loc viran și nişte copii certându-se. Altundeva, o 
duzină de pătrate verzi-albăstrii se încălecau încercând 

parcă să se înglobeze unele în celelalte, iar în altă parte 
imaginile deveneau tridimensionale, prezentând când o 
corabie de pirați pe un ocean minuscul, când portretele 
unor oameni despre care Sebastian înțelese imediat că 
muriseră cu mulţi ani în urmă. La un moment dat, un ful- 
ger imens străbătu, ramificându-se, coridorul și chipul 
unui bărbat cu mustăcioară trecu vâjâind ușor pe lângă 
ei, antrenând câteva litere. 

— Tesla -— citi Jean. E doar un înger. 

Sebastian își simţi părul răsfirându-se deasupra capu- 
lui și observă că şi părul celorlalți se aricise, ridicat de o 
putere nevăzută. 

— Electricitate statică — pufni lămuritor Puștiul. Să ne 
grăbim, nu se știe ce mai urmează. 

Urmă, pe peretele din dreapta, o mică explozie ato- 
mică; spre norocul lor, păru foarte depărtată. Își feriră 
totuși ochii, instinctiv. 

— Lumina e din net, dar e reală — îi preveni Puștiul. 
Putem orbi. Aţi văzut că au învăţat s-o folosească și ha- 
botnicii ăia — se referi el la fostele gazde. Cred că, pur și 
simplu, lumina unește lumile. Poate e singurul lucru ade- 
vărat... 

— Lumina aia? făcu un gest vag Jean. 

— De Lumina aia nu știu încă nimic. De-aia am plecat, 
să căutăm. Peste două zile mergem pe Griviței, să ne-ntâl- 
nim și noi cu smoliții. Până atunci, ne învârtim puțin pe 
la Debarcader. De altfel, pe Griviței era odată un fel de 
școală, i se zicea liceu și se învățau acolo chestii despre 
artă, dar presupun că nu e nimic de găsit acolo. 

— De unde ştii? se miră Sebastian. 

— Precis că smoliţii l-au cercetat milimetru cu mili- 
metru. Doar i-ai auzit: caută artefacte. 

— Şi dacă nu e... întreg?... 

Jean căscase gura către Puști și se pregătea să ducă 
spre nas degetul arătător al mâinii stângi. 

— Aha. Crezi că netul a ascuns anumite lucruri. Adică 
e mai important ce-i în anapoda — mârâi Puștiul. O să lu- 
crăm la asta. Până una, alta, hai să ieşim de-aici. Avem o 
linie de stabilitate chiar în față, așteptați o clipă... 

Începu să mormăie comenzi ciudate, într-un limbaj de 
neînțeles pentru ceilalți. În zid se căscă o ogivă albă. Tre- 
cură pe rând prin ea și se treziră într-un peisaj plin de lu- 
cruri greu de recunoscut. 

— Strada Hidrocentralei — îi anunţă Puștiul. Nu băgaţi 
în seamă folderele, sunt în general inofensive, dar fiți 
atenţi la instrucţiuni. În principiu, nu puneţi mâna pe 
nimic, e mai bine. 

— Ce-i acolo? arătă Jean. 

Un picior de stâncă se înălța pierzându-se în cerul albi- 
cios și înglobând în baza lui o clădire mică. 

— O spălătorie auto, cred. 

— Acolo sunt îngeri. E un om cu doi băieți mititei și e 
și o femeie. Are o mașină roșie și nu știe cum s-o scoată 
din piatră... 

— A trecut mult de-atunci. Vino, era şi o pensiune, 
cred că-i zicea Beny. Ajungem acolo imediat. 

Sebastian se încordă, zărind o siluetă trecând strada 
prin faţa lor. Dădu să se repeadă înainte, dar fata îl reținu. 

— E o iluzie... 

— Era tata... sau, nu ştiu, așa mi s-a părut... 

Jean îl privi trist. 

— Era doar un înger. 

Sebastian oftă, parcă îmbătrânit brusc. 

— Da. Un înger... 

— Veniţi încoa' — îi chemă Pușştiul. Acolo e pensiunea. 

O monstruoasă pânză de păianjen se țesea între două 
obeliscuri egiptene enorme. La mijloc, un orificiu părea 
a reprezenta locul dincolo de care păianjenul uriaş ve- 
ghea gata să se repeadă asupra oricărei posibile prăzi 
aflată suficient de aproape pentru a fi prinsă dintr-o 
mișcare. 

— Eşti nebun? Vrei să mergem acolo? 

— Nu vă luaţi după aparențe. Astea-s din anapoda, nu 
e nimic periculos. Nu e adevărata fațadă. 

Porni înainte fără să ia în seamă mutra încordată a lui 
Jean. În cele din urmă, acesta îi strigă: 

— Nu merg acolo. S-a întors! 

Puștiul se opri la un pas înaintea intrării. Șovăia. 

— Ce vezi? 

— Moartea. Dă-te înapoi! S-a întors! De când n-ai mai 
fost pe-aici?!!! 

— Vrei să zici... 

Dar zări ceva în interiorul pânzei şi o luă la fugă înapoi. 
În urma lui ţâșni un şuvoi de fire albicioase, din fericire 
fără să-l nimerească. 

— La dracu! Să rămână damblagiu o mie de ani ăla 
care lasă lucrurile așa! 

Din două pase șterse firele, apoi începu să bodogă- 
nească în limba lui ciudată: „void seteaza_dimen(double, 
double)/ double arata_Lung 1 cm/ double arata_Lat 1 
cm...” 

Păianjenul țâșni din pânză și încercă să se apropie de 
ei, dar pe măsură ce înainta, dimensiunile lui scădeau. 
Când îi ajunse, devenise cât o boabă de mazăre, iar Puștiul 
îl călcă cu sete, lipindu-l pentru totdeauna de caldarâm. 

— 'Tu-ți morții mă-ti! E dintr-un film cretin — explică. 
Chiar nu mă aşteptam, ce porcărie! 

Alb la față, se așeză pe rucsac fără să-i pese dacă stri- 
vește ceva în interior. Jean îl bătu pe umăr. 

— Măcar tu fii atent, nu te-ncrede! Lasă, contează că 
am scăpat, ce puii mei... 

— De ce trebuia să mergem acolo? întrebă Sebastian. 

— E... era un loc sigur. Puteam să ne facem planurile 
liniștiți. Până pe bulevard e cale lungă. Dar lasă, mai bine 
mergem în parc. Acolo era odată un restaurant, îl ocupa- 
seră niște prieteni. Facem la dreapta, nu-i prea departe. 
Şi e un loc destul de liniștit față de altele. 

Se ridică, își luă din nou rucsacul în spinare și porni 
înainte fără să-i mai privească. 

„Pe dracu, liniștit. Pe-aici sunt puţine locuri liniștite 
dacă n-are nimeni grijă de ele. Acum idiotul s-a supărat, 
a făcut o greșeală; dacă-i strig asta-n față, e-n stare să sară 
la mine. Chiar, ce-ar fi să ne batem odată, așa, să vedem 
care pe care? E micuţ, dar e destul de rapid, poate fi un 
adversar ca lumea. Când o să vreau să mut cuiva fălcile, 
o să-l provoc...” 

— De ce ne întoarcem? 

— Ca s-o luăm la stânga -— vorbi Puştiul fără să pri- 
vească înapoi. Jean, te urăsc! 

Jean se scobea iar în nas. 

— Aştept clipa când îţi vei rupe ceva înăuntru și va 
bufni sângele — îi strecură și Sebastian. 

— Are găurile tăbăcite, nu spera! aruncă peste umăr 
Puştiul. 

— Aş bea un pic - făcu Jean, nevinovat. Pot să-ți destup 
sticla de vodcă? 

Nu primi răspuns, așa că își răsuci rucsacul să-i ajungă 
pe burtă, scoase sticla, îi deșurubă capacul și trase o dușcă. 

— Vrei şi tu? 

— Dă-o încoace — oftă Sebastian împăcându-se cu situația. 

Din cer începuse să cadă o funingine fină, albă. Spre 
dreapta se arătă brusc un fel de şantier arheologic, dar 
Puștiul merse înainte fără să-l ia în seamă. 

„Ăsta nu era pe-aici ultima dată. Și nici umbra munți- 
lor. Ciudaţi munţi. Da, ciudat. Chiar n-a mai văzut nicio- 
dată munții?...” 

— Chiar n-ai mai văzut munți? se întoarse spre fată Se- 
bastian. Nu pot să cred asta. 

— Ba da, am văzut — zâmbi ea uşor. 

— Atunci, de ce m-ai întrebat aseară cum sunt munţii? 

— Voiam să-mi spui cum îi vezi tu. 

— Cum să-i văd? Ca toată lumea. 

— Nu toată lumea vede lucrurile la fel. 

— Pe ăștia — arătă Sebastian — cum îi vezi? 

— E Mohenjo Daro. 

— Ce? 

— Un oraş dispărut demult, în Pamir. Se zice că a fost 
distrus de o explozie atomică. 

— L-ai mai văzut? 

— Nu, dar știu de el. Au fost două orașe: Mohenjo Daro 
și Harappa. Au fost distruse cu mii de ani în urmă. 

— Au... îngeri? 

Fata dădu din umeri. 

— Eu nu văd îngeri. Întreabă-l pe Jean, e specialitatea 
lui. 

— Jean, vezi îngeri? 

— Nu-mi place ce văd. Nu mă uit — răspunse acesta, 
posomorât. 

Puștiul coti deodată brusc către despărțitura dintre 
două construcții escavate. 

— Pe-acolo? se miră Sebastian. Ce-i acolo? 

— Restaurantul... 

Se opriră în faţa unui zid de piatră. Puștiul descrise în 
aer câteva gesturi largi și o parte din zid păru să devină 
transparentă. 

— O iau înainte, atenție! 

Nimeriră într-un hol care încă păstra ceva din aerul de 
eleganță de altădată. Nu se vedeau resturi, obiecte ne- 
recognoscibile, gunoaie sau păianjeni. 

— Cineva dă cu mătura — se hlizi Jean. Unde stăm? 

— Pe-acolo. 

O uşă dublă, destul de normală, se deschise către o în- 
căpere largă, cu geamuri mari prin care zăriră un set de 
peisaje imposibile. Câteva mese acoperite cu fețe de mă- 

tase galbenă, sfeșnice din care lumânările lipseau și, din 
loc în loc, imitații de palmieri din hârtie creponată și 
zdrenţuită de vreme. În colțul stâng, amestecată intim cu 
peretele și profilându-se prin acesta se ivea, tridimensio- 
nală, imaginea unui turn înclinat care se înălța mult din- 
colo de tavanul sălii. 

— Ce facem aici? 

— Mâncăm ceva — explică Puștiul. Pe urmă, aflăm pe 
unde-mi umblă prietenii. Trebuie să fie pe-aici. 

Una dintre mese avea două sau trei găuri mari, arse pe 
margini și tocmai la aceea se așezară. 

— De ce stăm aici? Ce sunt astea? se miră Sebastian. 

— Găuri. Cred că meteoriți. De-aici se vede toată sala, 
nu vreau surprize. 

Se scobi în rucsac, scoase o sticlă de vin și două cutii 
de sardine. 

— Voi nu mâncaţi? 

Jean îl imită, așezând pe masă mai întâi vodca. 

— Nu vă piliți — îi preveni. Nu ne putem permite încă. 

— Locul e destul de sigur — îl linişti Puștiul. Dar ai 
dreptate, nu ne pilim. 

Sebastian așeză două-trei conserve în fața fetei. Aștep- 
tă, gata montat, comentariul Puştiului, dar acesta ignoră 
gestul. Mâncară o vreme liniștiți, apoi ceva pârâi sumbru. 
Săriră în picioare la timp să apuce să vadă cum turnul în- 
clinat se prăbușește către exteriorul sălii, azvârlind spre 
ei nori de moloz şi fragmente de cărămidă roșie. 

— Ce puii mei?! strigă Sebastian. Ai spus că locul e 
sigur! 

— E doar anapoda, n-o să fii prea afectat — rânji Puștiul. 
Nu vezi? Praful nu se așează. 

— Ai dreptate — răsună o voce. Chiar lângă ei apăruse 
un tânăr zvelt, îmbrăcat în blugi și o cămașă asemănă- 
toare cu cele ale eroilor din westernuri. 

— Marian. Eu sunt Marian. Mă mai cunoşti? 

— Normal — râse Puștiul. Unde sunt ceilalți? 

Noul sosit clătină trist capul. 

— Nu prea mai sunt. Gimmy și lovan au șters-o, s-au 
dus în lezureni. Ceilalţi, nu se știe. Nu mai sunt, pur și 
simplu. 

— La dracu... pricep... ești singur? 

— Mda. M-am obișnuit deja. Dar îmi pare bine să te 
văd. Ei cine sunt? 

Puștiul făcu rapid prezentările. 

— Ce s-a prăbușit adineauri? 

— Turnul din Pisa. Apare și se prăbușește din două în 
două ore. O filmare de pe youtube. 

— Chiar s-a întâmplat? A căzut Turnul din Pisa?! 

— O, habar n-am. Poate e un trucaj sau un fragment 
dintr-un film. Nu contează. Ce mai faci? 

— De toate. Îmi pare rău că ai rămas singur. 

— Asta este — mișcă brațele a neputinţă Marian. Au 
dispărut pe rând. Poate au intrat unde nu trebuie sau au 
pus mâna pe ce nu trebuie. Alţii n-au mai venit, nu mai 
au de unde să apară. În orașul ăsta bătrânii au pierit deja 
demult, ştii prea bine, iar copii nu mai face nimeni. Tre- 
buie să fii nebun să aduci pe lumea asta nenorocită un 
copil. Și așa, abia reuşim să supravieţuim. Deși, pe de altă 

parte, chiar nu ştiu de ce ne străduim atâta și cu asta. O 
fi instinctul, sau poate doar curiozitatea? Așa, adică vrem 
să mai aflăm ce urmează, nu? Că, până la urmă, tot murim 
cumva. N-o să lăsăm pe nimeni în urmă, orașul va trăi 
cum va avea poftă și fără noi... 

— Dar locul ăsta nu s-ar fi născut fără noi — punctă 
Jean, mirat de cheful de vorbă al celuilalt. 

— Eh, chestia asta nu prea ne-a folosit. Suntem ca în 
povestea cu Frankenstein. Ne-am apucat să construim 
monştri — și de ce ne mai mirăm acum că suntem devo- 
rați? Oare n-aţi observat că toate lucrurile pe care e capa- 
bil să le inventeze omul se întorc împotriva lui? De la primul 
cuţit de silex... omul putea omori cu el fiarele care-l ata- 
cau, dar a aflat curând că și alți oameni pot fi uciși la fel 
ca fiarele. Așa a fost mereu. Mintea a fost mereu împo- 
triva noastră. 

— Filosofie ieftină — mârâi iar Jean. De ce nu pleci și tu 
de-aici? 

— Pentru că n-am unde să mă duc. A, dacă aș putea să 
plec din oraş, ar fi deja altceva. Dar nimeni nu poate. Res- 
tul sunt legende urbane, credințe underground. Cândva, 
unii vorbeau de iad și de rai, două locuri în care spiritele 
oamenilor se duceau după moarte... 

— Nu mai e nimic după moarte — clătină din cap 
Puștiul. 

— Eu cred că suntem deja morţi, prietene. Cred că ne 
aflăm în iad sau pe-aproape, dar nu știm asta. Lucruri bi- 
zare, monstruoase, au transformat lumea într-un loc al 
pierzaniei. E răul absolut. 

— Se zice că nu e toată lumea la fel. 

— Ştii asta precis? A plecat cineva din oraș și s-a întors 
să ne spună? Restul lumii e ca și restul morții. Nu știm ce 
e acolo și nici dacă mai e ceva. Eu, unul, cred că înafara 
acestui oraș nu mai există nimic. Am murit — și gata. Ne 
mișcăm pe-aici încercând să mai salvăm ce-a mai rămas 
din sufletele noastre. Dispărem atunci când ajungem sin- 
guri la concluzia că nu mai e nimic de salvat — și aia e 
moartea definitivă, cea de dincolo de rai și de iad. 

— Dacă ăsta e iadul, cum ar trebui să arate raiul? 

— Nu știu. Am auzit doar povești. Unul care locuia în 
centrul vechi de dincolo de Lumină, a venit odată pe-aici. 
Şi el credea la fel, că suntem într-un fel de iad. Spunea că 
există și o cale spre rai şi că despre ea e vorba când discu- 
tăm de Lumină. 

— Cum a ajuns aici? se miră Puștiul. A ocolit orașul? 

— Nu. A găsit o trecere prin darknet. 

— Asta e o nebunie. 

— Da, e îngrozitor de periculos. Mi-a povestit câte 
ceva. El zicea că aici nu e totuși chiar iadul, ci un fel de 
purgatoriu și că e datoria noastră să găsim un drum prin 
Lumină ca să putem merge mai departe. 

— Of, povești, doar poveşti. Până la urmă, nimeni nu 
e sigur de nimic. 

— Păi, firește. Problema e că nu știm ce e Lumina și 
cum se poate intra în ea. Cum o priveşti, cum te orbește. 
Nimeni nu se poate apropia. 

Oftă, se scormoni în buzunar și scoase un pachet de 
țigări. Aprinse una cu mișcări leneșe, elimină un norișor 

de fum albăstrui și privi lung, cu detașare, către resturile 
turnului prăbușit. Îşi trase mai aproape un scaun și se 
așeză la masă, lângă ceilalți. 

— Omul se apropie de sfârșit. Omul, ca specie. Şi-a 
făcut-o singur, ce să zic! Bine, nici celelalte specii nu stau 
prea comod în habitatul ăsta nou... n-am mai văzut câini 
sau pisici de-o veșnicie. Dar... 

Se scărpină în cap, parcă negăsindu-și cuvintele. 

— Există altceva — continuă. A apărut altceva. Par 
șobolani, dar nu sunt şobolanii ăia de altădată. Nu știu 
cum să vă explic. Nu sunt agresivi, totuși merită ocoliți. 
Nu v-au apărut niciodată în cale? 

— Nu - îngână Jean. 

— Grupuri mici, cinci sau șase, uneori zece. Se furi- 
șează, cercetează. Creează scurtături prin anapoda. Par 
tot mai deştepţi — probabil, selecţia. În lumea asta idioții, 
curajoșii sau nerăbdătorii mor primii. Dar ei sunt calcu- 
laţi, inteligenţi, apar în puncte lipsite de risc și se ajută 
între ei la nevoie. Am pe-aici câțiva, probabil n-o să apară 
niciunul până nu ajung să vă studieze suficient pentru 
a-și da seama dacă sunteți sau nu periculoși. Ah, și comu- 
nică între ei... 

— Chiţăie — zâmbi Puștiul. 

— Da, dar nu e chiar cuvântul potrivit. Chiţăitul lor 
are tonuri, se înșiruie cu diferite nuanţe, cam cum vorbim 
noi. Poate o să-i auziți, poate o să-i vedeți, arată ca niște 
șobolani, dar sunt puțin mai mari şi au capete rotunde, 
cu frunţi bombate. Cine știe cum vor evolua când vor ră- 
mâne singuri aici, stăpâni peste gunoaiele noastre? 

Trase iar din țigară gânditor. 

— Şi voi? schimbă el subiectul. Încotro vă duceaţi? 

— Veneam pe la voi... la tine — se corectă repede Puștiul. 
Am plecat de pe insulă, unde am auzit o poveste intere- 
santă. Cică e unul care cumpără opere de artă, diverse 
chestii. Caută un lucru care reprezintă un fel de cheie des- 
pre care crede că ar putea să-l ducă-n Lumină. Plătește 
bine, am putea să intrăm puțin prin școala aia veche de 
artă și să recuperăm câte ceva; scoatem niște bani. 

— Am auzit ceva, nu știu... se poate intra acolo, dar 
cine a lansat povestea, sigur a cercetat deja locul. În sfârșit, 
încercaţi, cine știe? Vreţi să mergeţi chiar acum? Mai 
puteți sta pe-aici, vă ofer nişte paturi bune, apă caldă să 
faceţi duș și chiar haine noi. 

Sebastian se însenină. 

— Ar fi nemaipomenit. Cred că putem întârzia puţin, 
nu-i așa? se întoarse el spre ceilalți. 

Şi Jean părea interesat. Puștiul dădu din umeri: 

— Bine, de ce nu? Hai să dăm jegul jos... 

Marian se ridică, aruncând cu un gest scurt chiștocul 
țigării. 

— Păi, hai să vă conduc. Vreți și deodorante? 

— Eu vreau, mulțumesc — vorbi Arwen. 

— Chiar ai? se miră Jean. 

— Chiar. Era rezerva motelului. 

Se ridicară toţi. Marian îi conduse în holul prin care 
veniseră şi le arătă o altă ușă. 

— Pe aici. La stânga sunt dușuri, la dreapta WC-urile. 
Curge apă caldă tot timpul. Uite — le arătă — aveți și cu- 

jere. Eu mă duc să vă aduc lenjerie. Pe aia de pe voi, hm, 
la cum pute, aruncaţi-o naiba... 

— De unde vine apa caldă? întrebă după un sfert de 
ceas Sebastian. 

Reveniseră în hol spălați și mirosind incredibil de bine. 
Arwen, în costum de baie, etalându-și cu acest prilej vâ- 
nătăile și juliturile, scormonea prin hainele aduse de 
gazdă, căutând un lucru care părea de negăsit. 

— Pe vremuri exista o instalaţie de încălzire solară. 
Poate mai funcționează și azi, nu știu. Sau apa asta vine 
din amintirea acelei instalații. 

— Din amintire? Ce poetic! râse Puștiul, trăgându-și 
de-a lungul picioarelor subțiri și păroase o pereche de blugii. 

— Mai sunt cazuri — răspunse cu seriozitate Marian. 
Lucruri care se strică, dar își păstrează funcționalitatea. 
Le menţine net-ul. Sigur, sunt cazuri rare... 

— Ce naiba cauţi? se enervă Jean, urmărind gesturile 
fetei. 

— Pantaloni scurți — explică ea. 

— N-am decât bermude - se scuză Marian. Taie-ți niște 
blugi, dacă ai cu ce. 

— Uite foarfeca — îi întinse Jean instrumentul. 

— Cum ajungem mai ușor la şcoala aia? întrebă Puştiul. 

— Nu știu, n-am fost acolo niciodată. Pot să vă dau o 
hartă veche, dar n-am idee ce mai e valabil din ea. 

— Sigur că aproape nimic. Dar dacă stabilesc în princi- 
piu locaţia, va fi mai uşor. Jeane, ai promis că mă tunzi — 
se întoarse, observând că fata terminase treaba cu foarfeca. 

— Acum? 

— Da' când? 

— Bine, sigur... 

Luă foarfeca și-i dădu ocol, parcă admirându-l. Apoi 
se apropie și-i răsfiră pletele încă umede. 

— Cum vrei să te tund? Punk, dark, castron? 

— Castron? Du-te dracu. Tunde-mă să nu mă mai încurce. 

— Şi unde te încurcă mai mult, în spate sau în față? 

— Peste tot. 

Jean îi vâri mâna stângă în chică și, cu gesturi profe- 
sionale, alese între două degete lungimea finală. 

— E bine așa? 

— Dă-i bătaie. Dacă mai trebuie, îţi spun. 

Sebastian râdea înăbușit. Arwen își găsise un tricou alb 
monocrom, aproximativ la fel cu cel pe care îl purtase 
până atunci, dar curat. Marian își aprinsese altă țigară și 
privea scena condescendent. 

— Mai vreţi să mâncaţi ceva? Avem întreaga bucătărie 
la dispoziție, putem să gătim aproape orice. Avem şi le- 
gume congelate, lăzile frigorifice mai funcționează. 

— Mai târziu, tocmai am ronţăit din provizii — explică 
Sebastian. 

— Profitaţi. Într-o zi, aparatele vor muri. Va trebui să 
ne descurcăm într-o lume cretină, aproape virtuală, fără 
mâncare şi fără băutură. 

— Cei de la margini mai cultivă câte ceva — zise Jean 
clănțănind din foarfecă. lezurenii și Drăgoenii. Le dau 
cam scump, ce-i drept... 

— Da, dar sunt produse care nu vor mai exista multă 
vreme. Și pe măsură ce se vor împuţina, vor fi din ce în 

ce mai scumpe. Norocul nostru, ca să zic așa, e că și noi 
suntem tot mai puțini. Cred că n-au rămas mai mult de 
două mii de oameni în oraș. Restul... 

— Da, au murit — conveni Sebastian. Toţi bătrânii, da... 
și nici copii nu se prea nasc pe aici, cum bine spuneai... 
oricum, probabil și noi vom trăi prea puțin... 

— Ei, nu eşti nemulțumit, presupun, pentru că tragi la cân- 
tar doar atâtea litre şi nu trei sute. Atunci, nu fi nemulțumit 
că trebuie să trăieşti numai atâția ani şi nu mai mulți; căci, aşa 
cum eşti mulțumit cu cantitatea de substanță care ti-a fost dată, 
fii multumit şi cu timpul, cum spunea odată un împărat 
roman. Dar nu-ţi face griji, ne vor moșteni șobolanii. Am 
făcut prea multă mizerie pe pământ. Ne-am bătut joc de 
tot ce-am avut. Am ucis sistematic. Am chinuit sistematic. 
Am umilit natura, am batjocorit viaţa. Era necesar ca 
toate astea să se răzbune într-o zi. Ni s-a părut că suntem 
zei şi am adus iadul în noi şi în jurul nostru. Până la urmă, 
n-am fost buni de nimic. 

— Nu suntem noi vinovați — mârâi Puștiul, atent să nu 
se miște sub foarfeca lui Jean. 

— Nu - oftă Marian. Noi doar plătim rezultatul unei 
civilizații absurde, fără sens și fără viitor. Și o merităm, 
chiar dacă nu suntem vinovați în mod direct. 

— Gata! exclamă Jean. Cum te simţi? 

Puștiul se scutură, se ridică şi se privi într-o oglindă 
crăpată, aflată deasupra uneia dintre chiuvete. 

— Hm - constată. Să știi că te pricepi. 

— Arăţi bine — confirmă Sebastian. 

— Nu contează. 

Se scutură îndelung de resturile de păr de pe cămașă. 

— Ce facem acum? întrebă cu naivitate Jean și tresări 
auzind un zgomot puternic sosit din sala de mese. 

— Turnul - explică Marian. S-a prăbușit iar. V-am spus 
că secvența se repetă. Hai să gătim ceva și să bem o gură 
de vodcă sau un whisky. 

— Tu n-ai mâncat — înțelese Arwen. Băieți, haideţi în 
bucătărie, poate mai mâncăm o dată azi. Mâine, nu se știe. 

— Ai dreptate — râse Jean și se scobi în nas cu viteză. 
Am fost invitaţi, să profităm. Unde-i bucătăria? 

— Păi, putem ieşi iar în sala de mese, dar de-acolo avem 
o problemă. Mai direct e să coborâm pe tobogan -— răs- 
punse Marian. 

— Ce tobogan? 

— Acolo. 

Arătă un colţ întunecat din care părea să înceapă un 
tunel. 

— Practic, nu coborâm, sala de mese e la nivelul ăsta, 
dar așa o să ni se pară. Sunteţi gata? 

Şi fără să mai aștepte vrea confirmare, le făcu semn să-l 
urmeze. La gura micului tunel zăriră o fâșie de un verde 
strălucitor ce se desfășura pe vreo douăzeci de metri și 
care oferea senzaţia de alunecare către un nivel inferior 
care-și profila ușa de acces sub forma unei scoici uriașe. 

— E scoica aia, din cartea cu căpitanul Nemo - le ex- 
plică Marian. 

— Ce? se miră Pusștiul. 

— Cineva, odată, a scris o carte despre un submarin 
extraordinar. Căpitanul Nemo ştia pe fundul oceanului 

niște scoici uriașe care făceau perle cât o minge de fotbal. 
Ştiţi, am căutat originea imaginii — se scuză el. 

— Ce trebuie să facem? 

— Ne aşezăm pe fâșia verde și ne dăm drumul. Ajun- 
gem în bucătărie fiecare cu câte-o perlă în brațe. 

— Glumești? 

— La naiba, nu. Hai, o să vedeți, nu-i niciun pericol. 

Se lăsară pe rând să alunece pe toboganul verde și ate- 
rizară într-o cameră mare, pe lângă pereții căreia zăriră 
câteva lăzi frigorifice, o plită electrică, un aragaz și un 
cuptor cu microunde ce părea funcțional. Aproape jumă- 
tate din încăpere era plină de bulgări rotunzi, translucizi. 
Se descoperiră purtând fiecare în brațe un astfel de bul- 
găre. 

— Perle — explică Marian. Aruncaţi-le în grămadă și 
hai să gătim. Se descompun în timp, e normal, vin din 
anapoda... 

— Uite — îi pâsâi Jean. Uite-acolo! 

De după una dintre lăzile frigorifice se ivi o făptură 
micuță. Mergea ciudat, pe lăbuţele din spate. Își târa 
coada mai scurtă decât te-ai fi așteptat, iar în lăbuţele din 
față ținea un ghem de fire electrice. Era măricel, părând 
aproape un hârciog, dar ceea ce-i izbi pe băieți era capul 
mare, rotund, cu ochi roșietici. 

— Ăsta e unul dintre...? lăsă neterminată întrebarea Se- 
bastian. 

— Înâm - confirmă Marian. 

Fiinţa îi ignoră și dispăru în spatele altei lăzi frigori- 
fice. 

— Construiesc ceva, de la un timp. Adună resturi de 
fire, bucăţi metalice, plastic și cauciuc. Nu m-am decis să-i 
întreb, nu știu dacă mi-ar răspunde și probabil nici nu m-ar 
înţelege. V-am spus, au o limbă a lor. 

— Hei! strigă Jean în urma șobolanului. Vrei să vii 
puţin? Vrem să te întrebăm ceva! 

În mod curios, animalul reapăru, dar fără povara fire- 
lor electrice pe care le lăsase ascunse undeva. Privi între- 
bător spre băieți. 

— Cum te cheamă? îl testă Jean. Înţelegi ce spun? 

— Worp — răspunse șobolanul, lăsându-i cu gura căs- 
cată. Apoi se răsuci pe călcâie și dispăru iar. 

„În ce mă priveşte, n-am nicio 
îndoială: cei mai de sus dintre sfinți 
n-au făcut niciodată o „faptă bună“, 
în înțelesul curent al termenului. 
lar pe de altă parte, există oameni 
care s-au pogorât în fundul 
abisurilor răului şi care, în toată 
viața lor, n-au comis niciodată ceea 
ce voi numiţi o „faptă rea“. 
Arthur Machen 


— Cu că ăsta era numele lui? insistă Jean. 

— Poate. Dracu știe. Ce-ţi pasă? 

Mergeau încet, umăr lângă umăr, dând la o parte o 
imensitate de perdele care coborau până la pământ, agă- 
tate de nicăieri. Un tip musculos, ținând un ciocan uriaș 
pe umăr, se întrezări la un moment dat între două supra- 
fețe unduitoare semitransparente, apoi dispăru; o ima- 
gine sosită de undeva, din spațiul cosmic, se prelinse în 
urma lui și se auzi bubuitul unui tunet îndepărtat. 

— Îmi pasă — se gândi Jean. Poate sunt ființe raționale. 
Ne-am putea înțelege, nu crezi? 

— Nu știu — mormăi Puștiul. Şi mă doare-n cot de toți 
șobolanii din oraș. Mă bucur pentru Marian că are com- 
panie, deși pretinde că pot fi periculoși. 

— Pe unde o luăm? întrebă Sebastian. 

În faţa lor se întrevedeau două scări cu trepte de ciment; 
unele coborau undeva, într-un fel de ceaţă, altele urcau 
către un spațiu în formă de cub, ce avea o singură fereas- 
tră prin care se zărea un peisaj nocturn, cu o lună dublă. 

— Nu ştiu. Jeane, ce vezi pe-acolo? 

— În sus e pustiu. Nu există oameni, nici îngeri. Locul 
ăla a murit demult. În jos... oh, o groază de aripioare. Ştiţi 
ce-i acolo? Un oraș întreg! 

— Ce-ar trebui să facem? Pe unde puii mei o luăm? 

— Pe-acolo — arătă Jean sfios spre stânga. Ar putea fi o 
stradă. 

— Să văd — interveni Puștiul. Hm, da, doar că trebuie 
deschisă. Nu ştiu dacă e direcția cea bună, trebuie să loca- 
lizăm mai întâi liceul ăla. Aşteptaţi puţin... 

Se învârti mormăind ceva în limba aceea doar de el 
ştiută. Perdelele începură să se dea la o parte, formând 
un tunel cu pereți diafani. 

— Hai, o să ieşim destul de aproape. 

La capătul tunelului de perdele constatară că, dincolo 
de ultimul rând al acestora, ploua cu găleata. 

— E o ploaie obişnuită, nu e periculoasă — constată 
Puștiul. 

— Dar o să ne ude leoarcă — se revoltă Sebastian. 

— Mai deschid un tunel, drept spre liceu. 

— Nu puteai să faci de la bun început unul până acolo? 

— Nu - răspunse scurt Puștiul. Dacă puteam, îl făceam. 

În faţa lor, prin ploaie, se perindă o herghelie de mus- 
tangi doar conturați; liniile lor se amestecau și se despăr- 
teau continuu în alcătuiri provizorii și suprarealiste. 

— Sunt frumoși — constată Arwen. De ce nu au culori, 
le-a spălat ploaia? 

— Un site pentru copii, probabil. Desenul trebuia colo- 
rat ulterior. Stați puţin... 

Mormăi din nou ceva neinteligibil și imaginea lipsită 
de adâncime a ploii se despărți în două, lăsând să se 
ivească o cărare pietruită; în dreapta se întindea până de- 
parte un zid cu nișe, iar în fiecare nișă străjuia câte-un 
înțelept îmbrăcat în togă cenușie și ținând în mână o 
carte. 

— Cărarea greșită — chicoti Puștiul. Sau cărarea secretă. 
Se oprește pe Griviței, la poarta liceului. 

— Ce naiba-i asta? se minună Jean. 

— Un tablou de demult, n-are a face. Era proxima re- 
prezentare a unui drum. Luaţi-o înainte, e curat și nepe- 
riculos, cel puțin o vreme. 

Merseră un timp grupați, urmăriți de privirile neliniș- 
tite ale străjuitorilor cărării şi se treziră în cele din urmă 
în fața unei clădiri construită fără stil, cu două etaje. O 
parte din fațadă, în stânga, era acoperită de cochilia unui 
melc uriaş; în dreapta se intersectau grotesc câteva statui 
peste care se alungau, proiectate de un proiector nevăzut, 
tot felul de fotografii. 

— Fotografii cu îngeri — înțelese Jean. 

— Facebook - explică Pușştiul. Sau Instagram. Sau alt- 
ceva, nu contează. Hai să intrăm. 

— Sigur nu e și pe-acolo vreun păianjen? 

— Chiar crezi că nu găsești pe net decât păianjeni? îl 
luă în zeflemea Sebastian. 

— Anapoda e imprevizibilă — oftă Jean. Ce puii mei, 
n-am dreptate? 

— Nu —i-o reteză Puștiul. Există reguli, există algoritmi. 
Tu nu-i știi, dar există. Staţi așa. 

Un mănunchi de instrucţiuni blocau ușa ca niște ațe 
fine, ucigașe. 

— Nu sunt păianjeni — îngână Puștiul — dar s-ar putea 
să găsim pe cineva căruia să nu-i placă mutrele noastre. 
Astea n-au apărut la întâmplare, sunt artizanale. 

— Le-a făcut cineva? 

— Așa cred. Sunt artizanale, dar greșite, în sine. Pot fi 
distruse una-două, le-a făcut un ageamiu. 

— Hm. Sigur asta e clădirea? 

— Citește singur. 

Lângă intrare, o placă veche afișa câteva litere: 

— „„ră-i-lo-iu — silabisi Jean. 

— Numele complet e Constantin Brăiloiu, dar restul 
s-a dus — rosti Puștiul, în timp ce, cu gesturi sigure, șter- 
gea instrucțiunile care le barau trecerea. Staţi în spatele 
meu, e mai bine pentru toată lumea. 

Intrară grijulii, cu ochii în patru; Pușştiul le făcu semn 
să se regrupeze în mijlocul holului. Spre stânga, coridorul 
părea împărțit: se zăreau fragmente de peisaje, imagini 
de clădiri și un morman de lucruri greu de definit. 

— Foldere. Îngeri. Stau unul lângă altul și nu pot să 
iasă de-aici. Unul e lângă peretele ăla roşu care flutură. 

Cred că fumează. Doi sau trei se agită, par să caute o tre- 
cere sau o urmă. Unul umblă în patru labe, pipăie mereu 
dușumeaua, se teme să nu cadă prin ea... 

— Lasă-i. Uite acolo niște scări. Urcăm? 

— Tablouri — arătă Sebastian. 

Pe peretele din față atârnau trei picturi. Una prezenta 
un lan de grâu ce unduia neliniștit în viziunea pictorului. 
Celelalte reprezentau fețele unor oameni. 

— Credeţi că au importanță? 

Puștiul strâmbă din nas. 

— Nu cred. Dar, cine știe? La luăm cu noi la întoarcere, 
le arătăm smoliţilor, poate le plac. Hai să vedem ce e sus. 

— Și încolo? 

Sebastian arătase spre dreapta, unde cimentul podelei 
părea să se curbeze coborând către o zonă de negură. 

— Pe urmă. 

Făcu câțiva pași și privi în lungul scărilor. Îngheţă. 

— Femeia de Tablă! 

— Ce?! strigară Jean și Sebastian. 

— Acolo! Nu vă apropiați! 

Îi apucă de haine și-i trase către zona în care podeaua 
cobora în întuneric. O luară la goană și se opriră când 
aproape nu se mai zărea lumina de la intrare. 

— Poate nu m-a simțit, era întoarsă cu spatele. Ce facem? 

— Coborâm? 

— Cam întuneric, nu știm peste ce dăm pe-aci. Pot fi 
capcane peste tot. 

— Nu putem să facem lumină? 

— Încerc. Doar să văd de unde o iau... 

Descrise câteva mișcări în întuneric şi începu să mor- 
măie. 

— Ce faci? se miră Jean. 

— Mai taci dracu! Creez un obiect. 

— Poţi asta?! 

— Obiectele sunt componente software care mode- 
lează fenomene din lumea reală. Vrei să taci? 

— Şşşşt! făcu Sebastian către Jean. 

„lar vorbește în limba aia pe care n-o înțelege decât el. 
În puii mei, tot e bine c-o înţelege el. Oare n-ar putea să 
ne înveţe şi pe noi? Ha, ce chestie, nu i-am cerut asta nici- 
odată. Parcă am fi nebuni! Oare vom fi mereu împreună? 
Şi dacă păţeşte ceva, noi ce pisici facem? Ar trebui să în- 
cerce să ne-nveţe!” 

O lumină strălucitoare îl obligă să strângă o clipă ochii, 
dar aceasta păli ușor, devenind repede suportabilă; putu 
să zărească sursa ciudată a strălucirii nefireşti în mâna pe 
care Puștiul o ridicase deasupra capului. 

— Ce-i aia? vorbi cu glas gâtuit Jean. 

— Inima lui Danko. Nu contează. Nu ştii povestea. 

Se întoarseră către coridorul sumbru care li se deschi- 
dea în față. Zăriră, neclare, nişte obiecte mari așezate de-a 
lungul pereţilor. 

— Dulapuri sau foldere — comentă Sebastian. Hai să 
mergem, pare interesant. 

Porniră atenţi prin coridor, având grijă să nu atingă 
nimic. Podeaua părea din ce în ce mai înclinată - la un 
moment dat au început să meargă pe lângă unul dintre 
pereți, ca să aibă de ce să se sprijine. 

— Aş fi preferat niște scări — mormăi Jean. Bine că 
măcar nu alunecă... 

Puștiul, care mergea înaintea lor cu obiectul care emana 
lumină deasupra capului, îi făcu atenți: 

— Avem și scări... 

Înaintea lor, culoarul se lărgea brusc; la mijloc se des- 
chidea un hău uriaș, iar pe margine, nu mai lată de câteva 
palme și lipsită de balustradă, începea o scară de piatră 
care cobora spre adâncuri. 

— Unde naiba mergem, am înnebunit? 

Sebastian îl atinse pe umăr. 

— Preferi Femeia de Tablă? Puștiule, ești sigur că era 
Femeia de Tablă? 

— Nu sunt tâmpit. Crezi că nu știu ce văd? 

— Atunci... 

Privi către avenul întunecat şi, tremurând ușor, o apucă 
de mână pe Arwen. 

— Hai, ce stăm? Ajungem noi undeva! 

Începură să coboare cu prudență, aproape lipiţi de pe- 
rete, încercând să nu privească decât la treptele care se 
succedau monoton. Nu vorbiră multă vreme; în cele din 
urmă, Puștiul îi opri. 

— Fiţi atenţi! Auziţi? 

În faţă se auzea un murmur ciudat. Coborâră alte câ- 
teva sute de metri și se treziră pe o mică platformă. Scările 
se opreau aici; mai departe, o cascadă imensă își prăbușea 
apele de undeva, de sus, în inima întunericului de sub ei. 

— Ce naiba! îngână cu tristeţe Jean. Chiar n-avem 
unde să mai mergem? 

— Avem - explică Puștiul și le arătă, decupată în pere- 
tele stâncos, o ușă albă, de termopan. Doar așteptați puţin, 
să văd dacă sunt capcane... ei, da, e ceva aici. Treabă de 
ageamiu... 

Mormăi putin și făcu un gest de negare cu capul. 

— Gata. Intrăm. 

Dincolo de ușă îi întâmpină lumina unor tuburi de 
neon. Puștiul azvârli peste umăr, în apele cascadei, inima 
lui Danko. Priviră uimiți camera în care se aflau și care 
semăna ca o sală de clasă. Pupitre, o tablă pe unul din 
pereți, cărți împrăștiate pe jos și, într-un colț, un morman 
de oase omenești. 

— Îngeri — sughiţă Jean. Vai, vai, cum au murit, săr- 
manii! Au fost măcelăriți. Ce de sânge! Pe urmă i-au făcut 
grămadă acolo... 

— Cine? 

— O bandă. Nemernici. E mult de-atunci... 

— Unde sunt ucigașii? 

— Tot acolo. Au murit și ei și s-au întors aici. Toţi uci- 
gașii se întorc la locul în care au înfăptuit crima... acum 
le pare rău, dar e prea târziu... prea târziu pentru ei... 

— Altceva? Mai vezi altceva? îl zori în continuare Puştiul. 

— Nu. Tu mai vezi ceva? 

— Nu. Acolo e o uşă, cred că putem ieși prin ea. Nu 
are nicio protecție. 

O deschiseră, totuși, cu precauţie. Dincolo îi aștepta un 
alt coridor, baricadat la capăt de un pian, un contrabas și 
alte câteva boarfe învechite. Când străbătuseră deja pe ju- 
mătate distanța până la baricadă, se opriră speriați. 

— Staţi pe loc! Staţi pe loc, nenorociților! 

De după baricadă se ivi ţeava unei arme. După mo- 
mentul de stupoare, Puștiul își reveni primul. 

— Stăm pe loc. Domnule, nu ne aflăm aici să facem 
vreun rău... 

Sebastian se minună. „Câtă diplomaţie! Ala e gata să 
ne-mpuște și ăsta-l domnește...” 

— Cine sunteți? Cine dracu sunteți? 

— Eu sunt Puştiul. El e Jean, el e Sebastian și aia e ga- 
gica lui, o cheamă Arwen. Poate să pară ciudat, dar am 
ajuns aici fără voia noastră. Voiam să urcăm la etaj, dar 
acolo era Femeia de Tablă... știi despre ce vorbesc, nu-i 
așa? Aia care te prinde în braţe și-ți soarbe sufletul... 

— Sunteţi înarmaţi? Lăsaţi jos toate armele! 

— N-avem arme. 

— Ce cărați cu voi? Să văd! Mişcaţi-vă ușor, că trag! 

Își scoaseră încet rucsacurile și le deschiseră către in- 
terlocutorul nevăzut. 

— Ce-s alea? 

— Păi... provizii. Conserve, salam... 

Pe măsură ce vorbea, Puștiul scotea pe rând obiectele 
și le așeza la vedere. 

— Vodcă - plusă Jean, scoțând la rândul lui sticla. Vin... 

— Aveţi vodcă? 

Ceva se mișcă în spatele baricadei și un cap pe jumă- 
tate chel se ridică deasupra pianului. 

— Avem de toate. Dacă vrei, îți putem oferi câte ceva... 

„Dacă facem asta, iar trebuie să spargem vreun depo- 
zit. E o porcărie. De ce puii mei să-i dăm ceva ăstuia? Ah, 
sau a zis-o doar așa, într-o doară?” 

— Puștiule, de ce trebuie să... 

— Taci! şuieră acesta. Tu vezi cu cine avem de-a face? 

„Cu cine naiba avem de-a face și de ce-l interesează pe 
tâmpitul ăsta?” 

— Dacă nu vrei să ne apropiem, poți veni aici, domnule. 
Chiar n-avem arme; se vede, sper... 

Răsucit pe jumătate, șopti încet către Sebastian: 

— Un bătrân! Unul care s-a născut înainte de eveni- 
ment, tu înţelegi?! Vreau să-l cunosc! 

Contrabasul se dădu încet la o parte și de după el apăru 
un omuleț scund, la vreo cincizeci de ani, îmbrăcat într-o 
salopetă uzată. 

— Nu speraţi că mă puteți împușca! Costumul e de 
kevlar! Ştiţi ce e kevlarul? Nu trece nimic prin el, nici 
glonţul, nici cuțitul! 

Se apropie cu pași mărunți, scoase din buzunar o pe- 
reche de ochelari, îi potrivi deasupra nasului și, ajungând 
în faţa lor, îi studie cu atenţie. 

— Mda. Nu păreți băieți răi. Nici fata nu pare rea. 

— E chiar bună - rânji Puștiul. Mă rog, bunuţă... Prie- 
tenul meu, Sebastian, poate spune mai multe (Sebastian 
se înnegri la față şi fu gata să riposteze, dar se abținu pro- 
mițându-și că i-o va plăti Puștiului altădată). De când stai 
pe-aici, domnule? 

— Chiar te interesează? 

Faţa individului se destinse într-un început de surâs; 
Sebastian nu pricepea ce îl încânta, dar se lămuri imediat. 

— Nu mi-a mai spus nimeni „domnule” de o groază de 
vreme. Ştii cine-s eu? Ai auzit de masonerie? Sunt mason 
— și încă de gradul doisprezece! 

— Mmmm... am auzit câte ceva. Bine, ai o vârstă față 
de noi și, oricum, meriți să te respectăm... 

— Hi, hi! Cu atât mai mult cu cât am supravieţuit! Ce 
părere ai de asta? 

— O, dar e minunat! Totuși, cred că nu ai trăit mereu 
în coridorul ăsta! 

— Phi, normal! Am un apartament. Puneţi-vă lucrurile 
înapoi în rucsacuri. Vreți să-mi faceți o vizită? Nu m-a 
mai vizitat nimeni de nu mai știu când. Doar nemernici. 
I-am lichidat pe toți. Nişte nemernici. 

— Înţelegem. Sigur, vreau... vrem să ne povesteşti. 
Putem și noi povesti ce mai e pe-afară... 

— Nu-mi pasă mie ce mai e pe-afară! Gata? Haideţi, 
luaţi-vă după mine. Sau, mai bine, luaţi-o voi înainte. Că 
dacă sunteți, totuşi, nişte ticăloși? 

— Nu suntem -Îl asigură Puștiul. 

Porniră grupați, cu individul în urma lor bălăngănind 
pușca pe antebraț la fiecare pas. Imediat ce trecură de ba- 
ricada improvizată, acesta le arătă o imensă crăpătură în 
perete. 

— Pe acolo... 

Crăpătura arăta așa doar pe exterior; pe dinăuntru îi 
întâmpină o boltă de cărămidă aparentă, susținută de 
pereți construiți din obiecte imposibile: scări care se în- 
chideau în ele însele urcând continuu, sticle ce se auto- 
conțineau, corpuri triunghiulare ale căror suprafețe creau 
iluzia că au o singură față, benzi Möebius şi inele ce năş- 
teau iluzii fascinante. Din loc în loc se desprindeau și zbu- 
rau încetișor către ei păsărele ce purtau în ciocurile gălbui 

cununi de laur şi fâșii de pânză cerată inscripționate cu 
litere aurii. Dincolo de boltă se lărgea o cameră largă 
având dispuse în centru două rânduri de mese. 

— Aici — explică gazda — a fost cantina liceului. De fapt, 
nu sunt sigur dacă e vorba de cantina acestui liceu, poate 
să fi fost a altuia, cine știe? Oricum, e o cantină. Era. Hai, 
staţi jos. Şi puneţi vodca aia pe masă, o să aduc pahare. 
Așa! reveni el, satisfăcut, după câteva clipe, aranjând iute 
paharele subțiri, în așa fel încât fiecăruia să-i revină câte 
unul. Domnișoara bea? 

Arwen negă. 

— He, he, așa sunt fetele. Așa erau și pe vremea mea. 
Până punea careva bine mâna pe ele: pe urmă, învățau de 
toate. Ei, hai, turnaţi vodca! Bine-aţi venit! 

Ciocniră paharele în cel mai tradițional mod posibil și 
le goliră dintr-o mișcare. 

— Puteţi să-mi spuneți „Domnul”, nu mă supăr, de fapt 
îmi place. De când sunt aici am îmbătrânit, am chelit... 
voi câți ani aveți? 

Toţi priviră spre Puşti, acordându-i prin aceasta drep- 
tul de a purta dialogul în numele lor. 

— Ne-am născut mai încoace. Adică, după... 

— Aha! Asta se vede! Câţi ani? 

— Nu prea ştim, cine să-i numere? 

— N-aveţi părinţi? 

— Am avut, nici de ei nu mai știm nimic. 

— Așa de rău e sus? 

„Domnul” arătă cu degetul către tavan. Puștiul înclină 
capul cu o tristețe bine simulată. 

— Eh, asta e — vorbi „Domnul” condescendent. Când 
s-a întâmplat, totul n-a fost decât nebunie. Era prin '39, 
acum douăzeci de ani... s-au speriat, au înnebunit. Au în- 
ceput să se omoare între ei. Pe alții i-au omorât lucrurile 
venite de pe net. Eram mecanic la întreținere. Nu știți ce-i 
aia, nici nu contează. Reparam scaune și bănci rupte, 
clanțe defecte... mai făceam și treaba instalatorului, mă 
băgam la chiuvete, nu era problemă, mă pricepeam. Schim- 
bam robinete... și la tabloul electric, tot eu schimbam sigu- 
ranțele. La gaze n-aveam voie, veneau alții. N-aveam 
leafă mare, dar trăiam bine, mai lucram și la particulari, 
la negru, mai scoteam un ban. Pe urmă, toate astea s-au 
dus dracu”. A trebuit să fug, că altfel... am găsit locul ăsta, 
eram cu niște elevi, dar au venit nişte nenorociți și i-au 
omorât ca pe oi. Pe urmă s-au împrăștiat pe culoare şi i-am 
lichidat pe rând. Primului i-am spart capul și i-am luat 
arma. Pe-ăilalţi i-am ciuruit. Eram tânăr, făcusem și un 
an de armată, chiar dacă nu se mai obișnuia. Dar mi-a zis 
tata: băiete, armata e aia care te face om. M-am dus. A me- 
ritat. La început, după asta, mai urcam să mai văd ce e 
pe-afară. Dar n-avea rost, m-am lămurit repede. Lumea 
era deja alta. Ia spuneți: așa e? Toată lumea e aşa? 

— Nu știm — răspunse Puștiul. Unii zic că nu. Orașul 
e închis, nu se poate ieși, dar afară ar putea să fie altfel. 
Am auzit de un război, sunt nişte zvonuri. 

— Eu cred că afară ori e peste tot la fel, ori restul lumii 
nu mai există. Ori poate există, cine știe? 

— Ce ştii despre Lumină? 

— Care lumină? 

— Aia care taie orașul în două. 

— N-am auzit. E o lumină care taie orașul? 

— Da. 

— Cine ştie ce blestemăţie o fi? Parcă s-au vărsat peste 
noi toate relele, toate lucrurile ciudate... 

„Domnul” dăduse pe gât al treilea pahar de vodcă și 
devenise meditativ. Băieţii se priviră dezamăgiți. 

— Există — șovăi Puștiul — o altă ieşire spre oraș? Alta 
decât aia pe care am venit? 

— Nu. Am colindat peste tot, nu e alta. Vreți deja să 
plecaţi? De ce vreți să plecaţi? 

— Nu vrem să plecăm chiar acum. Vrem doar să știm 
pe unde o luăm. Am văzut în capătul scărilor ceva rău. I 
se spune Femeia de Tablă și... 

„Domnul” începu să râdă zgomotos. 

— Ah, ah! Încă se mai povestește tâmpenia aia? 

În sfârşit, Sebastian nu se mai putu abține să nu inter- 
vină: 

— E doar o poveste? De unde ştii? 

— Ce-aţi văzut voi e o statuie, o operă de artă. Au 
creat-o pe vremuri niște băieți ca voi, din resturile meta- 
lice de la o strungărie. E pusă-n hol și o reprezintă, de 
fapt, pe Gorgona Meduza, o ființă mitologică cu șerpi în 
loc de păr. Au făcut-o din două părți și râdeau atunci, zi- 
ceau că seamănă cu fecioara de fier... știți ce era fecioara 
de fier? Un instrument de tortură. O deschideau și te 
băgau în ea. Pe dinăuntru avea țepușe ascuţite, iar când 
o închideau la loc, țepușele se înfigeau în tine. Era cum- 
plit. Pe urmă s-au găsit unii să râdă de statuia aia a lor și 

să-i zică Femeia de Tablă... da, da. Le-a mers vestea, ia te 
uită! 

„Domnul” clătină din cap şi râse iar cu poftă. Vodca îl 
ameţise. 

— Dacă sunteți cuminţi, vă arăt ceva. Știți că eu sunt un 
inițiat — şi nu numai mason. Făceam parte dintr-o mare 
organizație, nici nu vă închipuiţi. N-am voie să dezvălui 
nimic, dar e ceva ce a apărut după catastrofă. Pot să vă 
arăt, iar voi puteți să credeți sau să nu credeți ce vedeți. 
Hi, hi! Vreţi? 

Se priviră. 

— Dacă e destul de interesant — îngână Sebastian. 

— Oh, o să vă placă, sunt sigur. Haideţi în colțul ăla, 
am acolo destul loc... 

Se ridicară şi-l urmară în celălalt colț al sălii. „Domnul” 
scoase din buzunar o bucată de cretă roșie și desenă pe 
podea o formă geometrică în cinci colțuri. 

— Asta — explică — doar așa, ca să am niște repere. Până 
la urmă, poate nici nu contează. 

Apoi începu să recite în surdină o litanie din care băieții 
auzeau prea puţin. În afară de Puști, care, aflat chiar lângă 
„Domn”, ciulise urechile și urmărea totul cu atenție ne- 
sfârşită. Până la urmă, recitatorul ridică mâinile și rosti 
clar cuvântul „rot”. Îl rosti de trei ori la rând. Săriră îna- 
poi speriați: podeaua, în zona conturată cu cretă, dispă- 
ruse, iar din orificiul larg deschis țâșniră flăcări roșii. 

— Veniţi, priviți — îi chemă „Domnul”. 

Se apropiară și priviră ţinându-și respirația. Din adân- 
curi sosea o lumină ce părea a avea consistenţa sângelui 

aproape închegat; urca laolaltă cu mii de fuioare lungi de 
fum și o căldură năucitoare. Jos zăriră o multitudine de 
etaje, șosele suspendate care se întretăiau, acoperite de 
automobile abia târându-se, linii ferate șerpuind peste 
mulțimi viermuitoare, bacante plutind pe un cer întors, 
ca duse de vânt, până când le pierdeai din vedere, dra- 
goni monstruoși încovrigându-se și azvârlind pe gură 
văpăi, viermi imenși ce se zvârcoleau încercând să muște... 

— Iadul! rânji „Domnul”. Spectacolul tuturor ispitelor. 
Masacre, torturi, erotism, bani, droguri, demoni, sadici, 
pedofili... toate păcatele lumii care-a fost odată, adunate şi păs- 
trate pentru totdeauna în folderele fără de capăt ale darknet-ului. 
Te dezgustă și te fascinează. Am pierdut multe seri stând 
la marginea abisului roșu şi contemplând dezastrul spe- 
ciei umane. Acum nu mai deschid poarta decât foarte rar. 
Nu pentru că m-ar îngrozi, ci pentru că nu mi-a mai rămas 
suficient orgoliu. 

— Orgoliu? se miră Jean, fără să-și poată desprinde 
ochii de pe spectacolul care i se desfășura la picioare. 

— Ca să judeci, îţi trebuie orgoliu. Trebuie să te sprijini 
pe ideea că ai dreptate, că poți alege binele de rău și că 
poţi cântări consecinţele alegerii tale. Ca să condamni, ai 
nevoie de și mai mult orgoliu. Trebuie să crezi că o parte 
a umanității merită pedepsită, uitând că tu însuți faci 
parte din umanitate și că ești, indirect, la fel de vinovat. 
Întotdeauna judecătorii s-au considerat mai presus de cei 
pe care i-au judecat. Vă văd cum vă uitaţi în jos, vă citesc 
în ochi și oroarea, dar și fascinația. Ceva din voi caută să 
răspundă provocării — căci oricât de înţelepţi și de curați 

ne-am considera în mod conştient, există o bestie în fie- 
care, o atracţie a răului, poate cu atât mai apăsătoare și 
mai persuasivă cu cât încercăm să ne considerăm mai 
puri. Trăiți, treceţi prin viață fără să puneţi prea multe în- 
trebări. Dar eu, aici, de unul singur, n-am cum să n-o fac. 
Ce e viața, ce e moartea, ce e Dumnezeu? Un spermato- 
zoid şi un ovul se unesc; începe o nouă viață, nu-i așa? Și 
crește, se dezvoltă în spiritul unei complexități tot mai 
înalte, tot mai profunde. Deodată se întâmplă ceva, un 
accident — și ființa moare. Complexitatea incredibilă a tru- 
pului său se dezagregă în elemente componente. Dacă n-a 
apucat să lase urmași, e o cărare pierdută în nicăieri. Dar 
Dumnezeu, cel care face să crească iarba sau să aprindă 
stele, nu dezarmează; răbdător, începe imediat altă lu- 
crare: alt spermatozoid, alt ovul și un pântec care să ducă 
la îndeplinire suprema sarcină de a permite structurarea 
celulelor care se înmulțesc cu viteză nebună și transfor- 
marea lor într-o făptură nouă, pe baza unor algoritmi de 
creștere pe care nimeni nu-i poate reproduce. S-au putut 
citi codurile genetice, dar ce-i cu asta? Cum se întâmplă 
ca programul să pornească, să ruleze, să evolueze? Cine 
dă clic-ul? Şi în ce constă executabilul? 

— E un program automat... — încercă Sebastian. 

— Atunci, de ce fiecare dintre noi suntem unici? Poate 
că fiecare ființă care se naște nu e decât o nouă tentativă 
a demiurgului de a se simți mândru de sine. Orgoliu su- 
prem, răbdare supremă... și țelul? Rostul a toate? Să fie 
oare inteligența țelul suprem? Au existat unii care au spus 
cândva: calculatorul electronic va deveni mai inteligent 

ca omul. Ha! S-a reușit câte ceva, nu zic, dar cineva a făcut 
de la bun început o confuzie: a confundat între ele gân- 
direa și rațiunea, băieți! Rațiunea aia, cu care ne tot mân- 
drim, poate fi foarte ușor depășită, e un firicel de aţă. 
Orice calculator poate asta. Dar gândirea? E altceva. Nici 
măcar nu e doar omenească, aparține tuturor făpturilor 
vii. O poți depăși? Ca să o depășești, ar trebui să afli, mai 
întâi, ce este. Priviţi, am deschis pentru voi o poartă către 
tot ce e mai ispititor pentru adâncul necunoscut al omu- 
lui: violenţă, sex... sunteţi vânători, iar acolo e prada! 
Aceasta e o mostră de gândire dusă la esenţă, nu e apli- 
cabilă doar în cazul crimelor şi acelor acte pe care ne-am 
obișnuit să le considerăm abjecte; ea se află, în egală mă- 
sură, la rădăcina oricărui destin creativ, a oricărei forme 
de artă, a gesturilor nobile și altruiste, a prieteniei și res- 
pectabilității... orgoliul, vanitatea! Unii spun că e păcatul 
preferat al diavolului, dar eu cred că, în egală măsură, e 
cel mai preţios dar lăsat de Dumnezeu în miezul vieții. 
Poate pentru că-i aparține, îl defineşte, iar noi n-am putea 
fi construiți altfel decât după chipul și asemănarea sa. Pe 
măsură, însă, ce luptăm împotriva acestui orgoliu, iar el 
ajunge să se șteargă din sufletele noastre, începem să nu 
mai judecăm, să nu mai condamnăm. E lucrul care tinde, 
încet, să ne separe, mai întâi de canoanele lumii, apoi de 
lumea în sine. Devenim observatori tot mai indiferenți la 
lucrurile pe care le observăm. La sfârșit, nici nu mai ob- 
servăm: doar percepem. Eu, iată, mă simt tot mai vegetal, 
mai abstract. Sunt singur, iar când ești singur, pierzi orgo- 
liul de care vă vorbeam, cel întors către lume, cel care îţi 
conferă un sistem referenţial. E drept că... 

„„Domnul” se opri o clipă, parcă întrebându-se dacă e 
cazul să spună mai multe despre asta. Probabil aştepta să 
fie întrebat sau rugat să continue, însă niciunul nu spuse 
nimic. Instinctiv simțiră toți că dacă ar fi rostit un singur 
cuvânt, i-ar fi oferit „Domnului” exact pretextul necesar 
pentru a-l face să schimbe subiectul. 

— E drept că orgoliul se comportă ca o cantitate măsu- 
rabilă: nu se pierde și nu se câștigă. Doar se întoarce în 
interiorul tău și clădește acolo o realitate diferită, ca un 
munte ascuns. lar această realitate devine autonomă şi 
anonimă. Nici n-ar putea să fie altfel, din moment ce a 
fost separată de sistemul inițial de referință. Hei, la naiba, 
ajunge cu asta! 

Urmă un lung moment de tăcere, apoi mormăi câteva 
cuvinte ciudate și descrise cu mâna dreaptă un gest larg 
peste deschiderea în formă de pentagramă, care dispăru 
aproape imediat, lăsând podeaua de beton să arate ca la 
început. Se aplecă și șterse cu o cârpă extrasă din buzu- 
narul salopetei urmele de cretă roșie. 

— Hi hi hi! chicoti. Eu știu multe, multe... puteți să-mi 
lăsaţi vodca? Mâncare am destulă, dar băutura am termi- 
nat-o demult. Acum, dacă vreţi să plecați, puteți să plecați. 
Dar poate rămâneți; am să deschid iadul pentru voi în fie- 
care zi. Aţi avea ocazia să descoperiți din ce sunt alcătuite 
sufletele voastre. 

— O să ne gândim — rosti sumbru Puștiul. Dar ne tre- 
buie timp. O să plecăm şi ne vom întoarce altădată. 

— Oh, sunt sigur că vă veţi întoarce! Niciun om care a 
stat față în față cu răul în profundul său, nu va suporta 

ideea de a-l pierde pentru totdeauna! O să-l căutaţi pre- 
tutindeni, o să-l recunoașteți oriunde vă veți duce, iar 
atracția lui secretă vă va bântui visele. Nimeni nu scapă. 
Doar uciderea orgoliului v-ar putea salva, dar atunci îl 
veţi pierde și pe Dumnezeu. Hai, plecați. M-aţi tulburat. 
N-am mai fost demult tulburat... 

Duse la gură sticla de vodcă și sorbi cu sete. Puștiul le 
făcu semn către coridorul prin care veniseră. 

— Mergem? 

Ceilalţi încuviinţară tăcuți și îl urmară. Sebastian ieşi 
ultimul; privi peste umăr și zări „Domnul” luând pușca 
pe genunchi şi culcându-şi, beat criță, capul pe masă. Ur- 
cară repede scările de piatră, fără să se uite înapoi și ajun- 
seră curând în holul de la intrarea în clădirea liceului. 
Acolo se așezară pe rucsacuri și se priviră nehotărâți. 

— Ciudat individ — se hotărî să spună ceva Jean. 

Duse mâna la nas, apoi se răzgândi. 

— Singurătatea te poate înnebuni — comentă Sebastian 
și dădu din umeri. 

— Vreau să mă uit la chestia aia — arătă Puștiul în direcția 
scărilor. Veniţi și voi? 

Ceilalți se priviră îngrijorați. 

— Și dacă... — vru să spună Jean, dar Sebastian îl opri 
cu un gest. 

— Stai aici. Eu merg. Și eu sunt curios. 

Se ridică, iar Arwen, fără să fie invitată, se ridică și ea. 
Puștiul râse ușor și porni către scări. La baza lor se opri 
și privi atent, apoi începu să urce. Fata îl apucă de mână 
pe Sebastian. 

— Ei, -îl auziră pe Puști — individul ăla avea dreptate... 

Se grăbiră puţin și-l ajunseră din urmă, în timp ce în- 
conjura statuia de metal și îi atingea formele. 

— Grozavă chestie. Dar nu-mi explic, de ce atâta teva- 
tură... ah, știu, probabil chestia asta a fost mediatizată in- 
tens, iar netul ne-a oferit tuturor o proiecție potrivită sim- 
bolisticii sale. Mda, bună treabă. Până la urmă, e chiar fru- 
moasă. 

— Pe naiba - mormăi Sebastian. Ce naiba e frumos în 
adunătura asta de fiare? 

— Poate nimic. Până la urmă, cred că niciunul dintre 
cei care nu-i înțeleg simbolistica nu ajunge să fie afectat. 

— Şi de ce se zice că-ți soarbe sufletul? 

— Nu ştiu. Povești urbane. Gorgona, de fapt, te făcea 
să împietrești când o priveai. 

— A existat? 

— Nu. Sunt tot poveşti... 

Îi dădură de mai multe ori ocol atingând-o, până când 
Puștiul se plictisi. 

— Hai jos. 

Coborâră fără grabă scările, iar la capătul lor tresăriră 
auzind un sunet scrâșnit. Priviră peste umăr. Gorgona 
Meduza își întorcea încet capul către ei. 

— Doamne! gemu, îngheţat de frică, Sebastian. 

Dar în clipa următoare capul se desprinse de pe gâtul 
mâncat de rugină şi se rostogoli din treaptă în treaptă 
până la picioarele lor, umplând coridorul cu un zgomot 
infernal. Jean sărise în picioare, alb al față şi gata s-o ia la 
goană. Tot Puștiul îşi reveni primul. 

— Un mic accident. Efectele timpului. Hai să ieșim. 

Jean oftă uşurat și se grăbi să ia de pe pereţi cele trei 
tablouri. 

— Adică... sigur, nu e nimic care să...? 

— Nu - rosti sec Puștiul. 

Își luă în spinare rucsacul şi porni spre uşa de la intrare. 
Când o deschise, constată: 

— Avem probleme. 

Ceilalţi priviră peste umerii lui. Afară ploua cu sloiuri 
mari de gheaţă. 

— Nu poți să faci nimic? se miră Jean. 

— Ba da, dar... chiar nu știu unde să mergem. Ne tre- 
buie un adăpost, niște paturi. Trebuie să campăm undeva. 

— Ştiam un hotel pe-aproape, se numea Anna — inter- 
veni Sebastian. Mai aveți harta aia? 

Puștiul o extrase din buzunar. 

— Aici. 

— Locul e cunoscut — constată Jean. Probabil nu vom 
fi singuri. 

— Mda... și e de văzut cum primesc oaspeți — îngână 
Puștiul. 

— A trecut deja vremea când ne omoram între noi — 
interveni Arwen. 

— Serios? Ai uitat ce-ai păţit în Meteor? 

— Nu m-au omorât. 

— Presupun că doreau să obțină de la tine ceva. Ce? 

Avionul Air Force One se prăbuși chiar în faţa lor și se 
dizolvă în asfalt. 

— Las-o baltă — mârâi Sebastian. Poţi localiza? 

Puștiul oftă. 

— Da. Nu-i mare lucru. Deschid o poartă, ce puii mei? 
De fapt, creez o sincronicitate... 

— Atunci fă-o, la naiba! Pe bune că suntem rupți de 
oboseală! 

— Uite, — se enervă Puștiul — știi ce?... 

— Ai spus că suntem împreună! Uiţi aşa repede? 

Urmă un moment în care se cântăriră reciproc, încer- 
când să se convingă unul pe celălalt — Sebastian, că nu e 
momentul să mai zăbovească, iar celălalt că nu e momen- 
tul să se certe. 

— Bine, Lăsaţi-mă puţin... 

„Class legatura (Anna); // void citire_date(hotel); #in- 
clude <iostream.h> 

struct cladire... Doamne, ce naiba spune? Trebuie să 
mă învețe neapărat limba asta, el pretinde că e o ordine 
până și în haos... într-o zi nu vom mai fi împreună, tre- 
buie să știu...” 

Un dreptunghi întunecat se deschise în fața lor. Puștiul 
intră fără să-l intereseze dacă e urmat sau nu de cineva. 
Nici nu era nevoie; previzibil, toţi se grăbiră. A fost ca tre- 
cerea printr-o pânză subțire: se treziră la marginea unui 
bulevard, în fața unei clădiri cu trei etaje care părea ne- 
afectată de incluziunile de pe net. Asta, însă, până îi dă- 
deai ocol și observai că trei sferturi din clădire aglutina- 
seră cu un cristal uriaș, multicolor și fascinant. 

— Suntem pe bulevardul Ecaterina Teodoroiu -— citi 
Jean o plăcuță montată pe un stâlp aflat în imediata lor 
apropiere. 

Puștiul se apropie de intrarea în hotel. Un vânt puter- 
nic izbucni de undeva, din dreapta, și-l făcu să se încline 
pentru a-și păstra echibrul; apucă cu greu bara metalică 
verticală montată pe ușă. Vântul, care ocolea clădirea ca 
o tomadă, îi proiectă în ceafă hârtii, bucățele de ambalaje 
și cioburi sidefii ce păreau de sticlă, dar care se dovediră 
a fi doar fragmente transparente de plastic. Ţinându-se 
de ușă cu mâna stângă, ridică mâna cealaltă și execută o 
serie de gesturi largi. Spuse ceva, dar ceilalți nu auziră 
nimic. Brusc, vântul se opri. Băiatul se scutură de resturi 
și le făcu semn celorlalți. Se regrupară. 

— La o parte. Daţi-vă la o parte! 

Deschise ușa brusc şi un șuvoi de apă năvăli din hotel. 
După un minut, șuvoiul se domoli. 

— Crezi că putem dormi în paturi ude? făcu Jean. 

— Sus trebuie să fie uscat. | 

Călcând ultimele firicele de apă, ajunse în hol și cântări 
cu atenţie interiorul. Din pereţi țâșneau cristale lungi și 
subţiri de cuarț ce transformau încăperea în interiorul 
unei geme. Undeva, de partea cealaltă, zăriră scările către 
etajele superioare. În dreapta și în stânga, alte încăperi 
păreau susținute și împodobite de coloane de cristal. 

— Bar, mese, saloane decorate impecabil... asta a fost 
odată aici. Îmi place. Cristale, nu alte bazaconii... 

— Nu erau înainte, este? 

— Sigur că nu — pufni Sebastian. Dar e mai frumos așa. 
Înainte era banal. 

— Şi acum ce facem? 

— Urcăm — arătă Puștiul către capătul scărilor. Pe-aici 
e totul ud. 

O luă înainte, iar ceilalți îl urmară. La etajul următor îi 
aştepta un mic hol din care se putea intra în camerele ho- 
telului, către dreapta şi către stânga. În hol, lângă o fe- 
reastră cu geamurile sparte, dincolo de care se zărea o 
imagine a Big Ben-ului, se aflau o masă şi patru fotolii 
pline de praf. Șterseră suprafețele ce imitau pielea cu ce 
găsiră la îndemână, în principal bucăţi dintr-o perdea 
aproape putrezită — și se așezară. Un obiect greu de iden- 
tificat trecu zburând greoi prin fața ferestrei, în imediata 
apropiere a clădirii. Două păsări albe intrară de-afară pe 
geam și se prefăcură într-o pulbere fină. 

— Se pare că nu mai e nimeni pe-aici — oftă Sebastian. 
Poate e mai bine. 

— Haideţi să mâncăm ceva sau să bem! făcu Jean. 

— lar ţi-e foame? dădu amuzat din umeri Puștiul. 

— Ţie nu? Nu te mai preface. Au trecut destule ore de 
când am mâncat în bucătăria amicului tău și am făcut 
cunoștință cu șobolanul lui preferat. 

— De unde ştii că era şo... 

Vorbise Arwen, dar nu apucă să termine fraza. 

— Nu știu, am zis şi eu așa! 

— Nu vă certați! 

— Nu ne cer... 

Jean încremeni cu gura căscată. Vocea care-i îndemna 
să nu se certe nu era a niciunuia dintre ei. Puștiul roti 
ochii peste tot, dar nu zări pe nimeni. 

— Dacă tot ne-ai vorbit, ce-ar fi să te arăţi și să facem 
prezentările? Nu avem de gând să facem rău nimănui. 

— Eşti sigur? 

Se auzi o bufnitură, ca un scaun trântit pe parchet. 

— Suntem siguri. 

— Intră în camera aia, din stânga ta — păru vocea să se 
adreseze doar Puștiului. Sunt acolo. 

Băieţii se priviră. Sebastian o luă de mână pe Arwen. 

— Ce facem? 

— Mergem - deschise brațele Puștiul. 

— De ce nu vine ea aici? 

— De unde știi că e o „ea”? 

— Vorbește cu glas subțire, ce naiba, voi nu v-aţi prins? 

— Ai urechi foarte fine când e vorba de vocile damelor 
- rânji Puștiul. Poate ai dreptate, e o „ea”. Sau nu e o „ea” 
și se preface. De pildă, un monstru dintr-un film imbecil, 
dar cu mare priză la public, ce poate lua orice înfăţişare 
dorește pentru a-și ademeni victimele. Sau o vampi- 
roaică. Sau o gagică zombi gata să te muște și să te infes- 
teze. Sau un homosexual deghizat... 

— Du-te dracu. Bine, deci e cazul să fim atenţi, asta-i 
chestia de care vorbim, nu? 

— Despre asta nu trebuie să vorbim. E singurul lucru 
de la sine înțeles în lumea asta nenorocită. 

Puștiul se ridică, își săltă pe umeri rucsacul și făcu doi 
pași către ușă. 

— Puteţi veni, dar nu chiar în spatele meu. 

Apăsă ușor clanţa, iar ușa se deschise fără măcar să 
scârțâie din balamale. Băiatul întră în holul aflat dinaintea 
camerei de dormit. 

— Unde ești? 

— Aici... 

Vocea venea dinspre baia a cărei intrare se schița ime- 
diat în dreapta. Puştiul făcu un semn de atenţionare către 
ceilalți, care se apropiaseră, apoi vorbi către persoana pe 
care o bănuia dincolo de ușă: 

— Vin. Pot veni, da? Nu-ţi fac niciun rău. 

Îi răspunse un fel de oftat. Apăsă încetișor pe clanță. 

— Ce faci, nu intri odată? E curent! 

Un nou zgomot. Băiatul intră. Făcu semn să nu fie urmat 
de nimeni și închise ușa în urma lui, fără să-i pese de curio- 
zitatea celorlalți. Lipsi multă vreme; Jean se învârtea ca 
un tigru în cușcă prin fața ușii, iar Sebastian se așezase 
pur şi simplu pe jos, lângă peretele opus, și o luase în braţe 
pe Arwen. În cele din urmă, Puștiul deschise uşa larg. 

— Puteţi intra. 

Arwen şi Sebastian se ridicară. Jean înaintă grăbit și se 
opri în cadrul ușii. Privi înăuntru și râse. 

— Wow, ce de oglinzi! 

În mijlocul încăperii cu pereți acoperiți de oglinzi ce 
creau iluzia unui spațiu vast și misterios, pe un scaun de 
WC transformat cu ajutorul unor perne brodate într-un 
fotoliu confortabil, stătea așezată o femeie de vârstă mij- 
locie, purtând o rochie simplă, neagră, care îi sublinia 
zvelteţea siluetei. Puștiul se așezase în faţa ei pe covor şi 
îi invită pe ceilalți să procedeze la fel. Jean dădu din cap: 

— Nu, ce naiba, vreau un scaun! 

Femeia râse. 

— Scaunele sunt dincolo. Dacă le aduceţi, trebuie să le 
duceţi înapoi când plecați. Dacă le aduceți... 

— De ce nu? Ce e acolo? 

— Stai liniștit — îi sugeră Puștiul. Dincolo înseamnă 
dincolo de oglinzi. Nu mai e altă cameră. 

— Sunt foarte multe camere — explică femeia. Asta fac 
oglinzile paralele: creează camere peste camere. 

Sebastian se văzu multiplicat parcă la infinit în patru 
direcții simultan; totuși, ceva nu părea chiar în regulă. 
Mişcă o mână, iar imaginile îl imitară — însă unele reali- 
zară gestul cu oarecare întârziere. Apoi privi la imaginile 
celorlalți și constată că, de la un anumit număr de multi- 
plicări încolo, difereau semnificativ de originale. În sfârşit, 
căută imaginea femeii care-i chemase în cameră, dar 
aceasta nu se vedea nicăieri. 

— De ce nu apari în oglinzi? o întrebă. 

— Pentru că nu sunt în ele. După cum vezi, mă aflu aici. 

— Dar toate lucrurile se reflectă în oglindă! 

— Nu pot fi acolo atâta timp cât sunt aici, ce e greu de 
înţeles? 

— Atunci, noi de ce suntem și acolo? 

— Pentru că sunteţi şi acolo. Eu sunt doar aici. 

Sebastian se scărpină în cap. 

— Totuşi, mi se pare că și noi suntem doar aici. 

— Dacă sunteți și acolo înseamnă că nu sunteți doar aici. 

— Las-o baltă — făcu Puştiul. Și staţi odată jos, scaune 
sunt doar dincolo. 

Le arătă cu un gest câteva scaune care, într-adevăr, apă- 
reau multiplicate în suita de imagini din oglinzi, dar lip- 
seau cu desăvârşire din cameră. 

— Ha! făcu siderat Jean. Deci, se poate merge acolo! E 
tot o chestie din anapoda, așa-i? 

— Nu știu. Totuși, prefer să nu încerc. Ea mi-a spus că 
nu e bine. 

— Nu te mai poți întoarce? 

— Nu vei şti unde să te întorci — explică, parcă plicti- 
sită, femeia. Nu vei mai nimeri reflexia din care ai venit. 

— Ai încercat? vru să ştie Jean. 

— Da. De-asta sunt aici. Nu m-am mai putut întoarce 
acasă. De fapt, acum nici nu mai vreau să mă întorc. O să 
stau aici să veghez. Nu contează unde veghezi, în toate 
lumile se veghează la fel. Până la urmă, o să îmbătrânesc 
şi-o să mor, dar acolo unde șirul imaginilor ființelor care 
aș fi putut să fiu e rupt, altcineva o să vegheze mai departe... 

Glasul femeii suna sumbru. Aplecase capul ca și când 
ar fi ascultat cuvinte aparținând unei voci interioare. Ri- 
durile îi înconjurau ochii tulburi, făcându-i să pară mai 
rotunzi decât erau în realitate. Ridică încet mâna dreaptă 
arătând într-o direcție nedefinită. 

— Vin de-acolo. Șirul imaginilor mele s-a rupt în locul 
din care am plecat, așa că tot șirul a dispărut. Asta se va 
întâmpla și cu voi dacă treceţi dincolo. Dar e treaba voas- 
tră. Eu rămân aici să veghez... 

Cei trei băieți și Arwen schimbară priviri contrariate. 
În sfârşit, se așezară încet lângă Puşti și așteptară o vreme 
nemișcaţi. Femeia nu-i băgă iar în seamă decât târziu, ca 
și când și-ar fi amintit deodată că nu e singură. 

— De unde veniți? Unde vă duceți? 

— De nică... — începu Jean, dar Sebastian îl înghionti. 
Puștiul îi mulțumi din priviri şi zise: 

— Încercăm să găsim un drum. Să ieşim din oraș. 

— Din oraș se iese ușor — râse femeia. Doar că vei nimeri 
în alt oraș. Altă imagine în oglindă. Va fi la fel, sau aproape 
la fel. 

— Și atunci? rosti, cu sufletul la gură, Sebastian. 

— Lumile seamănă între ele, dacă sunt suficient de 
apropiate. Stau una lângă alta ca foile într-o ceapă. Altele 
sunt îndepărtate și îngrozitor de diferite. Există o artă de 
a le colinda, veche de mii sau chiar milioane de ani. Am 
auzit... dar nu știu mai mult. Legende. 

— Ce știi de Lumină? 

— A făcut-o un om, demult... 

— Nu e din anapoda? se miră Sebastian. 

— De pe net? Nu, sigur că nu. 

— Ce e Lumina? 

— E calea. 

— Cum adică? 

— Nu ştiu. Vă spun ce-am auzit. Nu m-a interesat. Eu 
mă aflu aici să veghez. 

Puștiul îi făcu un semn să se uite în primul rând la el. 

— Hei, ce veghezi? 

Femeia oftă, dar apoi un surâs meditativ îi poposi pe 
buze. 

— Veghez. Aştept ziua când se va trezi Peștele. Se va 
întâmpla curând, o simt. 

Băiatul o privi uimit, dar şi bănuitor. 

— Nu înţelegi, așa-i?... la spune, tu ce crezi că sunt ima- 
ginile din oglindă? 

— Reflexii, ce altceva? 

— De ani buni nu mai sunt doar atât. O poveste veche 
spune că un blestem a adormit imaginile din oglinzi. Le-a 

obligat să urmeze mişcările noastre și să trăiască aidoma 
unui vis. Dar va veni curând ziua în care blestemul se va 
risipi aşa cum se risipesc toate blestemele — și atunci... 

Femeia tăcu iar, privind gânditoare spre nicăieri. 

— Și atunci? o zgândări Jean nerăbdător. 

— Prima ființă care se va trezi va fi Peştele. Va veni ziua 
când apele tuturor oglinzilor lumii se vor despărți și pe 
mijlocul fiecăreia dintre ele va apărea o dungă subțire. 
Acela e Peștele, vestitorul. Va începe să navigheze învol- 
burând imaginile lumilor, iar făpturile din oglinzi se vor 
trezi la adevărata lor viață. Eu veghez, aştept acel moment, 
acea clipă. Abia atunci mă voi mai putea întoarce acasă... 

Puștiul îngustă ochii, apoi clipi de câteva ori și se în- 
toarse către ceilalți: 

— Plecăm. 

— Ce? se mirară. 

— Plecăm. Hai sus, aceea e ușa. 

— De ce plecăm? 

— Vă explic după ce ieşim de-aici. Şi către femeie: 

— Te lăsăm să veghezi. Nici nu trebuia să te deranjăm, 
am înțeles acum. Oricum, mulțumim pentru găzduire. 

Îşi luă în spate rucsacul şi ieși repede. Ceilalți îl ur- 
mară, dar tot nelămuriți. În hol, Puştiul le făcu semn către 
scări: 

— Afară. Acum! 

Coborâră aproape alergând și se treziră în stradă. Vis- 
a-vis, un pachebot traversa greoi o felie de realitate vir- 
tuală, iar valurile pe care le producea se rostogoleau peste 
asfalt fără să reuşească să-l ude. 

— Și acum, ce facem? oftă cu năduf Jean. 

— Acum căutăm un alt loc de dormit. 

— De ce n-am rămas? 

— Simplu. Nu-mi plac capcanele. Vouă vă plac? 

— Ce capcană? îngână Sebastian. 

— Acolo e o stradă care se numește Comuna din Paris 
— trecu Puștiul peste întrebarea băiatului ca peste ceva ab- 
solut neesenţial. Pe colț se poate zări o căsuță decentă, 
bine? Trebuie să ne odihnim undeva, când ne trezim mer- 
gem pe Griviței să-i căutăm pe smoliți. 

O luă înainte, dând un șut unui mic folder galben care-i 
stătea în cale. Piciorul îi trecu prin obiect. Merse mai de- 
parte urmat de ceilalţi și se opri în faţa curții căsuței. 

— Intrăm. Are un câine rău. De fapt, a avut. Acum două- 
zeci de ani... 

Împinse poarta metalică. Dincolo se vedea o mică gră- 
dină în care cineva scurmase recent pământul. Se regru- 
pară în fața ușii de la intrarea în casă şi tresăriră speriați 
auzind mârâitul care venea de undeva, din spatele unui 
tufiș. În urma mârâitului se năpusti către ei un câine mare, 
ciobănesc, care începu să latre mai degrabă intrigat decât 
furios. Sebastian întinse mâna către el. 

— Hei, cuțu, cuțu, nu vrem să-ți facem niciun rău! Ce 
ziceai, acum douăzeci de ani? E viu, ce crezi, e adevărat? 

Câinele se potoli repede şi începu să miroasă curios 
mâna întinsă. 

— Teoretic, n-are cum — mormăi Puștiul. 

— Pare amabil — râse Arwen. Hai, vino aici. 

Îi puse palma pe cap, iar câinele se lăsă bucuros mân- 
gâiat. 

— Mie mi se pare foarte adevărat. 

— Asta înseamnă că nu e de-acum 20 de ani — clătină 
din cap Pușştiul. Probabil cineva are grijă de el. 

— Uite și soneria — arătă Jean un mic obiect poziționat 
lângă uşa de la intrare. Încercăm? 

Şi cum toţi mormăiră afirmativ, apăsă pe buton. Nu se 
auzi nimic, aşa că repetă gestul. Tot nimic. 

— Poate e defectă — își dădu Sebastian cu părerea. 

— Eu cred că nu e nimeni acasă. Intrăm? 

Sebastian dădu aprobator din cap. Jean împinse ușa și 
se trase înapoi speriat. Un lighean așezat cu intenţie dea- 
supra ușii se prăbuși zăngănind. Arwen chicoti: 

— Ăsta a fost plin cu apă odinioară, trebuia să ude ne- 
poftiții... 

— Ar fi trebuit să fie o glumă? pufni circumspect Puştiul. 

— Proastă — preciză Jean, care se speriase. Împinse 
către interior ligheanul şi făcu doi pași înainte. 

— Așteaptă — se luă după el Puștiul. Să vedem ce-i acolo. 

— Îngeri. Doi îngeri, tată și fiu. Acolo, în capul scărilor... 

Câinele se strecură printre ei şi se năpusti către scările 
interioare. Puștiul remarcă liniile fine ale unor instruc- 
țiuni, dar animalul trecu pur și simplu prin ele fără ca 
asta să pară că l-ar deranja. 

— Aţi văzut? șuieră Sebastian. 

— Mda. Totuşi, câinele ăsta nu e din anapoda. De alt- 
fel, instrucțiunile afectează şi imaginile de pe net, e nor- 
mal să fie așa — comentă Puștiul. 

— Atunci, de ce nu e afectat? 

— De unde puii mei să ştiu? Ai răbdare! 

Şterse cu un gest firele instrucțiunilor ucigașe. În holul 
măricel al parterului se opriră și priviră în toate părțile 
cu un interes nedisimulat. 

— Oricum, frumoasă casă — își dădu cu părerea Jean 
și se scobi prelung în nara stângă. Puștiul îl plesni peste 
mână: 

— Te mănâncă creierii și nu știi cum să-i scarpini? Te 
rezolv eu altfel... 

— Nu, mersi, lasă... e frumos aici, crezi că au niște pa- 
turi bune? 

Câinele întoarse capul către ei și lătră de două ori, parcă 
îndemnându-i. 

— Ce zice? rânji Sebastian. 

— Pare să ne cheme la etaj — propuse Arwen. 

— Păi, hai să mergem... 

La etaj descoperiră un alt hol, mai mic, dar din care se 
deschideau patru uși distincte. Puștiul se apropie de prima 
și o împinse la perete. 

— Perfect — comentă. Ce părere aveți? 

Priviră peste umărul lui şi văzură o cameră mobilată 
cu pat, masă, scaune și dressing. 

— Arată bine. Hai și la celelalte. 

Încă două camere arătau la fel. În faţa ultimei uși, câi- 
nele se așeză înaintea lor și mârâi. 

— Poate e camera lui — râse Jean. Bine, bine, nu intrăm 
acolo... 

' Câinele se întoarse către ușă și ridică una dintre labele 
din față. Imediat în fața camerei se tesu o rețea deasă de 
instrucțiuni. Puştiul încremeni cu gura căscată. 

— Aţi văzut?! Aţi văzut ce-a făcut?! Să rămân dambla- 
giu o mie de ani, nu poate fi adevărat! 

— Ăsta nu e câine — se hazardă Sebastian. E altceva. 
Hei, pari prietenos... ce eşti? Cine ești? 

— Fiinţele net-ului — păru să înțeleagă Jean. Întâi șobo- 
lanii, iar acum... 

— Ce vezi? Vezi ceva? îl ademeni Puștiul. 

— S-au adaptat. Se descurcă. Un spațiu nou. Pe noi, 
rațiunea ne blochează. Vrem ordine în toate. Ei doar se 
descurcă. Instinct. Adică, cineva care simte în spatele 
simțurilor. Au murit mii de șobolani ca să apară primul 
şobolan ca ăia... mii de câini ca să apară el. Și nu e singur. 
Înțelegeţi? Dincolo de ușă e cățeaua. Are pui. Puii net-ului. 
Ei simt ceea ce noi abia doar știm. Învață din prima clipă 
să trăiască aici. 

— Ca să creezi instrucțiuni protectoare ai nevoie de 
rațiune, de algoritmi! se împotrivi Puştiul. 

— Nu - continuă Jean visător. Ai nevoie doar de voința 
de a crea. Vor trăi și se vor înmulți. Știu ce au de făcut, iar 
ce nu știu, vor învăța de la părinții lor... 

— Incredibil! rosti Sebastian. 

— Viaţa merge înainte, nu poate fi oprită. Acest loc a 
devenit pentru ei lumea... 

Câinele părea să le înțeleagă cuvintele. Înaintă doi paşi 
și-i privi cu o uimitoare demnitate. Sebastian clătină din 
cap. 

— Bine, băiete, nu te deranjăm. Nici pe tine și nici fa- 
milia ta. Ocupăm camerele libere, OK? 

„Nu se ştie câte lucruri sunt semni- 
ficate de cuvintele a fura, a semăna, 
a cumpăra, a păstra tăcerea, a vedea 
ce trebuie făcut; căci cunoaşterea 
aceasta nu e dobândită cu ajutorul 
ochilor, ci printr-o altfel de viziune.“ 
Marcus Aurelius 


— M. se pare mie sau câinele ăsta se hrănește 


din anapoda? sughiță Jean. 

Dormiseră, mâncaseră, iar acum trecuseră la bidonașul 
de vin. 

— Nu te poți hrăni din anapoda - clătină din cap Puștiul. 
E ca și când ai încerca să mănânci fotografia unei fripturi 
în locul fripturii. 

— Totuşi — insistă Jean. Mi se pare ciudat. Sunt multe 
lucruri ciudate. Aia aveau curent electric de pe net, ţii 
minte? Și apa caldă de la Debarcader venea de pe net. 

— Asta e altceva. Energie probabil că se poate consuma, 
în anumite condiţii. Dar să te ghiftuiești cu mâncare elec- 
tronică mi se pare cam mult. 

— Ai încercat? 

— Nu, ce dracu, ai înnebunit? 

— Atunci, de unde aduce câinele mâncare cățelei lui 
şi căţelușilor? 

— Nu știu. De ce nu-l întrebi? 

— Probabil jefuiește vreun depozit — interveni Seba- 
stian. 

— Să mori tu? Ai văzut ce-a adus azi-dimineață? Avea 
în plasa aia pe care o târa după el pulpe de pui, carne proas- 
pătă — părea de vacă — și pâine. De unde pâine în depozite? 
Aia nu se depozitează, mucezeșşte în două zile! 

— Atunci, a jefuit bucătăria cuiva. 

— Şi mai avea și legume — continuă Jean. Ce face cu le- 
gumele? Câinii nu mănâncă așa ceva! 

— Poate ei mănâncă. Chiar tu ai spus că se adaptează. 
În condiţii limită, evoluţia e accelerată. 

Sebastian căscă și se întinse. 

— Băieți, lumea asta oferă o mulțime de lucruri pe care 
încă nu le folosim pentru că nu le înțelegem. 

— Nu e nimic de folosit — respinse Puştiul ideea. Algo- 
ritmi, interferenţe. Nimeni nu poate duce aici un război. 

Sebastian deveni atent. 

— Ce vrei să spui prin asta? 

— Că nu știm ce-am putea folosi aici ca armă cu excep- 
ţia bâtelor. 

— Asta-i aiurea. Doar pui capcane care pot să ucidă... 

— Da, dar nu sunt arme. E altceva. E ca și când ai avea 
la tine cuțit și ai lua cuiva gâtul. Cuţitul nu e chiar armă, 
e o unealtă, cum să zic... îl poți folosi la multe. Nu e ca o 

mitralieră care e bună la un singur lucru. Or fi arme as- 
cunse sau prin depozite militare vechi. Problema e: la ce 
bun te-ai căra cu ele? 

— Andrei... ăla de-i zici habotnic... spunea că a găsit 
arme în niște foldere. 

— Mada. Presupun că poate speria pe cineva cu ele. Dar 
sigur nu sunt funcționale. 

— Şi dacă... 

— În puii mei, nu pricepi? Nu te poate nimeni împușca 
folosind fotografia unui pistol! E ca și cu mâncarea, ce 
naiba! Nu poţi mânca din virtual! 

— Și totuși, lucruri de pe net ne ucid! 

— Nu ne ucid. Nu așa cum... 

— Atunci, de ce le ocolim? 

— Pentru că, la dracu, nu știm cum acționează de fapt 
asupra noastră. Sau, mai bine spus, asupra sistemului 
informaţional din care suntem constituiți ca bază a mate- 
riei trupurilor noastre. Ai senzaţia că o instrucţiune îţi taie 
gâtul de-adevăratelea? Sigur că nu! Interferează cu infor- 
maţia din corpul tău, asta-i tot. Îţi taie gâtul la nivel in- 
formațional. Şi crăpi! Lucrurile par făcute din informație, 
energie și materie. De fapt, totul nu e decât informație, 
energia şi materia sunt derivate! 

— Să mori tu? Te contrazici ca un idiot! Atunci, ce ne 
împiedică la modul real să mâncăm informaţia unei frip- 
turi și să ne săturăm? 

— Păi, hm, nu știu cum poți transforma... 

— Eu cred că e cineva care știe! 

— Cine? 

— FI! 

Sebastian arătă spre câinele care stătea tolănit pe un 
mic covoraş și-i privea cu îngăduință. Puştiul râse cu gura 
până la urechi. 

— Convinge-l să-ți arate, ce rahat! 

Sebastian strânse pumnii. 

— Ce-ar fi să nu mai vorbești urât? Ce-ar fi să nu mai 
vorbim niciunul urât? 

— I-ai luat în serios pe habotnici? 

— Nu — mârâi cu încrâncenare Sebastian. Dar, uite, 
între noi e o fată. Chiar nu-mi mai place să... 

— E gagica ta, e treaba ta. 

— Nu e gagica.mea. 

— Serios? Încă nu? 

— Nu. Şi nici nu vreau să mă port așa, ca ultimul mito- 
can. Hai să facem un pact. 

— Un pact despre gagici? punctă ironic Jean. 

— Tu să taci. Vorbesc cu tine — se întoarse iar spre Pușşti. 
Un pact. Facem un pact? 

— Hai, zi-i. E distractiv. 

— Dacă-l conving pe el — arătă spre câine — să ne spună 
de unde aduce mâncarea, iar mâncarea e din anapoda, 
nu mai vorbim urât. OK? 

— Nu știu ce te-a apucat — râse iar Puștiul, dar... OK. 
M-aş bucura să ai dreptate. N-ar mai trebui să jefuim de- 
pozite. 

— Şi poate ne înveți limba câinilor — râse şi mai tare Jean. 

Sebastian se ridică și merse în fața dulăului. Se așeză 
turceşte și făcu gesturi largi să-i atragă atenţia. 

— Hei, uite-aici! Vrem să mâncăm. N-avem ce mânca! 

Mestecă în gol de câteva ori și își arătă gura cu un deget. 
Câinele mârâi. 

— Uf, nu pe tine! 

Făcu un gest și mai larg arătând ușa. 

— De unde? Hm? De unde mâncare? Arată-mi! Poți, vrei? 

Jean se tăvălea pe jos de râs. 

— Desenează-i! Fă-i o diagramă! propunea printre ho- 
hote. 

Arwen se ridică şi se apropie de câine. 

— Îmi dai voie? rosti către Sebastian. 

Mângâie ușor patrupedul și se aplecă spre urechea lui. 
Şopti ceva. Câinele deveni atent, apoi se ridică. Porni spre 
ieşire; la capătul scărilor, privi către ei. 

— Mergem? îi îndemnă fata. 

— Chiar l-ai convins? chicoti nesigur Puștiul. Bine, mer- 
gem, de ce n-am merge? Dar chiar ne duce la...? 

Întrebarea rămase suspendată în aer. Se luară pe urma 
câinelui și coborâră scările. Apoi ieșiră în grădină. Ani- 
malul se strecură printr-o despărțitură a gardului și îna- 
intă de-a lungul unei proiecții ce reprezenta un drum de 
țară sub un soare torid. Merseră după el minute lungi, 
neștiind ce să creadă; drumul cotea printre fânețe peste 
care zburau avioane ciudate de hârtie, unite într-un stol 
enorm, amintind de un stol de pescăruși. La un moment 
dat, trecură în goană pe lângă ei doi dinozauri pitici, dar 
câinele nu-i luă în seamă. Hotărâră, tacit, să facă la fel. La 
capătul drumului se afla plantat un imens panou publi- 
citar pe care se aflau afişate diferite produse alimentare. 
Câinele se opri în fața acestuia şi privi cu atenţie. 

— late uită! făcu Puştiul, căscând o gură uriașă. Să nu-mi 
spui... 

Câinele desenă cu una din labele din față un cerc mare 
în țărâna drumului. Apoi privi iar către panou. 

— Ce face? se miră Jean. 

Puştiul privea fascinat. 

— Materializează... transformă informația în energie 
și energia în materie. Am crezut că nu e posibil așa ceva... 
o, Doamne! Cum naiba face asta? 

Cercul trasat în țărână se umpluse cu cârnaţi, jam- 
boane și felii de ceafă de porc prăjită impecabil. 

— Cum rahat face asta? 

— Nu fi măgar — îl apostrofă Sebastian. Ai promis ceva, 
ai uitat? 

— Bine, bine... nu vorbesc urât. Dar nu pricep! 

— Evoluţia — surâse ușor Sebastian. Cum face? Proba- 
bil nu vom afla niciodată. Dar o face. 

Câinele privi peste umăr către ei, parcă așteptând ceva. 

— Hai să adunăm mâncarea şi să mergem — îi îndemnă 
Jean. Nu vedeţi, asta vrea! 

— Şi noi vrem -Îl susținu Sebastian. Hai, umpleți papor- 
niţele! 

— Cum face asta? Cum? mormăia în continuare, în- 
gândurat, Puștiul. 

— N-o să pricepem. Nu e pentru noi. E doar pentru ei. 
Vin din urmă, ocupă un habitat golit. 

— Atunci — continuă Puștiul — pot materializa și arme. 
Asta apropos de ce vorbeam mai devreme. Dresezi un 
câine, îl convingi să facă arme și cucerești noua lume... 

— Hei, te-ai tâmpit? îl apostrofă Jean. Ai chef de cuce- 
riri? Te şi văd în fruntea unei armate de ciobănești! 

— Ei, vorbeam așa... 

- — Ți-am spus. E vremea lor. Câini, șobolani... 

— Viaţă — completă Arwen. 

— Ia priviți! Vedeţi asta? arătă Puștiul către cer. 

Un om plutea la mică înălțime. Pășea, pur și simplu, 
pe aer și privea în stânga și în dreapta ca la promenadă. 

— Ei și? pufni Jean. 

Câinele se așeză și privi la rândul lui. Apoi schelălăi 
ușor, privindu-i ca și când i-ar fi întrebat ceva. 

— E din anapoda. Ce-ţi pasă? 

Dar câinele schelălăi iar încetișor și se uită insistent 
către arătarea ce pășea la câțiva metri distanță de sol. 
Aceasta întoarse capul și păru să-i remarce. 

— Hei! În sfârşit, personaje! 

— Cine eşti? căscă Jean o gură uşor intimidată. 

— Of, joc într-o piesă tâmpită. Mă plimb. Ăsta-i rolul 
meu. Nu trebuie să vă deranjeze chestia asta prea mult. 
Cândva am fost un simplu rinocer, dar acum mă simt des- 
tul de bine. 

Puștiul se apropie și-l studie amuzat. 

— Despre ce e vorba-n problemă? 

— Permiteţi-mi să mă prezint. Mă cheamă Berenger. 

— Încântat — râse băiatul. Şi mai cum? 

— Nu știu. Aici nu scrie. 

În mâna ciudatului personaj apăru un teanc de hârtii. 

— Am mers departe — continuă. Am mers până la capă- 
tul lumii. Am mers pe jos până-n locul în care lumina se 

naște din ea însăși. O, știți cum arată locul acela? Nu vă 
spun; o să-l recunoașteți imediat. E locul în care te simţi 
ca un grăunte de grâu între două pietre albastre de moară. 
Acolo eşti și nu eşti în aceeași clipă. Doar atâta că nu există 
clipe. 

— Explică-ne — insistă Puștiul. 

— E foarte greu. Încerc mereu să mă conving că există 
lucruri de spus și că ele trebuie într-adevăr spuse. Ani în- 
tregi m-am legănat în iluzia că literatura e făcută pentru 
viaţă, că o completează, că-i astupă fisurile. Am ajuns azi 
să consider că dincolo de toți și de toate există o tăcere 
fundamentală, un mod de a nu spune mai puternic, mai 
important decât a spune... 

— Arată-ne măcar — îl încercă Jean. 

— E ciudat de ce mi se cere mereu asta, e abject. Nu 
merită să obligi pe nimeni să vorbească, indiferent dacă 
are sau nu ceva de spus. Încerc să scap din acest cerc întu- 
necat de cuvinte care îmbâcsesc creierul și nu te ajută să 
descoperi nimic; formulezi şi reformulezi la nesfârșit cău- 
tând cu limba un adevăr care rămâne, în orice caz, inex- 
primabil, de nepronunţat, compus din lucruri ce te încântă 
abia în măsura în care ajungi să le constaţi ireparabile... 

— Mda — îngână Puştiul. Să vorbim totuşi despre situa- 
ţia noastră. Vrem să ieşim din acest oraş. Ştii vreo cale? 

— Am trăit asta de multe ori. Am trăit într-o ţară ilu- 
zorie având eu însumi iluzia libertăţii. Dar eram închis în 
ea la fel cum cuvintele sunt închise în limbă fără să poată 
deveni libere, să evadeze din vocabular și să-şi ia zborul 
în stoluri aleatorii. Când mi-am dat seama, am făcut o de- 

presie. A fost îngrozitor. Una e să nu poti pleca și alta e 
să știi că nu poți pleca nicăieri... 

— E situaţia nostră — dădu din umeri Sebastian. Care-i 
soluția? 

— Înţelepții se pun în acord cu lumea; nebunii vor s-o 
schimbe. De aceea lumea e condusă de înţelepţi, dar evo- 
luţia ei se datorează nebunilor. Ce e mai bine să fii? 

— Spune tu! îl provocă obraznic Jean. 

— Of, nu ştiu. Suntem accesoriile unui cosmos rece, 
nepăsător; nu înțeleg de ce ne-am născut și de ce trebuie 
să murim. Nu știu cui folosesc viețile noastre şi cadavrele 
noastre... 

— Mda. Bine — rânji Puștiul. Filosofie ieftină. Dar Lu- 
mina? Am auzit că e o cale. 

— N-o cunosc, deși îmi dau seama că ar trebui, căci 
l-am iubit pe întemeietorul ei. 

— L-ai cunoscut? 

— Pe vremuri — se aplecă spre ei Bérénger — călătoream 
pe nori şi chemam balaurii să mă poarte printre lumi. 
Cred că şi el a încercat asta, nu se poate să nu fi dorit să 
încerce... 

— Ai fost dac? căscă gura Jean. 

— Am fost rege. Rege peste golul materiei. Așa mă de- 
finea și se definea un poet de demult. Nu contează. Ceea 
ce e important e că... 

Ridică un picior parcă dintr-un glod invizibil. 

— Aerul are multe feluri de-a fi aer. Uneori te împot- 
moleşti. Alteori parcă te duce vântul. E destul de cara- 
ghios să mergi mereu prin aer. Cineva a mers odată pe 
mare, dar n-a mers tot timpul pe mare... 

— Nu ne ajuţi — constată Sebastian. Voiam să știm mai 
multe despre Lumină. 

— Lumina? Oh... nimeni nu știe nimic despre lumină, 
în genere. I s-a calculat doar viteza. 

— Dormi tot așa, pe aer? îl opri Sebastian. 

— Păi, n-am mai dormit de multă vreme. Am uitat. Doar 
mă plimb și am o companie selectă. 

— Cred că-i văd — murmură Jean, cu ochii duşi în de- 
părtare. Englezi, nu-i așa? 

— Ei cred că sunt englezi — oftă omul. Dar cine ştie? 
Pot fi foarte mulți alții. Americani, chinezi... 

— Unde te duci acum? vru să știe Arwen. 

— Să găsesc un balaur. Mă purtau odinioară pe nori, 
dar sunt sigur că deja v-am spus asta. Mi-e dor de înălțimi. 
În calitate de simplu pieton, nu pot să mă ridic prea mult. 
Iar oamenii mă țin de vorbă, mă fac să întârzii. Unul chiar 
a vrut să-mi ia un interviu. L-am refuzat — sigur l-am re- 
fuzat, așa mi-aduc aminte. Sau nu l-am refuzat? Chiar nu 
ştiu. Vedeţi, pe vremuri făceam literatură și e lucrul care 
conta pentru destul de mulți. Azi mă simt foarte obosit 
de povestea asta, nu mai vreau să aștern nimic pe hârtie, 
mi se pare stupid și chiar ușor imoral. 

— Imoral? se miră Puștiul. 

— Da, desigur, cum s-ar putea numi tentațţia de a le în- 
târzia sau schimba altora procesele mentale, prezen- 
tându-le propriile mele procese mentale? Cum ați numi 
intenția de a-i convinge că există lucruri care nu există, 
sentimente care nu sunt sentimente și imagini a căror 
profunzime e controlată de altcineva — de mine, mai pre- 

cis? Vedeţi? E imoral să mă amestec în ideile și preferin- 
tele altora, în numele părerii, oricât de argumentată ar fi, 
că ideile și preferințele mele sunt de o calitate superioară. 
Până la urmă, nu există nimeni care să poată garanta asta. 
Așa că, la ce bun să încerci să schimbi oamenii, cu atât 
mai mult cu cât cititorii potențali s-au împuţinat ca nici- 
odată în istorie? A manipula... vedeți ce urât sună? Până 
la urmă, orice lucru scris are o adresabilitate, iar acela 
care primește mesajul va suferi o importantă perturbare 
a activităţii sale mentale. Se va gândi, apoi se va regândi. 
Își va pune întrebări pe care altfel nu și le-ar fi pus nici- 
odată. Lucrul ăsta mă face să mă simt vinovat, m-a făcut 
totdeauna să mă simt vinovat. Până și un simplu dialog 
devine periculos, creează probleme. Am ajuns să consider 
că nu e nimic mai important și, de fapt, mai natural, ca 
tăcerea. E singurul lucru care ne priveşte pe fiecare. Sin- 
gurul lucru în interiorul căruia trăim cu adevărat. la gân- 
diți-vă: ce-și spune un melc în cochilia lui? Poate nimic. 
Poate totul. Poate că tăcerea lui atinge absolutul, e adevă- 
rata reevaluare a sinelui și șansa lui de a evolua. 

— Ai spus: uşor imoral. Doar uşor — îl atenţionă Sebas- 
tian. De ce doar ușor? 

— Da, pentru că nimeni nu ne impune nimic. Putem 
recepționa mesajul, îl putem însuși sau îl putem ignora. 
Depinde de fiecare. Dar tăcerea... ah, tăcerea... vai, trebuie 
să plec! În lumea asta ciudată există undeva și balaurul 
meu, mă aşteaptă, sunt convins că știe că-l caut. Nu do- 
resc decât să mă înalt. 

Clătină obosit din cap și porni călcând aerul către o 
direcție care-l absorbi aproape imediat. Băieții se priviră. 

— E cazul să ne întoarcem — îngână Jean. Câinele ştie 
drumul. Și să mâncăm naiba ceva. 

— Cine-o fi fost individul ăla ciudat? 

— Tot din anapoda — presupuse Puştiul. Nu contează, 
nu ne-a spus nimic important în legătură cu Lumina. Hai, 
mâncăm și plecăm înapoi pe Griviței, să-i întâlnim pe 
smoliți. 

— De ce le-o zice așa? se întrebă parcă pe sine însuși 
Jean, luând-o pe urma câinelui, care nu-și oprise nimic 
din grămada de alimente. 

— Nu cred că le zice aşa. Doar habotnicii ăia le zic aşa. 

— Şi nici ălora nu le zice habotnici — încercă să pună 
lucrurile la punct Sebastian. Doar tu le spui așa. 

Puștiul râse cu gura până la urechi. 

— Mă bucur pentru ei că nu sunt de-a dreptul fanatici. 
Cu habotnicii te mai înţelegi. 

— Nu fii măgar. Sunt oameni de treabă. 

— Am zis eu că n-ar fi? Hai, pace! Uite ce repede am 
ajuns! 

Într-adevăr, drumul înapoi păru mult mai scurt. Se tre- 
ziră în curtea casei și oftară mulțumiți. Sebastian se opri 
în faţa câinelui, care dădu ușor din coadă. 

— Mulţumim mult. Te-aş mângâia, dar tot nu știu 
dacă-ți place sau te prefaci din complezenţă... 

— Îi place — interveni fata. 

Sebastian întinse mâna, îl mângâie pe cap și îl scărpină 
între urechi. Animalul — în măsura în care mai putea fi 
numit așa — păru că zâmbește. 

— Hai să mâncăm - propuse Jean. Stăm afară? 

Mica grădiniță era prevăzută și cu o băncuţă de lemn 
pe care s-ar fi putut așeza. Pușştiul privi spre cerul lipsit 
de nuanţe. 

— Nu. Presimt niște chestii. Hai înăuntru. 

Câinele amușină aerul, păru de acord și se grăbi să 
intre primul. Imediat după ce se văzură toți în hol, un ful- 
ger străbătu atmosfera și începu să plouă cu mici figurine 
de cauciuc care săreau în toate părțile când atingeau solul. 
Printre ele, Jean zări un picior. 

— Pare o bucată din domnul Berenger. 

— Mda - chicoti Puştiul. Poate s-a înălțat prea mult, 
cine știe? Și a întâlnit un balaur flămând ca noi... 

Întinseră mâncarea pe o măsuță și se apucară să mes- 
tece cu poftă. Câinele îi părăsi şi urcă la etaj. 

— E o problemă. Smoliţii. Cum îi găsim? întrebă Sebas- 
tian. 

— Nu ştiu — pufni cu gura plină Puştiul. Mergem acolo, 
poate apar. 

— Strada aia e afectată serios de anapoda. 

— Încercăm. Habotnicii cum fac? Presupun că-i aşteaptă 
pe undeva, unde e mai liniște... 

— Bine, încercăm. Hai, ați terminat? Facem bagajele. 

— Cred că o să mai trecem pe-aici — se amestecă Jean. 
Putem găsi mâncare din belșug. 

— Dacă nu cumva gazda se va plictisi de noi şi ne va 
da afară — ridică din umeri Sebastian. Chiar crezi că se va 
simți mereu obligată să ne hrănească? 

— Te referi la câine? Tot nu pricep cum materializează 
— se scărpină după o ureche Puștiul. Ce naiba înţelege el 
dintr-un fişier header? 

— Ți-am spus: probabil n-o să aflăm. Nu foloseşte cu- 
vinte, ca tine, merge pe altceva. Suntem gata? Atunci, 
Puştiule, poate ar trebui să ne duci cumva din nou pe 
Griviței. Dar nu la liceu. 

— Bine, ieșim. Staţi grupați în spatele meu. 

În curte, Puştiul alese o direcţie printre doi arbuști 
ornamentali. 

— Până la urmă, ai dreptate — întoarse capul către Se- 
bastian. Eu folosesc cuvinte, dar nu e vorba numai de 
asta. Mai e ceva, mult mai complicat și despre care nu pot 
povesti nimic. Pentru chestia aia nu există suficiente cu- 
vinte. E o stare diferită a conștiinței, nu cred că un om 
obișnuit o poate reproduce... Berenger ăla avea dreptate, 
cuvintele nu pot numi decât lucrurile comune. 

„La naiba — gândi Sebastian. Asta înseamnă că degeaba 
aș încerca să învăţ limba aia ciudată...” 

Înaintea lor, Puștiul crea ceva. Acel lucru, sclipind 
uimitor, pornea chiar din fața tălpilor lui și nu se putea 
vedea unde duce. Semăna cu un fel de pod, dar unul 
făcut din aur și pietre preţioase. 

— Mergeţi pe mijloc, în spatele meu, nu vă apropiaţi 
de margini — îi preveni acesta. Și mai ales, nu priviţi în 
sus. 

Jean nu se putu stăpâni și aruncă o ocheadă, dar plecă 
repede capul, palid la față. 

— „dracu... —- mormăi. Bine, nu privim în sus. 

Porniră pe podul de aur în șir indian. După câteva sute 
de metri, podul începu să se transparentizeze. Sebastian 
se opri prudent. 

— Sigur putem merge mai departe? Parcă aș călca pe 
un pod de sticlă... 

— Ţi-e frică de înălțime? râse Puștiul. Mai avem câțiva 
pași. 

Sebastian privi prin substanța podului, dar ceea ce i se 
păruse a fi orașul privit de la înălțime dispăruse într-un 
fel de ceaţă albicioasă. Se liniști. 

— O iluzie, aşa e? 

După câteva momente simți sub tălpi asfaltul fierbinte 
al străzii. Din stânga îi lovea un soare nimicitor care stră- 
lucea pe un cer de un albastru închis, aproape violet. 
Ceva semănând unei pânze albe obtură o clipă lumina 
soarelui, apoi se topi aidoma unui norișor. 

— Poftim - îi atenţionă Puștiul. Suntem pe Griviței. 
Ce-a mai rămas din ea. 

Planuri articulate ciudat tăiau strada la nord de liceu, 
secționau construcțiile vechi. Înaintând, constatară că 
aproape la fiecare doi-trei pași puteau vedea soarele într-o 
altă poziție. Dimineţi consecutive întretăiate de amiezi și 
înserări melancolice le punctau înaintarea; din loc în loc, 
pe marginea străzii, zăreau pomi înfloriți, grădini ciudate 
crescând în diferite unghiuri cu orizontala, apoi pomi în- 
cărcați de zăpadă, în dreptul cărora se trezeau izbiți de 
năvala crivățului. Încă doi pași, altă primăvară, un roi de 
săgeți pe care Puştiul reuși să-l abată la timp, câteva fol- 
dere galbene îngrămădite la rădăcina unui nuc ale cărui 
ramuri pluteau în aer, la o oarecare distanță de trunchi, 
apoi o colină îndepărtată, în vârful căreia răgea un tyra- 
nozaur. 

— Halal peisaj — pufni Jean când zări în dreapta un mic 
vulcan erupând. Unde mergem? Aici nu prea ai unde să 
te aşezi, toate sunt anapoda. 

— Mergem la întâlnire. Undeva trebuie să existe un loc 
mai sigur unde așteaptă smoliții. 

— Mulţi îngeri — mormăi Jean. Acolo. les dintr-o casă 
în flăcări. 

— Lasă-i, mai bine încearcă să găsești un loc liniștit. 

— În grădiniţa aia. E cineva acolo... 

— Tot înger? 

— Nu. Sunt trei. Sunt vii, ca și noi. Dar n-o luaţi drept, 
trebuie să ocolim minaretul... 

— Ce minaret? 

— Eu îl văd — zise Puștiul. Nu e chiar un minaret, e un 
obiect înalt și plin de ţepi. 

Sebastian miji ochii și întrezări schiţat în aer un mic 
turn în formă de şurub ce părea să aibă mai mult de trei 
dimensiuni. Poate de aceea nu putea fi văzut cu ușurință; 
privirea omenească nu era obișnuită cu așa ceva, drept 
pentru care şi viziunile lor erau diferite. Ocoliră, păstrând 
o distanță respectabilă față de obiectul necunoscut. În 
grădiniţă zăriră trei băieți cam de vârsta lor și alături doi- 
trei saci care păreau plini cu diferite obiecte mărunte. 

— Salut! făcu Puștiul. 

Cei trei adoptară o atitudine prevenitoare. Unul dintre 
ei făcu un pas în față. 

— Cine sunteți? Ce vreți? 

— Venim de la prietenii voştri de pe insulă. Vi se spune 
smoliți? Mă rog, poate nu ştiţi asta, ei așa vă numesc... 

— Știm. Nu contează. Avem altă credinţă. 

— Ce sunteţi? interveni Jean. 

Băieţii se priviră. 

— Noi credem în Mahomed. Voi? 

Puștiul dădu din umeri. 

— Treaba voastră. Nouă nu ne prea pasă de zei. Ni s-a 
spus că vă interesează opere de artă, vrem să vă oferim 
ceva. Mie mi se zice Puștiul, el e Jean, el e Sebastian și aia 
e gagica lui. O cheamă Arwen. 

— Eu sunt Chelul — mormăi băiatul fără să se oste- 
nească să-i prezinte și pe ceilalți. Să văd. 

Sebastian extrase din rucsac tablourile făcute sul. Che- 
lul le privi amuzat. 

— Porcării. Reproduceri fără valoare. 

— Până la urmă, ce vreţi de fapt? 

Băiatul se scărpină în cap. 

— Nu prea ştim. Dar nu reproduceri. Cineva plătește 
binișor pentru chestii originale și seriose. 

— Cum ar fi? 

— Nu prea ştim — repetă Chelul. 

— Nu ești chel. 

— Ba da - oftă. În creștet, un pic. Ce contează? 

— Nu contează. Dacă ne-ați spune ce vreţi, s-ar putea 
să vă găsim ceva. 

— Lucruri legate de Lumină. Sau de creatorul Luminii. 

— Ştiţi cine a creat-o? 

— Un om, demult. 

— Cum îl chema? 

Chelul încercă să deschidă gura, dar chiar în acel mo- 
ment se auzi un scrâșnet înfiorător, venit parcă din mă- 
runtaiele pământului. Lângă ei, asfaltul începu să crape. 
Săriră speriaţi într-o parte. 

— Mama mă-sii! scrâșni Pușştiul, uitând că promisese 
să nu mai vorbească urât. 

Din crăpătură izvori o substanță asemănătoare mercu- 
rului, care începu să se adune cu repeziciune și să se 
înalțe. Sub privirile lor uimite, substanța deveni o siluetă 
umană care, imediat ce-și defini complet forma, se coloră 
pierzându-și aspectul metalic. Puștiul își reveni primul. 

— E dintr-un film nenorocit. Un terminator. Sunt cu- 
rios pe cine caută şi ce vrea. 

Terminatorul privi atent fețele tuturor. Făcu un pas 
înainte. 

— Pe voi — spuse. Aţi luat de la stăpânii mei un lucru 
care nu vă aparţine. 

— Ei, aş! se răţoi Jean. N-am luat de la nimeni nimic. 
Doar mâncare. A, și vodcă. Vrei vodca înpoi? 

Terminatorul îi ignoră cuvintele. 

— Stăpânii mei m-au trimis să aduc înapoi acel... 

— Cine sunt stăpânii tăi? interveni Puștiul. 

— „lucru pe care l-aţi furat — încheie fraza robotul. 

— N-am furat. lar dacă am luat ceva din greșeală spu- 
ne-ne despre ce e vorba și cine-ți sunt stăpânii. 

Terminatorul tăcu câteva momente, apoi arătă către 
fată. 

— Ea. 

— V-a furat ceva? se miră Sebastian. 


128 


TÂRGU JIU '59 Mircea Liviu Goga 


— Nu. Voi aţi furat-o. Stăpânii mei o vor înapoi. 

— Hei, stai puţin. Lămurește-ne, poate putem rezolva 
situaţia... 

— Nu trebuie lămurit nimic. Ea merge cu mine. 

— De ce? 

— Pentru că așa vor stăpânii mei. 

— Ce importanţă are ea pentru stăpânii tăi? se enervă 
Puștiul. Vor doar s-o omoare. Poţi s-o omori și tu, de ce 
trebuie s-o duci înapoi? 

— Stăpânii mei nu vor s-o omoare. 

— Era aproape moartă când am găsit-o! se revoltă Se- 
bastian. 

— Stăpânii mei o vor vie. 

— De ce? 

— Nu ştiu. Nu sunt programat să răspund la această 
întrebare. Stăpânii mei o vor vie. 

— Şi dacă eu, în fața ta, o omor? întrebă la vrăjeală 
Puștiul. 

— Nu vei apuca s-o faci. 

— Interesant. Şi dacă face un stop cardio-respirator și 
moare acum, fără ca eu s-o ating? 

„Unde naiba vrea să ajungă, idiotul dracului?“ se în- 
trebă Sebastian. Robotul înțepenise privindu-i. Întrebarea 
îl derutase. 

— Atunci — continuă Puștiul — tu nu vei putea să-ți faci 
datoria față de stăpânii tăi. Noi n-am atins-o până acum 
niciodată. Dar tu, dacă o atingi, s-ar putea să moară de frică. 

Robotul tăcea și rumega ideea. Între timp, Puștiul își 
continuă mormăitul în limba programatorilor. Apoi ri- 
dică mâna către terminator, dar acesta clătină din cap. 


129 


TÂRGU JIU '59 Mircea Liviu Goga 


— Am protecţii prea puternice. Nu mă vei putea dez- 
activa prin cuvintele tale. Algoritmii pe care sunt con- 
struit nu aparțin acestei realități, provin dintr-un loc care 
îţi este inaccesibil. 

Puştiul clătină la rândul lui din cap. 

— Înţeleg. Ei, nu te supăra, am încercat și eu. Apoi ṣu- 
ieră încet către Sebastian: ţine-l de vorbă, fă orice, dă-mi 
timp! 

— Ascultă — se răsuci Sebastian către robot — tot nu ne-ai 
spus nimic despre stăpânii tăi. Înțelegi, dacă-ți dăm fata, 
e firesc să vrem să aflăm unde o duci şi ce va păți acolo! 

— Nu te privește. 

— Hai, crede-mă, am avut atâta timp grijă de ea, meri- 
tăm să știm. Așa e cinstit. 

— Nu cunosc acest cuvânt. Fata merge cu mine la stă- 
pânii mei. 

— Dacă o atingi, face stop cardiac. 

— Nu e nevoie s-o ating. 

— O hipnotizezi? 

— O înconjor cu un câmp. O pot duce fără s-o ating. 

— Vii din viitor? 

— Nu ştiu. 

— O duci în Meteor? 

— O duc acolo de unde aţi furat-o. 

— N-am furat-o. A vrut chiar ea să vină cu noi. 

— O duc acolo de unde ați furat-o. 

— Hai să-ţi explic ce înseamnă cuvântul „cinstit”. Tu 
ești un robot, e imposibil să nu înţelegi. Uite... 

— Nu mă interesează cuvântul acela. 

— Atunci, ce te interesează? 

— Nu mă interesează nimic. Trebuie să duc fata acolo 
de unde aţi furat-o. 

— De ce? 

— Pentru că așa doresc stăpânii mei... 

Puștiul se apropiase pe nesimţite de robot și-i făcea 
semn lui Sebastian să continuie dialogul. 

— Așa nu ajungem nicăieri. E un cerc vicios. Tu vrei fata, 
noi vrem să știm ce i se va întâmpla, tu nu ne spui, așa 
că... nu știm ce să facem. 

— Trebuie să mi-o dați. 

— Altfel o iei singur, da. Și dacă ea nu vrea să meargă 
cu tine? 

— Nu contează ce vrea. 

— De ce să nu conteze? E o ființă rațională, ca și tine. 
De ce n-are dreptul să aleagă? 

Robotul procesă câteva secunde. 

— Pentru că... pentru că stăpânii mei... 

— Stăpânii tăi au drepturi asupra altor ființe? 

Alte câteva clipe de liniște. 

— Da, au. M-au trimis s-o aduc... 

— Cine le-a dat acest drept? 

A durat aproape un minut până când termintorul să 
spună: 

— Probabil l-au luat singuri. 

— De la cine? 

Încă un minut de linişte. Robotul se gândea profund, 
îndârjit. 

— De la... 

Puștiul ridică mâna dreaptă: 

— Rot, rot, rot! 

O gaură imensă, roșie, incandescentă, se căscă sub pi- 
cioarele terminatorului. Acesta, luat prin surprindere, se 
prăbuși. Într-un ultim efort, o extensie de metal se agăță 
de braţul drept al băiatului, dar în clipa următoare acesta 
se smulse, trezindu-se cu carnea sfâșiată, în timp ce Se- 
bastian, ajuns primul la marginea gropii în formă de stea, 
zări trupul robotului rostogolindu-se în abis. 

Un alt gest — și drumul spre darknet se închise ca şters 
cu buretele. Puștiul își apucă antebraţul din care șiroia 
sângele. 

— “Tu-i morţii mă-sii! lartă-mă, trebuie să înjur, altfel 
plesnesc aici! Morţii mă-sii de jigodie de metal cu cine 
dumnezeii puilor mei l-a programat! 

— E rău? Să văd! sări fata. 

— Nu mă atinge, du-te-n mă-ta și tu, lasă-mă! 

Dar fata făcu cel mai neașteptat gest: îi trase o palmă. 
Apoi îl apucă de braț şi, rupându-și o bucată de tricou, i-l 
înconjură cu ea, strângându-l temeinic. 

— Hei, voi! se adresă smoliților. Aveţi medicamente? 

Cei trei o priveau cu gura căscată. 

— Despre voi e vorba. Ce vindeţi, ce aveți în saci? 

— Păi... 

— Pansamente, fașe, antibiotice! La naiba! 

— Avem noi — se auzi o voce străină. 

Întoarseră capul şi priviră către noul venit. Era Andrei. 

— Se pare că Dumnezeu m-a adus — rosti. Am venit la 
întâlnirea cu ei — arătă spre smoliţi — dar cred că lucrurile 


132 


TÂRGU JIU '59 Mircea Liviu Goga 


s-au potrivit mai bine decât m-am așteptat. Victorie, — 
strigă spre doctorița care apăruse și ea parcă de nicăieri 
- ai un pacient. a-l în primire. Voi, ceilalți, mergeţi cu 
doctorița. Eu rămân să fac cumpărături. Ioane, Chelule, 
ați adus ce v-am cerut? 

— Normal — vorbi Chelul. Pe barba Profetului, ciudate 
lucruri se mai întâmplă! E adevărat că sunt prietenii 
voştri? 

— Da. 

— Allah e mare! Ciudată întâlnire! Dar, pacea fie cu 
voi. Ați adus ce v-am cerut? 

— Normal. Facem schimburile. 

Şi către ceilalți: 

— N-aţi plecat încă? 

Doctoriţa le făcu semn. Zăriră un portal oval, fumuriu. 

— Grăbiţi-vă. Băiatul ăsta pierde sânge şi n-avem cum 
să i-l punem la loc! 

Câţiva pași prin portal, o muzică bizară, două trei puncte 
luminoase fluturându-le prin fața ochilor și se treziră în 
sala mare, plină de scaune și mese, a adăpostului „habot- 
nicilor”. 

— Portalul l-a făcut Geo? îngână Puștiul. Se pare că a 
învăţat lucruri noi... 

— Datorită ție — chicoti doctorița. L-ai stimulat. Hai la 
cabinetul medical; voi, ăștelalți, — pronunţă ea oltenește 
- rămâneți aici, v-o trimit pe Cristina să vă aducă ceva 
până se întoarce Andrei. 

ÎI împinse pe Puști pe ușa multiplă, care se închise ime- 
diat în urma lor. 

— Nemaipomenit. Ce situaţie! comentă Jean. Dar nu 
se pune, am mai trecut noi și prin altele la fel de nasoale... 

— Oare robotul ăla se mai poate întoarce? se întrebă 
Sebastian. 

— Nu cred. Nu curând. Pentru darknet trebuie pro- 
grame speciale. Nu cred că l-au pregătit și pentru așa ceva. 

— Şi dacă au făcut-o? 

— Atunci am încurcat-o. 

— Nu pricep - se întoarse către fată. Ce naiba vor de 
la tine? 

— Nu ştiu. Îţi jur, chiar nu știu! 

— Cine ești, de fapt? Însemni mult pentru cineva. 

— Nu ştiu cine sunt. Mă crezi? 

O privi în ochii verzi, imenși, dar nu întâlni acolo decât 
candoare. 

— Te cred. Problema e că trebuie neapărat să aflăm. 
Nemernicul ăla de metal poate să apară aici în următoa- 
rele cinci minute... 

Ușa se redeschise și Puștiul se ivi în cadrul ei. 

— E un fleac, aproape o zgârietură, dar scârba mi-a 
secționat o venă — explică el. 

Se apropie de masă, târși un scaun și-l încălecă. 

— În sfârşit. Toţi greșim, nimeni nu-i perfect. Impor- 
tant e să scapi cu viață... 

— Bine că ești bine — comentă ușurat Sebastian. 

— Cine ești? se întoarse Puştiul spre fată. 

— Nu ştie — sări Jean. 

— Atunci, de ce puii mei au ăia nevoie de tine? Trebuie 
să faci cumva să-ţi aduci aminte! 

— Nu pot. Am nevoie de ajutor. 

— Ce vrei să spui? 

— Am nevoie de ajutor — repetă. 

Andrei apăru exact între ei. Privi îngrijorat către Puști. 

— Cum e rana? 

— Nu e mare lucru. Mulțam de întrebare. S-a rezolvat. 

— Mă bucur să aud asta. Eşti un om important, ştii să 
te descurci acolo unde alții ar da ortul popii fără comen- 
tarii. Am înţeles că ai trimis nenorocirea aia de metal în 
darknet, aşa mi-au spus smoliții. Pare greu de crezut. 

— O, am aflat cum se face de la un iniţiat — zâmbi cu 
înțeles Pustiul. 

— N-ai desenat nimic cu creta — îl încercă Jean. 

— Ba da. Am făcut-o în minte. 

— Ce înseamnă „rot”? 

— Un cuvânt inversat. În original e „tor” și era un pro- 
gram de căutare cu care se accesa odinioară darknet-ul. 
Mă rog, nu contează. Sper că l-am trimis pe idiotul ăla 
acolo unde-i e locul. 

— Se mai poate întoarce? 

— Nu știu. În orice caz, O să-i ia ceva timp. 

— Și ce facem dacă apare iar? 

— Tot nu ştiu. Chiar nu știu. Până la a-l trimite în dar- 
knet, am încercat o mulţime de chestii. N-a mers niciuna. 
Şi nici nu cred că-l pot expedia din nou acolo; de această 
dată nu s-a așteptat, dar data viitoare va fi mult mai pru- 
dent. 

— Nasol. 

— Mie-mi spui? 

— Nu-mi plac asemenea situaţii — punctă Andrei. Tre- 
buie să existe ceva care-l poate împiedica să se întoarcă 
aici. Altfel... 

— Înţelegem - oftă Puștiul. Mâine plecăm, nu vrem să 
vă punem vieţile în pericol. 

— Din câte am înțeles, vine din Meteor. 

— Nu - ridică ușor capul Jean, străbătut de o viziune. 
Nu vine din Meteor. 

— Dar acolo am găsit-o pe Arwen! tresări Sebastian. 

— Și ei au găsit-o... rătăcea pe străzi. Au luat-o pentru 
că... știți, au printre ei un vizionar. Unul așa, diliu, cam 
ca mine. El le-a spus că e un lucru important. Dar dobi- 
tocii n-au priceput nimic. Au chinuit-o să le spună... nu 
ştie. Tu ştii — îndreptă privirea către Puști. Tu știi cine este. 

— Eu? Ai înnebunit? 

— O să ştii. O să ştii, deși știi deja! Caută! E datoria ta. 
Doar tu poți! 

— În puii mei! Tigroaica asta... Sebastian, — se întoarse 
-e gagica ta, tu ar trebui să știi, de ce eu? 

— Pentru că — șopti în continuare, parcă speriat de ceea 
ce vedea, Jean - doar tu poţi deschide folderele din arhivă! 

— Ce arhivă? 

— Avem o arhivă! exclamă Andrei. Ţi-am mai vorbit 
despre ea, ai uitat? 

— Ah, da... 

— Avem 0... 

— Hei, am înţeles! La naiba, mi-am amintit. Aveţi o ar- 
hivă, iar eu am promis că-mi bag nasu-n ea. OK. 

Cristina intră, purtând în mâini două platouri cu ape- 
ritive. Le așeză pe masă și rosti: 

— Doamne-ajută! Să vă fie de bine! 

— Puii mei... — îngână Puștiul. Coniac mai aveţi? 

Andrei se grăbi să scoată sticla și să așeze câteva pa- 
hare pe masă. Turnă în fiecare două degete de băutură 
arămie. 

— Hai, mult noroc! 

— Chiar avem nevoie - sublinie Jean. Să mor eu că 
avem nevoie! Nu știu voi, dar mie nu-mi place să mă simt 
urmărit de arătarea aia! 

Goliră paharele, scuturându-se. Bău și Arwen. Andrei 
le umplu iar. Puștiul îl bău și pe al doilea aproape ime- 
diat. 

— Merg acum -se hotărî. Nu știu cât timp avem la dis- 
poziţie. Trebuie să caut. Dar, să mă ia naiba dacă știu ce 
să caut! 

— Mda — mormăi Andrei. Asta e o problemă. 

— Vii cu mine - se întoarse Puștiul către Arwen. 

— Hei! sări Sebastian. Ce ai cu ea? 

Jean îl apucă de mână. 

— Stai! Are dreptate! Ea trebuie să afle! Trebuie să re- 
cunoască un lucru... 

Sebastian se întoarse greoi spre fată amintindu-și ceva. 

— Mi-ai spus că-l visezi pe Bătrân. Ăsta ar fi un semn. 
Căutaţi tot ce se poate găsi despre Bătrân. 

Puştiul se ridică. 

— Hai să mergem. Voi staţi aici. Mâncaţi, culcaţi-vă... 
O să vă anunțăm dacă descoperim ceva. 

— Stați puţin — interveni Andrei. Voi nu mâncaţi nimic? 

— Luăm la pachet. 

Cu o mână înșfăcă un platou; cu cealaltă o prinse pe 
fată şi o trase după el. O împinse către ușa dincolo de care 
știa că se află arhiva. 

— Luaţi și paharele! alergă după ei Jean. 

Arwen dădu din umeri. Puștiul nu-l luă în seamă deloc. 
Deschise ușa și dispărură amândoi dincolo de ea. Sebas- 
tian își îngropă fața în palme. 

— Lasă. Va fi bine. Cu ajutorul lui Dumnezeu, va fi bine 
— îl strânse de umăr Andrei. Mai bine mâncaţi, odihniţi-vă... 

Din tavan se scurseră câteva jetoane de ruletă. Aştep- 
tară o vreme fără să încerce măcar să încropească un dia- 
log. Jean mâncă repede aproape tot ce se găsi pe al doilea 
platou, apoi își aminti de Sebastian. 

— Tu... tu nu mănânci? 

Apoi plecă fruntea, ruşinat, dându-și seama că nu mai 
rămăsese aproape nimic de mâncare. 

— Nu. Stai liniștit, mănâncă tu, am rucsacul plin. 

— Pot s-o trimit pe Cristina să... — interveni Andrei. 

— Nu, nu mi-e foame. Oricum, am mâncat de curând. 

Se apucă să povestească întâlnirea cu câinele. Apăru 
de undeva şi Geo, care părea foarte interesat de cuvintele 
lui Sebastian. Când povestea se termină, Andrei se frecă 
nedumerit la ochi: 

— Deci, e posibil să ne hrănim de pe net? Mi se pare 
absolut incredibil! 

— Cu condiţia să ne facem prieten un câine ca ăla — râse 
Geo. Aș da orice să știu cum procedează. 

— Promite-mi = privi cu seriozitate Andrei către Sebas- 
tian — că nu vei mai povesti nimănui asta. 


138 


TÂRGU JIU +59 Mircea Liviu Goga 


— De ce? 

— Va trebui să promiţi şi tu, Geo. 

— De ce? întrebă la rândul lui acesta. 

— Pentru că am avut așa, un fel de viziune nasoală. Cu 
oameni care se omoară între ei pentru un astfel de câine. 

— Păi, pot fi înmulțiți, nu? 

— Ştii istoria cu ăla căruia, dacă i-a murit capra, vrea 
să moară și capra vecinului? Cine ar dori ca toată lumea 
să aibă ce mânca? Poate unii ca noi. Dar sunt alții care, în 
cazul în care am convinge animalul ăla să vină aici, ne-ar 
ataca doar pentru a-l fura sau pentru a încerca să-l ucidă. 

— Nu prea ai încredere în oameni — constată Sebastian. 

— Aș avea, dacă nu i-aș cunoaște — râse strâmb Andrei. 
Toţi își văd de propriile interese. Mai ales acum, în lumea 
asta nenorocită în care deja am rămas prea puţini. 

— Mie începe să mi se pară că tot prea mulți suntem — 
oftă Sebastian. Deocamdată nu ne mai omorâm între noi, 
dar cine ştie ce va fi mâine? Până la urmă, cum vorbeam 
acum două zile: încercăm să supraviețuim și nici nu știm 
de ce. Viitorul nu mai există. 

— Ar fi mai corect să spui că nu-l vezi tu — clătină din 
cap Andrei. Dacă Dumnezeu n-ar avea nevoie de noi aici, 
am fi murit deja. Înseamnă că încă suntem necesari în nu- 
mele unui scop pe care nu-l înțelegem... 

— Nu-mi pasă de scopurile pe care nu le înțeleg — se 
înnegură Sebastian. 

— O iubeşti? 

— Ce? 

— Pe fata asta... pe Arwen. 


139 


TÂRGU JIU +59 Mircea Liviu Goga 


— Nu știu. Puștiul le spune tuturor că e a mea, dar nu 
ştiu; îmi pasă de ea într-un fel ciudat, parcă am avea 
același sânge, dar chiar nu știu... 

— Cum, adică? 

— Nu pot să explic. Parcă prin venele ei ar curge sân- 
gele meu. Iar în ale mele, al ei. E ciudat. Nu m-am gândit 
să fac dragoste cu ea. Nu spun că n-aș vrea, dar... 

— Ei? 

— Nu există viitor. La ce bun? N-am putea avea copii, 
n-am fi fericiți. Nu în lumea asta. Mi-ar fi frică. Aș înne- 
buni să am un copil care să moară la doi-trei anişori cu 
gâtul tăiat de o instrucțiune, sau cine mai știe cum. Mă 
mir și de mine că mai trăiesc. În fiecare zi mă minunez că 
sunt viu. Mai ai coniac? 

— Normal. 

Andrei îi umplu iar paharul. 

— Şi vezi, nu pot să-l angajez pe Puști dădacă... până 
la urmă, deocamdată nu răspund decât de mine însumi, 
nu depind de nimeni și nu depinde nimeni de mine. Alt- 
fel, aş înnebuni de frică. Mi-ar fi teamă pentru copii, pen- 
tru ea... oricând se poate întâmpla orice. Nu-mi pot per- 
mite să mă îndrăgostesc, deși... uf, nu. Orice-ar fi, nu! 

— Mda - spuse Andrei. Uite, vezi? Acolo a apărut o ușă 
nouă. Duce în Forest Doom. 

— În joc? 

— Da. Toată lumea se ucide în virtual şi nu moare ni- 
ciodată până la capăt. Dar n-aș avea curaj să merg să ve- 
rific. Teoretic, e doar anapoda. Practic, nu se ştie. Am pier- 
dut destui prieteni în ultimii ani şi fără ușa asta nenoro- 

cită. Ne ajută Geo; deocamdată, a făcut-o să nu se mai 
poată deschide. Dar m-aș bucura să fie ștearsă de tot. 

— Vorbeşte cu Puștiul. A distrus multe asemenea uşi. 
Încearcă să facă lumea mai sigură, dar netul găseşte 
mereu alte căi să se strecoare aici. 

— Uneori nu e rău. Am primit o biserică. 

Sebastian oftă. 

— Poate că primim doar ce ne dorim cu adevărat. Poate 
că am vrut să mă îndrăgostesc — şi azi aflu că nu sunt pre- 
gătit pentru asta... 

— Ştii ce cred? zise Andrei. Dacă gândești așa, înseam- 
nă că ești deja îndrăgostit. Și deodată, ai început să te 
simţi responsabil, ceea ce iarăși nu e rău. 

— Mie cineva mi-a spus că, dacă te îndrăgostești, devii 
iresponsabil. 

Andrei râse. Râseră şi ceilalți. 

— Mda, se întâmplă. Dar mi se pare că tu nu faci parte 
din această categorie. Până la urmă, fie voia lui Dumne- 
zeu. Dacă vreţi să vă căsătoriţi, eu vă dau binecuvântarea. 
Noi, toţi, v-o oferim. 

— Nu pot - mormăi cu tristețe Sebastian. Şi dacă se în- 
tâmplă ceva rău? 

— E importantă doar clipa. Fericirea seamănă unei mi- 
nuni: nu ţine niciodată mai mult de trei zile. 

— Atunci, ce rost are? 

— Nu ştim ce rost are. Chiar de-ar ține trei ani sau trei 
secole, tot s-ar sfârşi. Toate lucrurile au un sfârșit. Poți să-l 
amâni, dar n-ai cum să-l ocoleşti. Poate să ţi se pară că ai 
câștigat totul: în realitate, n-ai câștigat nimic. Nu e nimic 

de câştigat pe-aici. Viața nu are happy-end, vei muri 
cândva și ceea ce rămâne în urma ta va avea, poate, im- 
portanță pentru alții, dar nu și pentru tine. În cele din 
urmă, și aceia pentru care ai avut importanță vor muri. 
Timpul va şterge orice semn al trecerii noastre pe pământ. 
O vreme ni se vor mai putea descoperi scheletele, dar ni- 
meni din cei care le-ar putea găsi nu va fi în stare să spună: 
iată, acest om a fost inteligent sau prost, a creat, a iubit 
sau a fost un nenorocit oarecare. Nimeni nu va mai putea 
spune dacă ai fost bogat sau sărac, dacă ai dat viață unui 
copil sau dacă ai omorât pe cineva. Doar pentru tine eşti 
important, crede-mă. 

— Serios? Cine sunt eu? Dacă mai târziu nu voi mai fi, 
ce rost are să fiu acum? 

— Există un Dumnezeu care... 

— Care face planuri pentru noi, asta vrei să spui? Mi-ai 
mai spus. Dar pentru Dumnezeu cine face planurile? Și 
cine suntem noi, de ce mi se pare că mă aflu în acest trup 
și nu în altă parte? lar acela care este în acest trup, de ce 
nu poate pleca oriunde și nu reușește să se înțeleagă? 

Andrei se aşeză încet pe un scaun. 

— Nu ştiu, prietene. Doar Dumnezeu... 

— ÎI ştii pe Dumnezeu? Vorbeşti despre el de parcă l-ai 
cunoaște personal! 

— Uneori mă rog la El și primesc răspuns. 

— Şi e destul? Asta înseamnă că-l cunoşti? mârâi, în- 
dârjit în continuare, Sebastian. 

— Nu ştiu. 

— Minunat! Atunci, arată-mi diferența între oricare 
dintre noi și viermele dintr-un măr! 

— Suntem mai importanți decât... 

— Eşti sigur? Ţi-a spus Dumnezeu asta? 

— Nu trebuie să mi-o spună nimeni. Am fost făcuți 
după chipul și asemănarea lui. 

— Vorbești de Biblie? Am citit-o. Dar au scris-o tot niște 
oameni. Dacă porcii ar căpăta rațiune, aș fi curios cum ar 
suna o Biblie scrisă de ei. În viziunea lor, cine știe cum ar 
arăta Dumnezeu și în ce cocină plină de slavă s-ar tăvăli! 

— Nu lua lucrurile ad litteram. Nu trebuie să presupu- 
nem că semănăm cu Dumnezeu ca formă. 

— Uite, mi-ești prieten. Dar nu cred că suntem mai 
avantajaţi decât un porc sau un câine. Chiar dacă presu- 
pui că noi, în comparaţie cu ei, avem rațiune. Poate că noi 
doar ne-o manifestăm. Poate o au și ei. 

— Atunci, de ce n-o manifestă? 

— Fiindcă au înţeles la vreme că n-are rost. Că nu poți 
fi şi rațional şi fericit. Trebuie să rămâi orb în fața timpu- 
lui care vine pentru a putea fi fericit azi. Până la urmă, 
din ce mi-a spus odată cineva, porcul se lasă tăiat și mâncat 
pentru că totul îi e egal. Moartea va veni oricum, într-un 
fel sau altul. Iar el, plictisit de trăit şi de ronţăit porumb 
în cotețul lui un an întreg, hotărăşte că e cazul să plece. 
Guiţă şi pare speriat doar pentru ca înțelepciunea renun- 
țării lui să nu fie prea evidentă... 

Andrei tăcu o vreme. Apoi vorbi, nesigur: 

— Tu... vrei să-mi spulberi credința... 

— Nu e vorba de credința ta. E vorba de credinţa mea. 
Visez o certitudine. Să-mi spună cineva: uite, pipăie, tes- 
tează. Ceva de dincolo de simţuri, ceva care să nu de- 

pindă de ele, și ele sunt înșelătoare. Poţi să-mi arăţi așa 
ceva? 

— Nu, nu pot. Dacă va fi să-ți arate cineva, nu eu voi 
fi acela. 

— Vezi? Cam asta-i tot — îngână Sebastian. 

Puse brațele pe masă și-și culcă fruntea pe ele. 

— Eşti un om nefericit — murmură Andrei. Îți doresc 
din tot sufletul să găsești certitudinea pe care o cauţi. Dar 
nu cred că eşti făcut pentru asta. Cred că vei găsi o mulțime 
de certitudini care te vor umple pe rând și, dincolo de fie- 
care, vei continua să te întrebi: asta e adevărata certitu- 
dine? O să-ţi fie frică să te oprești. Din acest mare și sin- 
gur adevărat motiv: ţi-e frică. Frica ta va ucide, pe rând, 
toate armistițiile posibile cu Dumnezeu. Ar trebui să în- 
tâlnești altceva, un lucru care să te schimbe complet. Tre- 
buie să-ți schimbe sufletul cineva, cum ar schimba apa 
dintr-un vas. Apa sufletului tău e prea tulbure pentru a 
mai putea găsi în ea certitudini. 

— Poate ar trebui să-mi tai venele — murmură încet Se- 
bastian. 

— Te-ai îmbătat. Las-o baltă. Cred că trebuie să te culc 
undeva. Hai, te poți ridica? 

— Da, pot... 

Dar se împletici, gata să cadă. Andrei îl prinse la timp 
și-l sprijini, conducându-l către ieșire. După plecarea 
celor doi, Jean râse. 

— Pe vremuri, părea normal. Cel mai normal dintre 
noi. Acum e cel mai ţicnit. 

— Ei, s-a îmbătat — dădu Geo din umeri. Şi mai e și în- 
drăgostit. 

— N-ai auzit? Cică nu încă... 

— Şi tu îl crezi? 

În acel moment, ușa către depozitul de foldere se dădu 
la o parte. 

— Am găsit ceva! îi anunţă Puștiul. De fapt, ea a găsit. 

— Unde? Ce? 

— O imagine. O să v-o arăt. Dar nu chiar acum. 

— De ce nu acum? 

— Hm, fata aia... o ţine strâns. Plânge. 

— Ce? Pe cine strânge? 

— Imaginea aia, în puii mei. 

— De ce plânge? 

— Nu știu. Aș vrea să veniţi și voi, am nevoie de ajutor. 

Andrei se întorsese. Auzise ultimele cuvinte. 

— Te ajutăm — spuse el. Mergem. Mergem toți. 

ÎI urmară pe Puşti dincolo de ușa larg deschisă și se 
opriră uluiți. În fața lor se deschidea o imensă grotă. 
Pereţii sclipeau și unduiau sub impresia unor efecte elec- 
trice bizare; din podea răsărea o pădure de monoliți gal- 
beni, unii formând poliedre perfecte, alții strâmbi, sparți 
sau deformați sau semânând cu niște trunchiuri groase 
și galbene de copac cu ramuri ciuntite şi inegale. De sus, 
din tavanul grotei, se alungeau ca niște stalactite strălu- 
citoare, alte foldere; unele atârnau direct de tavan, altele 
se desprinseseră de el și pluteau în aer, deasupra capete- 
lor băieţilor, susținute de o forță obscură. 

— Să mă ia naiba! reuși Jean să închidă gura. Am văzut 
multe, dar acum este prima dată când văd o asemenea 
arhivă! 

— Sunt servere foarte puternice — îl aprobă Puștiul. 
Uită-te printre foldere, vezi colierele alea luminoase? 
Conţin date speciale, erau secrete odată. Informaţii ban- 
care, guvernamentale, militare... 

— Unde e fata? interveni Andrei. 

— Mai încolo. Aveţi grijă, există şi lucruri periculoase 
pe-aici. 

Porni strecurându-se printre monoliții galbeni, ferin- 
du-se să-i atingă prea insistent. Ceilalți îl urmară grăbiţi. 
După câteva minute se regrupară în fața unei structuri 
care făcea notă discordantă: doi monoliţi fuseseră uniți 
de un al treilea, culcat peste vârfurile lor, formând un dol- 
men. Lângă structură se găseau risipite pe jos diferite 
imagini subțiri, parcă imprimate pe hârtie, iar printre ele 
Arwen stătea în genunchi. Nu plângea dar, într-adevăr, 
plânsese recent: pe obraji se zăreau urmele aproape us- 
cate ale lacrimilor. Stătea și privea în gol, cu ochii măriți, 
parcă străbătută de o viziune fantastică. 

— Arwen! o apelă aproape în șoaptă Andrei. 

Privea uimit imaginea așternută pe jos în faţa puștoai- 
cei. Un cap rotund de metal cu niște mâini subțiri care 
păreau să legene obrajii de bronz, iar de-o parte și de alta 
a nasului abia schițat se zăreau conturaţi doi ochi imenși, 
ovali. Fata întoarse încet privirea către ei. 

— Ai găsit ceva! înțelese Andrei. Ce e asta? 

Se aplecă spre imagine şi citi într-un colț al acesteia un 
nume ciudat. 

— Ce e asta? repetă. 

Fata începu să plângă iar. Jean o privea cu gura căscată, 
scobindu-se în nara stângă. Puștiul dădu din umeri. 

— Uite-așa face de o jumătate de oră. O întreb — și de- 
geaba. 

Andrei îl dădu la o parte, se aşeză lângă fată și-i cu- 
prinse umerii. 

— Linișteşte-te. Spune-ne. Te putem ajuta. 

— Unde e Sebastian? 

— Doarme. E... foarte obosit. Dar o să-l trezim, dacă 
vrei. 

— Înţeleg... s-a îmbătat. Şi s-a gândit la mine, știu asta 
precis... 

Îi îndepărtă braţele cu un gest. 

— O putem lua cu noi? arătă spre imagine. Putem? 

— Normal că putem - interveni Puștiul. O stabilizez 
imediat, nu-i problemă. Dar explică-ne. Ce e asta? 

— Scrie aici — interveni Andrei, arătându-i colțul ima- 
ginii. Ştii să citeşti? 

— Pentru întrebarea asta ai merita un pumn în gură — 
rânji Puștiul. Norocul tău că ne-am împrietenit. 

— Ei, atunci... 

— Ce scrie? făcu Jean, care stătea ceva mai departe şi 
nu putea vedea inscripția din cauza Puștiului așezat în 
dreptul ei. 

— Scrie „Domnişoara Pogany”. Eşti mulțumit? 

— Mda, dar... cine e domnișoara asta? 

Fata își șterse lacrimile și-l măsură cu ochi imenși și verzi: 

— Eu sunt Domnișoara Pogany. 

— Ha? 

— Eu. Ce nu pricepeţi? Eu! 

Şi începu iar să plângă. 

„Sunt deopotrivă substanță şi imaterialitate. 

Cei care nu sunt în mine mă ignoră, 

Iar cei care locuiesc în mine, sunt cei care mă cunosc. 

Cei care sunt aproape de mine au rămas ignoranti, 

lar cei ce sunt departe de mine, sunt cei ce mă ştiu. 

În ziua în care sunt cu tine, tu eşti departe, 

Iar în ziua în care sunt departe de tine, sunt lângă tine.“ 
Tunetul, mintea perfectă 


maginea fusese aplicată pe unul din pereți. Stăteau 
pe scaune tăcuţi, o priveau, așteptau explicați. În 
cele din urmă, Puștiul rupse tăcerea, întorcându-se 
către Arwen. 
— Bine. Zici că tu ești domnișoara aia. Nu știm cum, 
nu înțelegem. Poţi să ne lămurești? 
Fata clătină din cap a negație. 
— De unde știi că ești ea? 
— Pentru că știu asta. Bătrânul m-a trimis aici. Pot să 
vă duc la el. 
— Sculptura aia e veche. N-ai cum să fii tu — îngustă 
ochii Sebastian, care încă nu-și revenise din mahmureală. 
Acum suntem... în ce an suntem? 

— 2059 — rosti prompt Andrei. 

— Sigur? 

— Ţi-am mai spus, ținem socoteala timpului cu exacti- 
tate. Ani, zile, ore. Acum e ora 20 şi 15 minute, ziua a 14-a, 
luna iulie, anul 2059. 

— OK. Sculptura aia e din 1933 — se întoarse iar Sebas- 
tian către fată. Care-i legătura cu tine? 

— Nu pot să explic... 

— M-am interesat — interveni Puștiul. Modelul sculp- 
torului nu era blond și nu arăta cum arăţi tu, chiar dacă 
avea ochi aproape la fel de verzi. L-am găsit în același fol- 
der. Tu, ce să zic? Eşti mult mai frumoasă... 

— Mulţumesc. Dar degeaba insistați, nu vă pot explica. 
Trebuie să mergem la Bătrân. 

— Toţi? Noi toţi? 

— Cine vrea, dintre voi. 

— Eşti reală? întrebă Puștiul. 

Fata îl privi uimită. Apoi privi în jos. 

— Da. E o întrebare bună — își mușcă încet buza inferi- 
oară. Puteți să credeți că vin din anapoda, ținând cont de 
ce v-am spus. Problema e că sunt reală. Hei, chiar nu mă 
credeţi că sunt reală? 

— Ba da — rosti sec Puștiul — și tocmai ăsta e marele para- 
dox. Pot să-mi închipui că încearcă să ne ademenească 
de-acolo cineva sau ceva, dar să vină un om în carne și 
oase să ne spună toate astea, mi se pare cam mult. Nu poţi 
să pretinzi că ești domnișoara Pogany și să fie adevărat. 

— Nu știu cum să vă explic! Trebuie doar să vă duc la 
Bătrân... 

— Asta doar dacă Bătrânul ăla există cu adevărat. 

— Există. 

— Și de ce trebuie să mergem la el? 

— Aţi spus că vreți să ieșiți din oraș. El... 

Fata se opri și încremeni ascultând. Un scrâșnet ciudat 
se auzi undeva, adânc, sub picioarele lor. Tresăriră toți. 
Primul înţelese, ca de obicei, Puștiul. 

— Vine. Se apropie. Întinse mâna către Andrei şi Geo: 
nu vă amestecați, n-are treabă cu voi... 

Se răsuci şi se apucă să transforme în ușă fereastra care 
dădea către poieniţa în care apărea biserica. Apoi ieși pe 
ea. 

— Ce faceţi, hai naiba mai repede! îi strigă. 

Îl urmară grăbiţi. În ultima clipă, Sebastian zări meta- 
lul argintiu izvorând din pardoseală. Alergară la capătul 
poienii. Acolo, Puştiul îi opri. Își dădu jos rucsacul și ex- 
trase din el un fel de cutiuţă. 

— Asta o să-l încurce puțin... 

— Ce-i aia? se miră Jean. 

— O groapă de potenţial. Face o adevărată petrecere 
printre electroni. Nu-l va încurca de tot, dar ne dă timp. 
Deci, unde mergem? se rățoi la Arwen. Arată-ne odată! 

— În parc! Chiar lângă apă! 

— O să murim - chiţăi Jean. E capătul Luminii! 

— N-o să murim. Ne așteaptă Bătrânul! 

— Fie ce-o fi — se hotărî Puștiul. Până la urmă, dacă nu 
murim acolo, ne omoară robotul. Să mergem! 

Începu, concentrat, să mormăie cuvinte ciudate, iar în 
fața lui se deschise o crăpătură verzuie. 

— Ne strecurăm. Nu-l pot deschide mai mult. 

Intrară pe rând în crăpătură şi constatară că în spatele 
lor pereţii ei se închideau la loc. Bâjbâiră o vreme până 
când în față apăru o vale cenușie unde se regrupară pri- 
vind în jur nedumeriți. 

— Ce-i asta? îngână Arwen. Nu aici trebuia să ajungem... 

— Știu — explică Puștiul. Dar n-am până acolo nicio 
scurtătură. Ocolim puţin. 

Valea era stranie: un peisaj pustiu, sterp, semânând cu 
o fotografie în alb-negru. Lângă ei se afla un fel de arici 
de mare uriaș, iar undeva, departe, un copac uscat și albit 
de ploi și vânturi. 

— Unde suntem? 

— Nu contează. În virtual, pe Facebook, în puii mei, 
undeva, aiurea. 

— Ce naiba e asta? arătă Jean către arici. 

— O bibliotecă virtuală. Nu contează. Trebuie să ajun- 
gem la copacul ăla, și vă previn că e cam mult de mers. 
Între timp, am să mai las ceva robotului, să-l ţină ocupat... 

Scoase din rucsac o altă cutie. 

— Păpușile Muppets — rânji. Mănâncă orice, inclusiv 
metal. 

Făcu câteva pase peste cutie și mormăi ceva, apoi o 
deschise precaut și scoase o duzină de mici figurine ase- 
mănătoare unor jucării, dar cu figuri hidoase, imposibile. 
Le așeză pe pământ, se dădu înapoi și le privi cu admi- 
rație şi respect. 

— Va trebui să vă îndepărtați ca să le pot activa. 

— Urâte! se scutură Sebastian, privindu-le. 

— Ba frumoase — îl contrazise Puștiul. Sunt prietenele 
noastre! Hai, luați-o înainte, când vă veți depărta suficient 
le dau drumul. 

— Hai - o luă de mână pe fată Sebastian. 

Jean îi urmă fără să comenteze. Merseră câteva minute 
bune, dar copacul nu părea să se apropie. Puștiul îi ajunse 
gâfâind. Alergase. 

— Mai repede - îi zori. Trebuie să ajungem la copac 
până nu se întunecă... 

— Păi, nu e seară! Ajungem imediat! se miră Jean. 

— Asta s-o crezi tu. Va fi eclipsă. Ai aflat ce sunt plane- 
tele? se întoarse către Sebastian. Ei, atunci știi ce e o eclipsă. 

— Şi ce dacă va fi eclipsă? 

— Nu putem ieși din ținutul ăsta decât atunci. Se ali- 
niază planetele și pot să fac manevra. 

— Și de ce nu poți să faci manevra fără eclipsă? 

— Pentru că nu pot. Locul ăsta e o capcană. Ca şi ca- 
mera aia tâmpită, cu oglinzi. Trebuie să ieşim la timp. 

Într-adevăr, drumul era lung, copacul părea că se înde- 
părtează pe măsură ce încercau să se apropie de el. La un 
moment dat, Jean se opri gâfâind. 

— Să-mi bag... mda, am promis că vorbesc frumos. La 
dracu. Sunt mort de oboseală, cum ajungem la porcăria 
aia de copac? 

— Încerc ceva — zise Puștiul. Îl chem aici. 

— Crezi că vine? 

— Idiotule! Am spus că doar încerc. Peisajul ăsta e 
străin, habar n-ai cât de străin. Nu aparține pământului. 
E de undeva, din stele, sau din puii mei! 

— Din stele? Ha! Tare! 

Undeva, în urma lor, pământul crăpa. 

— A ocolit păpușile — îngână Puștiul. Mai am ceva pen- 
tru el, dar e ultimul lucru... asta nu se poate ocoli... 

— Ce-i asta? întrebă Sebastian. 

— Supraîncărcarea operatorilor. Trebuie s-o ștergem 
urgent, va distruge locul ăsta. 

— De tot? 

— Da, de tot. De fapt, va distruge milioane de foldere. 
E un fel de bombă atomică în virtual. Se va declanșa când 
urmăritorul nostru va ajunge aici. În mod normal, supra- 
încărcarea operatorilor permite atribuirea de noi semnifi- 
caţii operatorilor uzuali. În cazul nostru, toată informaţia 
e resemnificată complet așa cum am vrut eu, înţelegi? 
Făcută să se-aleagă praful... 

— Nu pricep, dar nu contează. Dă-i bătaie, fă ce trebuie. 

Puștiul așeză pe jos un mic obiect pe care Sebastian nu 
reușea nici să-l vadă prea bine și nici să-l recunoască. 

— Ce-i asta? Nici nu pot să mă uit la ea... 

— Creierele noastre nu recunosc decât ceea ce au fost 
învăţate să vadă. Chestia asta e atât de străină încât nu 
poate fi asemănată niciunui obiect cunoscut. Nu-ţi face 
griji, cine a făcut-o a fost băiat deștept. A, nu, nu mă laud, 
n-am fost eu, aș da mult să pot așa ceva, însă mintea omu- 
lui e prea limitată. Mare lucru că am reușit să-mi dau seama 
ce este! Şi că o pot folosi... 

— N-a făcut-o un om? se minună Sebastian. Atunci, 
cine, extratereștrii? 

— Nu știu — dădu din umeri Pușştiul, în timp ce se apleca 
să meșşterească ceva la obiectul misterios. Poate netul 

însuși. Sau e produsul unui supercalculator, cum ar fi cele 
moleculare. E-n regulă, hai s-o ştergem. Am creat o scurtă- 
tură spre copac. 

O fâșie subțire din peisaj se coloră, închipuind o potecă. 

— Acum! Urmaţi-mă! Călcaţi doar poteca! 

Ţâșni către copac, iar ceilalți se repeziră după el. Ajun- 
seră în câteva momente. Se opriră lângă el gâfâind, iar 
Puştiul arătă spre cer: 

— A început. Ţineţi-vă bine de trunchi, va fi un fel de 
cutremur... 

Apoi porni să mormăie în limba ciudată a programa- 
torilor. Pe cer, soarele fals se micşora acoperit de o planetă 
— poate Luna, poate altceva. În jurul lor, peisajul prinse 
să se topească. Mai întâi zările se evaporară, devenind de 
un alb incandescent. Apoi albul începu să se reverse către 
ei, înghițind teritoriul ca un râu care iese din matcă. În 
clipa în care zona albă ajunse la câțiva metri de ei, solul 
(sau lucrul care semăna a sol și se afla sub picioarele lor) 
se zgâlțâi îngrozitor. Se ţinură de trunchiul copacului 
uscat și după câteva secunde zăriră de jur-împrejur o 
curte de țară plină de ierburi și bălării — și în mijlocul 
curții, o casă de lemn învechit cu o prispă ciudat ademe- 
nitoare. Priviră uimiți către copacul de care se ținuseră şi 
constatară că nu mai e uscat. O coroană verde li se des- 
făşura, plină de splendoare, deasupra capetelor. Puștiul 
luă primul mâinile de pe trunchi și păși încet în curte, 
făcându-le semn tuturor să procedeze la fel. 

— Am ajuns. Suntem la capătul Luminii — îngână. 
N-o vedem încă din cauza casei. Acum — se întoarse către 
Arwen — cred că e rândul tău... 

Fata făcu câţiva pași către căsuţa de lemn. În pragul 
uneia din încăperi se ivi un moșneag cu ochi scormoni- 
tori, cu o barbă albă crescută până către brâu. Îi privi ușor 
ironic și le făcu semn să se apropie. 

— L-am mai văzut — mormăi Jean. El ne-a dus atunci 
la ea... 

— Ce? se miră Sebastian. 

— Ne-a arătat drumul în pivniţa ălora din Meteor... 

Urcară pe rând cele trei trepte ale scăriței de lemn care 
pornea dinspre curte şi se oprea în pragul prispei. Se 
opriră în fața gazdei. Moşul râse cu subînțeles. 

— Aţi cam obosit, vă e sete... 

Vrură să protesteze, dar îi opri cu un gest. 

— Staţi pe-aici, care unde puteți. 

Dispăru câteva clipe în încăpere şi se întoarse purtând 
o mică damigeană și câteva căni de lut. 

— Uite-așa... 

Le așeză pe toate pe o mäsuță de lemn cu trei picioare 
și umplu cănile. 

— E vin, vin adevărat. Am și ţuică, pentru cine vrea, 
dar e mai bun vinul, face poftă de mâncare... 

Dispăru iar în cameră și reapăru purtând un castron 
plin cu un fel de rotocoale mirosind a brânză de capră. ÎI 
așeză pe masă, luă o cană şi-i invită pe toţi să facă la fel. 
Ciocniră. 

— Mă bucur că sunteți aici — râse el. Hai, luaţi din cas- 
tron. Sunt cepe dulci de arpagic tăvălite prin brânză. la 
să vedeţi cum merg cu vin... 

Întinseră toţi mâinile către castron și gustară din mân- 
carea inedită. Imediat, poate datorită gustului sărat al 

brânzei, poate datorită cepşoarelor, simţiră nevoia să bea 
iar o gură de vin. 

— Ei, ei? zâmbi moșul. Vă cam place... 

— Eşti Bătrânul, nu-i așa? șopti printre înghiţituri Jean. 

— Păi, eu știu? Sunt bătrân, dar eu știu dacă sunt chiar 
bătrânul pe care-l cauţi? 

— Creatorul Luminii. Tu ești, nu-i așa? interveni Se- 
bastian. 

— Eu n-am creat decât o cale. Pentru cine o urmează 
şi o parcurge. O simplă cale. De fapt, o știu toți, doar că 
nu o-nţeleg. 

— Explică-ne. Ce e Lumina? De ce nu poate intra ori- 
cine aici? 

— Poate intra oricine pricepe. Dar, da, ai dreptate, une- 
ori e nevoie de un ghid. Unul ghiduș - chicoti, amuzân- 
du-se singur de calambur. 

— Ca... ea? arătă Sebastian către Arwen. 

— Mda. Poate fi şi ea. 

— Cine e? A zis că e Pogany, dar nu poate fi. 

— Firește. E doar un avatar. Totuși, nu face parte din 
lumea virtuală, dacă asta vă interesează. E o fată perfect 
reală. 

— Dar tu? pufni Puștiul. Eşti tot real? 

Moşul chicoti iar. 

— Ei, şi da, şi nu. Trupul meu a murit demult, nu con- 
tează. Doar mintea e importantă. Mintea nu e nici ea 
altceva decât o bucată de piatră, un lucru brut la care 
sculptezi o viaţă întreagă pentru a-l face să semene cu 
spiritul tău, cel mai adânc lucru către care poţi tinde. lar 

spiritul nu poate muri; când mintea ajunge să devină una 
cu el, atunci apare ceva diferit şi de minte și de spirit. 
Apare Lumina. 

— Ce e Lumina? Am mai întrebat, dar nu mi-ai răspuns. 

— Ai întrebat, ţi-am tot răspuns și n-ai priceput. Dar, 
hai, să-ți mai spun despre ea: e lucru care te face pretutin- 
deni prezent. Lucrul care nu poate fi tulburat de nimic, 
pentru că reprezintă esența creației care, ea însăși, este 
esența supremă a omului. Nu e o minune, nu există mi- 
nuni. E centrul fiecărei ființe, e Purusha, cea descrisă de 
vechile cărți: esența eului, spiritul universal. Un fel de 
flacără ce arde cu o putere mai mare decât cea aflată în 
inima sorilor — dar care, în acelaşi timp, n-ar putea veșteji 
o petală de trandafir. Sinele e miezul oricărei credințe, 
pentru că existenţa e, în primul rând, o credință. Dar ce 
tot spun? Nu l-ați citit pe Milarepa şi nici alte cărți despre 
asemenea lucruri... 

— Cum asta? șopti Puștiul înfiorat. 

— A fi înseamnă să faci ca mintea să coerentizeze 
spaţiul înconjurător, să crezi în cutumele materiei, să te 
identifici cu ele. Dacă nu te identifici cu spaţiul și cu tim- 
pul tău, cum ai putea să exişti? În vechile cărţi viața obiş- 
nuită e numită maya, iluzia. Asta pentru că identificarea 
aparține fiecăruia, în timp ce Lumina, adevărata viaţă, se 
află în toți. 

Puștiul mormăi: 

— De ce nu e influențată de anapoda? Şi netul e o reali- 
tate... | 

— Netul vostru a scos-o în evidenţă, atât. Ea era dina- 
inte, dar lumea nu putea s-o vadă așa, pentru că fusese 

concepută să se integreze vechii existenţe. Abia pe urmă 
calea a fost înconjurată de Lumină pentru a fi diferențiată. 
Netul n-o poate atinge, nimic nu poate afecta o esenţă... 

— Ai spus că Lumina e și în noi. Atunci, de ce suntem 
afectaţi?... 

— O vezi? O recunoști? Lumina din tine... 

— Mmm, nu... 

— De-aia. Dar eu vă pot arăta calea prin care o veți putea 
recunoaște fiecare. 

— Ar fi multe de spus... — începu Sebastian, dar moșul 
îi reteză cu un gest elanul. 

— Nu e nimic de spus. Cuvintele nu folosesc la nimic. 
Ele nu schimbă lucrurile. Recunoașterea de care vorbesc 
e altceva, nu se poate descrie prin cuvinte. Mai ușor ați 
putea descrie un peisaj invizibil. 

— Un peisaj invizibil se poate descrie ușor — îl contra- 
zise Jean. Dacă tot nu-l vede nimeni, ce conteză ce spui? 

Bătrânul râse în hohote și-i făcu cu ochiul. 

— Ştii că ai dreptate? 

— Ce legătură există însă cu arta? De ce unii caută arte- 
facte să ajungă la tine? interveni Puștiul. 

— Arta nu este o evadare din realitate, ci o intrare în reali- 
tate, cea mai adevărată — poate în singura realitate valabilă. Voi 
ați venit aici să ieșiți din oraș. Căutaţi o cale pentru că vi 
se pare că viața nu v-a oferit nimic care să semene unei 
căi. Dar greșiți. Viaţa nu e decât o sculptură înceată care 
ajunge, la bătrâneţe, să te ajute să ajungi la esență, dacă 
ești pregătit pentru asta. Tot ceea ce ați trăit, lungul șirag 
de zile de azi, vă ciopleşte întru devenire; fiecare zi e o 

lovitură de daltă dată ființei voastre. Eu am făcut sculp- 
turi încercând să le dau o viață proprie, nesfârşită. Nu mă 
interesează ca pasărea măiastră, la care am lucrat o viaţă, 
să aibă cioc și pene. Mi s-a părut mai important să aibă 
zbor, să fie ea însăşi zborul cel din spatele aripilor ei. 
Există în toate lucrurile o măsură, un adevăr ultim. Acea 
măsură ne apropie de Dumnezeu până la a-L putea atinge 
cu mâna. Măsura şi numărul de aur te vor apropia de ab- 
solut, dar nu-l atingi decât atunci când mâinile tale, cio- 
plind, devin transparente; am știut că pasărea mea tre- 
buie să se vadă prin mâinile mele când o sculptam, abia 
atunci aș fi atins perfecțiunea. Opera de artă trebuie să fie 
creată ca şi o crimă perfectă — fără pată şi fără urmă de autor... 

Urmă un lung moment de tăcere. Bătrânul ridică încet 
cana de vin și sorbi îndelung. Sebastian îl imită, mirân- 
du-se de sentimentul ciudat de respect pe care i-l oferea 
prezenţa Bătrânului. 

— Sculptura seamănă unei ape. E apa însăși. Trecerea, 
fluidul — continuă Bătrânul. Aceste opere, ca să poată să se 
înalțe, implorau o libertate deplină; şi atunci, am avut revelația 
a cum să evadez din Labyrinth. Priviţi în jurul vostru: cineva 
a construit aici Labyrinth-ul, locul din care nu se poate 
ieși niciodată. E plin de Minotauri, gata să vă ucidă oricând. 
E o cetate surpată peste altă cetate; ceea ce era sus a ajuns 
jos, iar ce era jos a ajuns sus. Lumile s-au amestecat, dar 
esențele nu se pot amesteca. Coloana fără de sfârşit este ne- 
garea Labyrinthului. O s-o cunoaşteţi. Şi toate celelalte lu- 
cruri. Viaţa voastră a plecat, aidoma oricărei alte sculp- 
turi, din apă. Eu, pentru a crea Viața, am ales să încep cu 

Jiul, dar putea fi oricare alt râu, esența lor e una. Totul 
curge... 

— Spune-mi — interveni iar, uşor nerăbdător, Puștiul. 
Tu... ești real? Eşti de pe net? 

— i-am mai spus. Şi una, și alta. Oamenii nu pot muri 
de tot când ajung esențe. la gândește-te la lisus — atâta 
lume se roagă de el, la mai bine de două mii de ani de 
când a murit. Păi, poţi să te rogi la un mort? Cu ce să te- 
ajute mortul? Ce mai poate face un mort pentru vii? Vezi, 
odată la două mii de ani, se naște pe pământ câte-un În- 
vățător. Uneori, e un om important. Alteori, unul umil, 
oarecare. Ei, Învăţătorii, nu vor, de fapt, să creeze religii, 
li se pare o idee tâmpită. lisus n-a scris nicio evanghelie, 
n-a construit nicio biserică. Ei vin să le vorbească oame- 
nilor despre esențe. Să-i ajute să se trezească. Și oamenii 
nu pricep, nu sunt pregătiți... 

— Atunci, ce rost are? 

— Vin să facă zâzanie — surâse șmecher Bătrânul. Să-i 
întărâte. Dintr-o mie de omizi se naște un fluture. Din o 
mie de oameni, abia dacă se-alege unul căruia i se des- 
chid ochii. Restul se-amestecă iar și iar cu pământul. 

— Şi... sufletul? îndrăzni Sebastian. 

— Ei, aia e problema fiecăruia. Şi animalele au suflet. 
Strămoșii noștri, când au închipuit cuvântul „suflet”, l-au 
legat cu vorba „suflare“, adică „a sufla”, a respira. Tot ceea 
ce suflă are suflet. Animalele au suflet, dar n-au destulă 
minte. Sunt la fel ca oamenii orbi, inconştienţi şi incapa- 
bili. De, sunt animale şi nu le poți cere mai mult; dar oa- 
menilor, da. Poţi și trebuie să le ceri să vegheze, să fie 

responsabili. Altfel, vremile care vor veni, nu le vor apar- 
ţine lor... 

— Dar cui? se miră Pușştiul. Ah, câinele... 

Bătrânul zâmbi în barbă. 

— Şi șobolanii... N-ar fi rău să vă aveți cu ei ca fraţii. 
Sunt multe de-nvățat. 

— Mda... mie-mi spui? 

— Și acum? vorbi Jean nerăbdător. 

— Ei, vă povestesc ce-am făcut pe-aici. Mai întâi, o 
masă cu douăsprezece scaune de piatră. Un loc în care 
omul copilăreşte. Apoi mergem pe o alee cu scaune de-o 
parte și de alta. O parte femeiască, una bărbătească. Pe 
urmă, o poartă. Poarta Sărutului. Prin care nu trebuie să 
treci; am cioplit două bănci, de-o parte şi de alta. Stai 
acolo, te întâlneşti cu sufletul geamăn și poarta crește 
singură între voi. Vă spun mai multe despre toate când 
ajungem acolo. Pe urmă se iese din grădina orașului, 
taman ca din grădina raiului. Trece timpul, trece vârsta. 
De-acolo, poţi s-o iei încotro vrei. Mai în faţă e o biserică, 
credința, ştiţi, n-am făcut-o eu, era dinainte. Poţi merge 
către ea — și n-ar fi rău s-o faci. Apoi mergi și mai mult, 
până găseşti o coloană. Oamenii i-au spus Coloana fără 
Sfârşit sau Coloana Infinitului. Dar nu e așa. Eu, când am 
făcut-o, i-am zis Coloana Infinirii. Eh, greşesc, de fapt, nu 
i-am zis eu așa — asta este. Acolo... 

Bătrânul se opri o clipă. 

— Vă explic la timpul cuvenit. Mergem? 

Un vuiet surd făcu să tresară pământul. 

— Robotul — mârâi Puștiul. Ne-a găsit. 

Se întoarse către Bătrân. 

— Ce facem? Chestia asta ne urmărește peste tot. O 
vrea pe Arwen. 

Acesta zâmbi. 

— Păi... s-o ia... dacă poate! 

Râse de-a binelea, în timp ce Terminatorul se recom- 
punea în fața prispei. Se ridicară în picioare, speriați. Me- 
talul căpătă culoare și arătă a om. 

— Stăpânii mei m-au trimis să aduc înapoi acel... 

— Știm — încercă să-l oprească Sebastian. 

— „lucru pe care l-ați furat. 

— N-am furat nimic. Ea e cu noi pentru că vrea să fie 
cu noi. 

Robotul se gândi o clipă. 

— Stăpânii mei... 

— Îmi pare rău - interveni Bătrânul. Nu știu cine sunt 
stăpânii tăi. Dar e cazul să pleci de-aici. Ea... 

— Voi aţi furat... 

— N-am furat nimic! izbucni Sebastian. 

— Stăpânii mei cred că... 

Bătrânul se propti în ușa camerei alăturate celei din 
care adusese vinul și cănuțele. 

— Cred că ajunge — spuse. Dacă n-ai fi semănat zadar- 
nic a om, dacă ar fi în tine cel puțin un dram de esență, aș 
fi binevoit să te-ascult. Din orice lucru poți învăţa câte ceva. 

Deschise ușa și de dincolo de ea izbucni un mănunchi 
de raze orbitoare. Robotul încremeni, apoi începu să fu- 
mege. Băieţii îl priviră preţ de câteva minute în care, pul- 
sând, forma de metal se topi în lumină și se evaporă. 

— Nimic nu poate trăi în lumina adevărului, dacă nu 
reprezintă un adevăr! ridică fruntea, orgolios, Bătrânul. 
Cocoșul vestește întotdeauna dimineața pentru că el e 
dimineaţa. Iar cocoșul sunt eu. Într-o zi a vremurilor acelora 
foarte vechi, un om a întâlnit în calea sa o păsăruică ce-şi clocea 
liniştită ouăle sale. Și, cum în epocile acelea primare, animalele 
şi oamenii se înțelegeau încă între ei şi îşi puteau vorbi, el a în- 
trebat-o... ce este lucrul acela tăinuit pe care îl săvârşeşte ea?!... 
Iar cum păsările erau gentile, amabile, pentru că în vremurile 
de demult animalele purtau un profund respect pentru oameni, 
o, chiar un foarte profund respect, în comparație cu ceea ce este 
astăzi, ea s-a ridicat imediat, pentru a nu ține înainte-i un om; şi 
pentru a-i putea explica... Şi i-a tot explicat, i-a tot explicat 
lungă vreme, ah, într-atât de lungă vreme încât, atunci când 
s-a reaşezat pe ouăle sale — sărinanele ouă erau deja moarte şi 
reci... iată de ce, şi în zilele noastre, păsările care îşi clocesc 
ouăle se fac că le plesnesc ochii de o spaimă mută, atunci când 
oamenii se apropie de cuiburile lor!... 

— Ce vrei să spui? îngână Jean. 

— Artefactele unui artist, ca şi ouăle unei păsări, nu tre- 
buie explicate, altfel ajung moarte și reci. N-am stat de vorbă 
cu omul vostru de fier, era un artefact deja mort. Cuvin- 
tele ucid adevărul, explicaţiile ne abat atenţia. Mergeţi pe 
Calea asta pe care oamenii au numit-o, deloc gratuit, a 
Eroilor, iar eu nu trebuie să vă mai spun nimic. Veniţi! 

Îi îndreptă către camera a cărei uşă rămăsese deschisă. 

— Intraţi şi... nu închideţi ochii! Hai! 

Lumina, orbitoare, păru că se dă la o parte din calea 
lor. Intrară în cameră, iar pe peretele opus văzură o altă 

ușă, prin care lumina continua să năvălească. Bătrânul le 
făcu semn. 

— Pe-acolo. 

Trecură și de cea de-a doua ușă. Dincolo zăriră câteva 
din lucrurile despre care povestise Bătrânul. În fața lor se 
întindea o lungă alee care începea de la o masă mare, de 
piatră, cu douăsprezece scaune tot de piatră. Mai departe 
se zăreau alte scaune pe marginea drumului, în grupuri 
de câte trei, dar peisajul se pierdea treptat în lumina aurie 
care cădea mereu asemenea unei pulberi, rămânând totuși 
nemișcată. 

— Mergem? șopti Bătrânul. 

Băieţii se priviră. Puştiul mormăia, nemulțumit. Jean 
părea stânjenit, ca și când ar fi purtat un rând de haine 
prea strâmte. Sebastian clătină din cap. 

— Putem să stăm puţin? Ne gândim... 

— La ce? 

— Așteaptă. Poate vrem și noi să spunem ceva. Să ale- 
gem. 

— Ei, aș! la să văd. Ce-ar fi de ales? 

Sebastian privi către Puşti. Acesta se scărpină în cap. 

— Când joci table — începu acesta — şi nimerești 6-5, nu 
prea ai de ales: singura mișcare cât de cât rezonabilă e cea 
numită „fuga din Egipt”. Dacă dai 6-6, n-ai decât două 
posibilități. La fel când dai 5-5, dar una singură e conve- 
nabilă. Nu joc table niciodată, mișcările sunt înfiorător de 
previzibile. Partea proastă la drumul ăsta e previzibilita- 
tea. E oferit pe tavă. Şi nu-mi plac lucrurile de-a gata. Sunt pre- 
văzute toate etapele vieţii, e drumul suprem, inevitabil. 

— Păi, — zise Bătrânul, încruntându-se — asta am și 
făcut. E iniţierea supremă, viaţa în sine. 

— Îmi pare rău că par oarecum contestatar, însă n-am 
deloc de gând să-l parcurg așa, pur şi simplu. Mergi pe 
el și ieşi din oraș. Încotro? Spre Rai? Mi se pare că există 
posibilitatea de a schimba multe de-a lungul lui. Pot în- 
țelege ce înseamnă elementele lucrului pe care l-ai creat, 
îl admir, însă... nu știu cum să-ți explic... și dacă nu e sin- 
gurul drum? 

— Nu e unul. E un mănunchi întreg — clipi Bâtrânul. 

— Şi dacă al meu se desfășoară altfel, înafara mănun- 
chiului? 

— Cum asta? 

— Nu știu. O să caut. 

Moşul își mângâie barba, gânditor. 

— Și tu? arătă către Jean. 

— Eu? Păi... hm, ai zis că e o cale a eroilor. Ştii, eu nu 
sunt erou. N-am făcut nimic deosebit pe-aici. Aş mai ră- 
mâne, poate-mi reușește ceva... 

— He, he! Pricepe că toți oamenii pot deveni eroi. 

— Numai dacă merg pe calea ta? 

— Ei, sigur că nu. Ar mai fi niște posibilități... 

— Atunci, înseamnă că depinde de fiecare, este? 

— Mda, cam așa e. Dar ai grijă. Când treci de poartă o 
poți lua în orice direcție. Un singur drum te duce la Co- 
loană. 

— Eşti sigur că doar unul? 

— Bine, mă rog, ai putea ocoli cât vrei. Dar de ce-ai ră- 
tăci în pustie? 

— Ca să apuc să fac ceva important, na! Parcă nu m-aș 
duce acolo chiar așa, cu mâna goală... 

— Şi tu? se răsuci Bătrânul către Sebastian. Nici tu nu 
vrei să mergi? 

— Cred că nu - șopti acesta, cu ochii pierduţi în auriul 
depărtării. 

— De ce? 

— Nu știu. Pur și simplu, nu. 

— Poate veni și ea cu tine — îl preveni moșul, arătând 
către fată. 

— Ştiu. Vrei să mergem? o întrebă Sebastian. 

— Merg unde vrei tu. 

— Eu nu vreau să mergem acolo. Lumina aia e superbă, 
dar mi se pare, cumva, străină. Simt că dacă intru în ea 
îmi voi pierde toate amintirile. Ca și când aș muri sau aş 
deveni zeu. 

— Acolo te vei regăsi în tot ce ești mai adevărat — oftă 
Bătrânul. 

— Poate. Dar nu vreau să fiu numai lucruri adevărate. 
Mă mint că aici îmi mai pot găsi părinții, că am prieteni 
și cunoscuți cărora chiar le pasă de mine, că îmi place să 
călătoresc prin locuri neștiute... mă mint cu toate astea și 
cu multe altele și abia aşa mă împac cu mine însumi. 

— Poate că toate astea sunt adevăruri, dar tu nu știi 
încă... 

Sebastian simţi în palmă mâna subţire a fetei. 

— Sau minciuni peste care voi aşterne alte şi alte min- 
ciuni, sperând că, în cele din urmă, voi ajunge să fiu feri- 
cit... 

— Dar eu? întrebă Arwen. 

Băiatul o privi trist și întrebător, însă ochii ei străluceau 
arzători ca o zi de primăvară însorită şi verde. 

— Arwen, tu... 

Apoi tăcu, iar scântei din lumina ochilor ei începură 
parcă să treacă în ochii lui și să-i aprindă încet. 

După câteva momente, o tuse discretă îi făcu să tresară. 

— Hm, deci... mda — mormăi Bătrânul, privind în pä- 
mânt încruntat. Deci, așa... 

— Să nu te superi... 

Moșul ridică ochii, îi măsură pe rând, mai întâi sever, 
apoi figura lui deveni binevoitoare și chicoti: 

— Păi... cam aveți dreptate! Cum spuneam, arta nu este 
o evadare din realitate, ci o intrare în realitate. Nu trebuie să 
pleci într-un loc ca să te afli acolo! 

Lumina aurie prinse să se topească. Deasupra lor apăru 
deodată o felie de cer senin, care se tot lărgi, întinzân- 
du-se ca o pânză subţire pe deasupra copacilor și aleii, 
apoi şi mai departe, peste etajele superioare ale blocurilor 
ce se lăsau unul câte unul dezvăluite pe măsură ce um- 
brele lumilor netului dispăreau ca şterse cu un burete. 
Formele bizare sosite din realitatea virtuală deveneau 
treptat tot mai transparente; în cele din urmă, în lungul 
aleii, departe, apăru turla unei biserici. 

— Coloana se ridică mult dincolo de ea, de-aici nu se 
vede — îi preveni Bătrânul. S-ar putea spune că uneori cre- 
dinţa ajunge să-și oculteze sensul și țelul... Să treceţi din 
când în când pe-acolo. Eu v-am dat bucurie curată... 

Trupul însuși al Bătrânului deveni evanescent, se risipi 
încet cu un ultim gest larg ce păru să înconjoare oraşul. 

— Ei, copii — îl mai auziră — acum Lumina e doar în voi. 
S-aveţi grijă de ea! 

Şi întregul peisaj deveni sfâșietor de clar, în plina bă- 
taie a soarelui după-amiezii de vară, până hăt, în zările 
larg deschise. Un oraş normal, așa cum ei nu-l văzuseră 
niciodată, dar încă mut, nemișcat, ca un uriaș trezit dintr-un 
somn îndelungat şi care încă nu înțelege ce se întâmplă 
cu el. 

— Hei, voi vedeţi? căscă gura Jean, revenindu-și din 
uimire. Tot ce era anapoda a dispărut! Peste tot e numai 
realitate! 

Puștiul chicoti. 

— Îţi place? 

— E vechiul oraș! continuă Jean, plin de încântare. E 
vechiul oraș, am văzut fotografii cândva! 

— Nu -Îi täie elanul Puștiul. Nu e vechiul oraș. 

— Ce? Păi, tu nu vezi? 

— Văd. Nu e vechiul oraș. E unul nou, unul înconjurat 
complet de Lumină. 

— Ce vrei să spui? 

— Chiar nu simţi? 

Jean privi în jur, dezorientat. 

— Nu înțeleg... dar da, e... nu știu, e... 

— Am trecut la următorul nivel! 

— Ce vrei să spui? interveni Sebastian, repetând între- 
barea lui Jean. Ce-i asta, jucăm un joc video? 

— Jocul vieţii — vorbi, privind în zare, transpus, Puștiul. 
E un oraș nou. O lume nouă. Acea lume de basm în care 
toate visele au aripi și toate dorinţele se vor împlini... 

Băiatul îl privi neîncrezător. 

— Serios? Ia, arată-ne! Dorește-ţi ceva!... 

— Eu? zâmbi Puştiul, apoi dădu din umeri. Lângă tine 
e cineva care-ţi schimbă sufletul și tu nu vezi asta? 

— Sebastian? se auzi o voce în spatele lor. Nu se poate! 
Sebastian? 

Acesta se răsuci electrizat. 

— Ce?! Tată? 

— Sebastian! Doamne, cât ai crescut! 

Băiatul se apropie uluit, neîncrezător, parcă gata s-o ia 
la goană. 

— Eşti tu? Chiar tu? 

— Nici nu știi cât te-am căutat... ce lume ciudată ajun- 
sese orașul... ne mutam când ici, când colo, căutam vești 
despre tine, întrebam... 

— Și eu te-am căutat. Credeam că ai murit demult!... 

— Uite c-am scăpat. Şi mama ta trăieşte. Suntem bine, 
toți... 

Abia atunci Sebastian avu curajul să-l îmbrățișeze și fu 
cuprins de o imensă fericire simțindu-l concret şi viu. 

— Ea cine e? 

Tatăl său privea peste umărul lui către Arwen. 

— Ea? Păi eae... 

Merse și o luă de mână, privind-o cu ochi plini de în- 
cântare, cum încă n-o privise până atunci vreodată. 


— Eae... e ea! 
Ridică mândru fruntea, iar taică-său zâmbi și clătină 
din cap. 


— Băiatule, hai acasă. Mama ta a pregătit papanași... 
mai ţii minte? Îți plăceau așa de mult... o, Doamne, parc-ar 

fi presimţit că te voi găsi! Hai, ia-ți fata, s-o cunoască și 
maică-ta... 

— Pot să vină și ei? îl întrerupse. Sunt cei mai buni prie- 
teni pe care-i am... şi pe care-i voi avea vreodată — com- 
pletă imediat. 

— Sigur că pot să vină, de ce să nu vină? 

Sebastian făcu doi pași către Puști și către Jean. Îi privi 
cu ochi amuzați și isteți, care părură, pentru o lungă clipă, 
izbitor de asemănători cu cei ai Bătrânului. 

— Hei, voi ăștia doi! Vă plac papanașii?... 


Sfârșit 

Notă: 
În ultimul capitol, aforismele lui Brâncuşi 
sunt preluate fără modificări şi subliniate 
peste tot cu caractere italice. 
Autorul 

A doua Lună a Pământului 
de Mircea Liviu Goga 


“Vrei o carte care să te țină 
cu sufletul la gură de la 
prima la ultima pagină? 

Asta este!” 


„„„Ce ascunde misterioasa Vale a 
lui Martin? 

De ce Emanuel, un băiat de doar 
11 ani, e ales să fie printre puţinii care 
pot pătrunde acolo? 

Ce pun la cale Zeii neștiuți, ascunși printre muritorii de rând, 
în satul acela fără nume? 

Iar Valentina... de unde apare, ce este și ce o leagă, de fapt, 
de Emanuel?... 

Întâmplări stranii, desfășurate de-a lungul unei poveşti ini- 
țiatice, scrisă ca dintr-o suflare, în care lumea miturilor e 
împletită strâns cu lumea reală. 

O poveste scrisă pentru spiritele celor care știu să rămână 
copii până la adânci bătrâneți. 

O poveste pe care, cu siguranță, o vei ține minte pentru tot 
restul vieții! 

“O gaură imensă, roşie, incandescentă, se căscă sub 
picioarele terminatorului. Acesta, luat prin surprin- 
dere, se prăbuşi. Într-un ultim efort, o extensie de | 
metal se agăţă de brațul drept al băiatului. În clipa | 
următoare, ăcesta se smulse, trezindu-se cu carnea 
sfâşiată ebastiany ajuns primul la marginea gropii, | 
„zări trupul robtiuliii rostogolindu-se în abis... 
w 


www.colectiasf.ro 


INI 


86068 8797 


